ޔާމީން ގޭ ބަންދަށް ބަދަލުކޮށްދެއްވުމަށް ރައީސްގެ ކިބައިގެން ޝަހީމް އެދިވަޑައިގެންފި – Dhen.mv\nޔާމީން ގޭ ބަންދަށް ބަދަލުކޮށްދެއްވުމަށް ރައީސްގެ ކިބައިގެން ޝަހީމް އެދިވަޑައިގެންފި\nޖަލަށް ލާފައިވާ ކުރީގެ ރައީސް އަބްދުﷲ ޔާމީން ގޭ ބަންދަށް ބަދަލުކޮށްދެއްވުމަށް ރައީސް އިބްރާހިމް މުހައްމަދު ސޯލިހުގެ ކިބައިން ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު އެދިވަޑައިގެންފިއެވެ.\nއިދިކޮޅު ލީޑަރު އަދި ކުރީގެ ރައީސް ޔާމީނަށް ކްރިމިނަލް ކޯޓުން ފަސް އަހަރުގެ ޖަލު ހުކުމެއް އިއްވީ މިދިޔަ ޑިސެމްބަރު މަހުގެ 28 ވަނަ ދުވަހުގަ އެވެ. އެ މައްސަލާގައި ފަސް މިލިއަން ޑޮލަރުގެ ޖޫރިމަނާއެއް ދައުލަތަށް ދެއްކުމަށް ވެސް ރައީސް ޔާމީންގެ މައްޗަށް ކްރިމިނަލް ކޯޓުން ހުކުމް ކުރި އެވެ.\nޝަހީމް ކުރެއްވި ޓްވީޓެއްގައި ވިދާޅުވީ ޔާމީނަކީ ދިވެހި ގައުމަށް ގިނަ ގުނަ ހިދުމަތްތަކެއް ކުރައްވާފައިވާ ބޭފުޅެއް ކަމަށެވެ.\n"އެމަކުފާނު ގެއަށް ބަދަލުކޮށްދެއްވުމަށް އެދި ރައީސް ސޯލިހުއަށާއި ހޯމް މިނިސްޓަރު އިމްރާން އަބްދުﷲގެ އަރިހުން އަދަބުވެރިކަމާއެކު އެދެން. ޔާމީން ޖަލުގައި ހުންނަވާ ކޮންމެ ދުވަހަކީ ހިތާމަވެރި ދުވަހެއް." ޝަހީމް ވިދާޅުވިއެވެ.\nދިކޮޅު ޕީޕީއެމްގެ ލީޑަރަކީވެސް އަދި ޕީޕީއެމްގެ ރިޔާސީ ކެންޑިޑޭޓަކީ ވެސް ކުރީގެ ރައީސް އަބްދުﷲ ޔާމީން ކަމަށް، 2018 ގެ ރިޔާސީ އިންތިހާބުގައި ޔާމީންގެ ރަނިންމޭޓު ޝަހީމް ވަނީ މީގެ ކުރިން ވިދާޅުވެފައެވެ.\nލަވައިގެ ދުނިޔެ ދޫކޮށްލި އިޝާންގެ މަދަހަ އަލްބަމެއް!\nކޮވިޑް-19: 48 ގަޑިއިރު ތެރޭ 8 ވަނަ މަރު!\nޤުރްއާން ކްލާސްތަކާއި ޓިއުޝަން ސެންޓަރުތައް ވެސް ވަގުތީ ގޮތުން ބަންދުކުރަން އަންގައިފި\nއިތުރު ފަރުވާއަށް ރައީސް ނަޝީދު ރާއްޖެއިން ބޭރަށް ގެންދަނީ\nޔުނިވާސިޓީތަކާއި ކޮލެޖުތަކުގެ ކިޔެވުން ވެސް އޮންލައިން ކްލާހަށް ބަދަލު ކޮށްފި


Dhekunaai medhurajje thereyge baeh rahthakah raalhu erumuge furusath bodu – Iru\nދެކުނާއި މެދުރާއްޖެތެރޭގެ ބައެއް ރަށްތަކަށް ރާޅު އެރުމުގެ ފުރުސަތު ބޮޑު\nދެކުނާއި މެދުރާއްޖެތެރޭގެ ބައެއް ރަށްތަކަށް ރާޅު އެރުމުގެ ފުރުސަތު ބޮޑު ކަމަށް މޫސުމާއި ބެހޭ ގައުމީ އިދާރާއިން ބުނެފިއެވެ.\nމޫސުމާއި ބެހޭ ގައުމީ އިދާރާއިން ބުނީ ރަށްތަކަށް ރާޅު އެރުމުގެ ފުރުސަތު ބޮޑުވުމާއެކު ހުރިހާ ފަރާތްތަކުން ވެސް މިކަމަށް ސަމާލުވުމަށް އެދޭ ކަމަށެވެ. މިރޭ 8:00އާ ހަމައަށް ރައްޖޭގެ މޫސުން ކުރިއަށް ލަފާކުރާ ގޮތުގައި ރާއްޖޭގެ އެކިހިސާބަށް ވިއްސާރަކުރާނެ އަދި ގުގުރުން އެކަށީގެންވެއެވެ.\nއަދި ދެކުނާއި ހުޅަނގުދެކުނުން، ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ވައިޖެހޭނެ ކަމަށާއި، ވިލާ ގަނޑުގައި ގަޑިއަކު ގާތްގަޑަކަށް 35 މޭލަށް ވައިގަދަވުން އެކަށީގެން ވާ ކަމަށް މޫސުމާއި ބެހޭ ގައުމީ އިދާރާއިން ބުނެއެވެ. މީގެ އިތުރުން ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަ ވާނެ ކަމަށް ވެސް މުސުމާއި ބެހޭ ގައުމީ އިދާރާއިން ވަނީ ބުނެފައެވެ.\nބަންގްލަދޭޝްއިން ރާއްޖެއަށް ފޯރުކޮށްދޭ އެހީތެރިކަމަށް މިނިސްޓަރ ޝުކުރު އަދާކުރައްވައިފި\nމޫސުމާ ބެހޭ ގައުމީ އިދާރާ ބުނީ ރާއްޖެއާއި ދުރުން، ދެކުނު އިންޑިއާ ކަނޑުގައި އުފެދިފައިވާ ދިގު ބާނިތައް ރާއްޖެއާއި ހަމައަށް ފޯރާނެ ކަމަށް ލަފާ ކުރެވޭތީވެ، ކުރިއަށް އޮތް2ދުވަހު ވެސް ދެކުނާއި މެދުރާއްޖެތެރޭގެ ބައެއްރަށްތަކަށް ރާޅު އެރުމުގެ ފުރުސަތު ބޮޑު ކަމަށެވެ. ޚާއްސަކޮށް ދިޔަވަރު ބޮޑުވާ ގަޑިތަކުގައި މިކަމުގެ އަސަރު ބޮޑުވެގެންދާނެ ކަމަށް ބެލެވޭ ކަމަށް މޫސުމާ ބެހޭ ގައުމީ އިދާރާއިން ބުނެއެވެ.


Saif ge coach ge magaamaa Nizambe havaaluvejje - vNews.mv\nސައިފްގެ ކޯޗުގެ މަގާމާ ނިޒާމްބެ ހަވާލުވުން ---\nސައިފްގެ ކޯޗުގެ މަގާމާ ނިޒާމްބެ ހަވާލުވެއްޖެ\nއިސްމާޢީލް ޝާހު Dhaka | 08 November 2019, 15:32\nބަންގްލަދޭޝްގެ ޕްރިމިއާ ލީގްގައި ވާދަ ކުރާ ސައިފް ސްޕޯޓިން ކްލަބާއި ރާއްޖޭގެ ތަޖުރިބާކާރު ކޯޗު މުހައްމަދު ނިޒާމް (ނިޒާމްބެ) ހަވާލުވެ އެ ކްލަބާއެކު އެއްބަސްވުމުގައި ސޮއިކޮށްފިއެވެ.\nސައިފްއާ ހަވާލުވާން، ނިޒާމްބެ ބަނގްލަދޭޝްއަށް ގޮސްފައި ވަނީ މިދިޔަ އަންގާރަ ދުވަހު އެވެ. ސައިފްއާއެކު ނިޒާމްބެ އިއްޔެ އެއްބަސްވުމުގައި ސޮއިކުރީ އެއް އަހަރު ދުވަހުގެ މުއްދަތަކަށެވެ.\nރާއްޖޭގެ 16 އަހަރުން ދަށުގެ ގައުމީ ޓީމަށް އިރުޝާދު ދެމުންދިޔަ ނިޒާމްބެ ބަންގްލަދޭޝްގެ ކްލަބާއި ހަވާލުވިއިރު މިއީ ރާއްޖޭގެ ކޯޗަކު ބޭރުގެ ގައުމެއްގެ އެންމެ މަތީ ޑިވިޝަނުގެ ޓީމަކާ ހަވާލުވި ފުރަތަމަ ފަހަރެވެ.\nސައިފް ސްޕޯޓިން ކްލަބުން ބުނެފައިވަނީ އެ ޓީމުގެ ކޯޗަކަށް ނިޒާމްބެ ހަމަޖައްސާފައި ވަނީ ކޯޗެއްގެ ގޮތުގައި އޭނާ ކޮށްފައިވާ މަސައްކަތަށް ބެލުމަށް ފަހު ކަމަށެވެ.\nނިޒާމްބެ ވަނީ އޭއެފްސީ ކަޕް ކޮލިފިކޭޝަނުގައި ރާއްޖޭގެ ޓީސީ ސްޕޯޓްސް ކްލަބާއެކު ސައިފް ސްޕޯޓިން ކްލަބުގެ މައްޗަށް މީގެކުރިން ކުރިހޯދާފައެވެ. ނިޒާމްބެގެ ކޯޗުކަމުގެ ދަށުން ޓީސީ ސްޕޯޓްސް ކްލަބުން ވަނީ ބަންގްލަދޭޝްގައި 2017 ވަނަ އަހަރު ބޭއްވި ޝައިޚް ކަމާލް އިންޓަނޭޝަނަލް ކްލަބު ކަޕްގެ ޗެމްޕިއަންކަން ވެސް ހޯދާފައެވެ.\nސޮއިކުރުމަށްފަހު ބަންގާޅު މީޑިއާތަކުން ކުރި ސުވާލުތަކަށް ޖަވާބުދެމުން ނިޒާމްބެ ބުނީ ސައިފް ސްޕޯޓިންގެ ހުށައެޅުން ގަބޫލުކުރީ އެއީ މުސްތަގުބަލް އޮތް ޓީީމެއް ކަމަށް ގަބޫލުކުރެވޭތީ ކަމަށެވެ. އަދި އަބަދުވެސް އަމާޒަކީ މޮޅެއް ހޯދުން ކަމަށާއި ސައިފްއާއެކު އެ ކާމިޔާބީތައް ހޯދޭނެ ކަމަށެވެ.\nބަންގުލަދޭޝް ޕްރިމިއާ ލީގު ފަށުމަށް ހަމަޖައްސާފައި ވަނީ ޖެނުއަރީ މަހުއެވެ. މި ލީގަކީ ފަހަކަށް އައިސް މި ސަރަހައްދުގައި ފާހަގަކޮށްލެވޭ ކުރިއެރުންތަކެއް ހޯދަމުން އަންނަ ލީގެކެވެ.\n12 ކްލަބު ވާދަކުރާ މި ލީގުގައި ރާއްޖޭގެ ނިއުރޭޑިއަންޓަށް ކުރިން ކޯޗުކޮށްދިން ސްޕެއިނުގެ އޮސްކާ ބްރުޒޮން ވެސް މަސައްކަތްކުރެއެވެ. މިދިޔަ ސީޒަނުގައި ސައިފް ސްޕޯޓިން ކުލަބުން ލީގު ނިންމާލީ ތާވަލުގެ ހަތަރުވަނައިގައެވެ. ލީގުގެ އެންމެ ފަހުގެ ޗެމްޕިއަނުންނަކީ އޮސްކާ ބުރުޒޮން ކޯޗުކޮށްދޭ ބަށުންދަރާ ކިންގްސް އެވެ.\nމުހައްމަދު ނިޒާމް (ނިޒާމްބެ) ކުޅިވަރު


School thah hulhuvi iru aharemen thayyaarutha? | Mihaaru\nއެޑިއުކޭޝަން މިނިސްޓަރު ޑރ. އާއިޝަތު އަލީ ރަސްމިއްޔާތެއްގައި ވާހަކަ ދައްކަވަނީ: ކޮވިޑާ ގުޅިގެން ސްކޫލުތައް ބަންދު ކުރުމުން ކުދިންގެ ދަސްކުރުމުގެ ބާރު ދަށްވެފައިވާ ކަމަށް ދިރާސާއަކާ ހަވާލާ ދެއްވައި އޭނާ ވިދާޅުވި.---ފައިލް ފޮޓޯ: މިހާރު\n07 އޮކްޓޯބަރ 2020 - 21:42\n"ކްލާހަށް ދަރިވަރުން ގެނެސްގެން ކިޔަވައިދިނީމާ ދަރިވަރުންނަށް އެތައް އެޑްވާންޓޭޖުތަކެއް އެބަ ލިބޭ،" މާލޭގެ ސަރަހައްދުގެ ސްކޫލްތައް އަލުން ހުޅުވުމާއި އަތޮޅުތަކުގެ ސްކޫލްތަކުގައި ކިޔަވައިދޭ ގަޑި އިތުރު ކުރުމާ ގުޅޭ ގޮތުން އެޑިއުކޭޝަން މިނިސްޓަރު ޑރ. އާއިޝަތު އަލީ ވިދާޅުވި އެވެ.\nމިނިސްޓަރު ވިދާޅުވި ގޮތުގައި، އޮންލައިން ކްލާސްތަކުން ނުލިބޭ އެތައް ކަމެއް ދަރިވަރުން ސްކޫލަށް ހާޒިރުވުމުން ލިބެ އެވެ. އޭނާ ވިދާޅުވީ، ސްކޫލްތައް ބަންދުކޮށްފައި ހުރުމަކީ ކަންބޮޑުވެވަޑައިގަންނަވާ ކަމެއް ކަމަށެވެ. ހާއްސަކޮށް، އެންމެ ބޮޑު ކަންބޮޑުވުމަކީ، މިނިސްޓަރު ފާހަގަކުރެއްވި ގޮތުގައި، އެކަމުގެ އަސަރު ދަރިވަރުންގެ ކިޔެވުމާއި އެހެނިހެން ކަންކަމަށް ވެސް ކުރަމުން ދިއުމެވެ. އެގޮތުން، ދަރިވަރުންގެ ކިޔެވުމަށް ކޮށްފައިވާ އަސަރު ދެނެގަތުމަށް ކުރަމުން އަންނަ ދިރާސާ އިން މިހާރު ވެސް އެނގިފައިވާ ގޮތުގައި ދަސްކުރުމުގެ ބާރު ވަނީ ދަށަށް ދާން ފަށައިފަ އެވެ.\nސްކޫލްތައް ހުޅުވައިގެން ކިޔަވައިދިނުން ކުރިއަށް ގެންދެވޭނެ މާހައުލެއް އުފެއްދުމުގެ މުހިއްމުކަން މިނިސްޓަރުގެ އެ ވާހަކަ އިން އެނގެ އެވެ. ދެވަނަ ފަހަރަށް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކަށް އަލުން ކިޔަވައިދޭން ފަށާފައިވާއިރު، މިއީ ވިސްނާލުން މުހިއްމު ނުކުތާ އެކެވެ. ކޮވިޑް-19 ފެތުރޭތީ ސްކޫލްތައް ބަންދުކުރުމަށް ފަހު މާލޭގެ ސްކޫލްތަކުގެ މަތީ ގްރޭޑްތަކުގެ ކިޔެވުން ފުރަތަމަ ފެށި މަޑުމަޑުން ގްރޭޑްތައް އިތުރުކުރަމުން ގެންދިއުމުގެ ޕްލޭނަކާ އެކުގަ އެވެ. އެކަމަކު، އެގޮތަށް ކަންތައް ނުވީ އޮގަސްޓް މަހު ރާއްޖޭގައި ކޮވިޑް ފެތުރުން ގާތްގަނޑަކަށް ކޮންޓްރޯލުން ނެއްޓިގެން ދިއުމުންނެވެ.\nމިދިޔަ އޮގަސްޓް މަހު ރާއްޖޭގައި ކޮވިޑްގެ ހާލަތު ކޮންޓްރޯލުން ނެއްޓިގެން ދިޔައީ އަހަރެމެންގެ އުޅުން ބެހެއްޓުނު ގޮތުންނެވެ. ގުރޫޕު ހައިގެން މަސްދަތުރުތަކާއި ޕިކްނިކްތައް ދާން ފެށުމުންނެވެ. ޕާޓީކަށް މީހުން ތަންތަނަށް ޖަމާވާން ފެށުމުންނެވެ. ކެފޭ ރެސްޓޯރެންޓްތަކަށާއި ޓޭކަވޭ ހިދުމަތް ދޭ ތަންތަން ފުރިބާރުވެ، އެ އެ ތަންތަނުގައި ގިނަ އަދަދެއްގެ ބަޔަކު ވަގުތު ހޭދަކުރަން ފެށުމުންނެވެ. ބޭރުގައި އުޅޭއިރު ބަހައްޓަން ޖެހޭ ގައިދުރުކަން ނުބެހެއްޓޭ ގޮތަށް އެއްވުންތައް ބާއްވަން ފެށުމުންނެވެ. ރާއްޖެ އިން ފުރަތަމަ ކޮވިޑް ފެނުނު ދުވަސްވަރު އެ ބަލި ކޮންޓްރޯލްކުރަން އެންމެން ދިން ސަމާލުކަން މަޑުމަޑުން ގެއްލިގެން ގޮސް، ކޮވިޑްގެ މަތިން އަހަރެމެން ހަނދާން ނައްތާލުމުންނެވެ.\nހާއްސަކޮށް، އެންމެ ބޮޑު ކަންބޮޑުވުމަކީ، މިނިސްޓަރު ފާހަގަކުރެއްވި ގޮތުގައި، އެކަމުގެ އަސަރު ދަރިވަރުންގެ ކިޔެވުމާއި އެހެނިހެން ކަންކަމަށް ވެސް ކުރަމުން ދިއުމެވެ. އެގޮތުން، ދަރިވަރުންގެ ކިޔެވުމަށް ކޮށްފައިވާ އަސަރު ދެނެގަތުމަށް ކުރަމުން އަންނަ ދިރާސާ އިން މިހާރު ވެސް އެނގިފައިވާ ގޮތުގައި ދަސްކުރުމުގެ ބާރު ވަނީ ދަށަށް ދާން ފަށައިފަ އެވެ.\n"ރަނގަޅުކަމަށް ފާހަގަކުރެވޭ، އަޅުގަނޑުމެންގެ ގައިޑްލައިންތަކާ އެއްގޮތަށް ހުރި ކަމަށް ފާހަކުރެވޭ ތަންތަނަށް ދޭ ސްޓިކާ އަމިއްލަ އަށް އެ ބޭފުޅުން ތައްޔާރު ކުރައްވައިގެން އިންސްޕެކްޓް ނުކުރަނީސް ތަތްކޮށްފައި އެބަހުރި،" އޭނާ ވިދާޅުވި އެވެ.\nދެން ފާހަގަކުރެވިފައި ވަނީ، ޑރ. ނަޒްލާ ވިދާޅުވެފައިވާ ގޮތުގައި، ހަމައެކަނި އިންސްޕެކްޓް ކުރާ ގަޑީގައި ކަންތައްތައް ރަނގަޅަށް ބަހައްޓާފައި އެހެން ވަގުތުތަކުގައި ރައްކާތެރިކަމުގެ އުސޫލުތަކަށް އަމަލު ނުކުރާ މައްސަލަ އެވެ.\nސްކޫލްތައް ހުޅުވަން އަހަރެމެން ތައްޔާރުތޯ ކުރާ ސުވާލާ މި ކަންތައްތަކާ ގުޅެނީ ކިހިނެއްހޭ ހިތަށް އަރައިފާނެ އެވެ. އެކަމަކު، މިއީ ވަރަށް ބޮޑަށް ގުޅިލާމެހިފައިވާ ދެ ކަންތައްކަން ރަނގަޅަށް ވިސްނާލައިފި ނަމަ އެނގޭނެ އެވެ. ސްކޫލްތަކުގެ ދަރިވަރުން ވެސް ދިރިއުޅެނީ މި ކުޑަކުޑަ މުޖުތަމައުގެ ތެރޭގަ އެވެ. ހިނގަނީ އެއް މަގުތަކަކުންނެވެ. ދަނީ އެއް ތަންތަނަށެވެ. އެ ދަރިވަރުންގެ މައިންބަފައިން ނުވަތަ ބެލެނިވެރިން ވެސް ހިމެނޭނީ އުސޫލުތަކަށް އަމަލު ނުކުރާ ފިހާރަތަކާއި ކެފޭތަކަށް ޒިޔާރަތްކުރަން ތިބި ރައްޔިތުންގެ ތެރޭގަ އެވެ. މީގެ މާނަ އަކީ، ގޭތެރެ އިން ދަރިވަރުންނަށް ކޮވިޑް ޖެހުމުގެ މަގު ފަހިވުމެވެ. ބޭރުގައި އުޅޭ އުޅުމުގެ ތެރޭގައި ވެސް އެ ކުދިންގެ ހަށިގަނޑަށް ވައިރަސްގެ އަސަރު ކުރުމުގެ ފުރުސަތު އޮތް ކަމެވެ.\n"އަޅުގަނޑުމެންނަށް ހަމަ މަދު ކޭސްއެއް، ކޮމިއުނިޓީ ތެރޭގައި ބަލި އުޅޭތީ، ފެނުނު ކޮންމެވެސް ވަރަކަށް ކުދިން އަދި ޓީޗަރުން ވެސް ޕޮޒިޓިވި ތަން. އެކަމަކު، އެއީ ސްކޫލްތެރެ އިން ޓްރާންސްމިޓްވެގެންނެއް ނޫން،" އޭނާ ވިދާޅުވި އެވެ.\nޑރ. ނަޒްލާ ވިދާޅުވެފައިވާ ގޮތުގައި، ހަމައެކަނި އިންސްޕެކްޓް ކުރާ ގަޑީގައި ކަންތައްތައް ރަނގަޅަށް ބަހައްޓާފައި އެހެން ވަގުތުތަކުގައި ރައްކާތެރިކަމުގެ އުސޫލުތަކަށް އަމަލެއް ނުކުރެ އެވެ.\nތައުލީމް އެޑިއުކޭޝަން މިނިސްޓަރު އެޑިއުކޭޝަން މިނިސްޓްރީ ޑރ. އާއިޝަތު އަލީ، އެޑިއުކޭޝަން މިނިސްޓަރު ސިއްހަތު ބަލިތައް ކިޔަވާކުދިން\nހަޔާތުން މިވީހާ ދުވަހު އަދި މިހާ ނާގާބިލު ވަޒީރެއް އެޑިއުކޭޝަނަކަށް ނާދޭ!\nވަރަށް ވަރަށް ނާގާބިލް ވަޒީރެއް! ދެއްކުންތެރިކަން ބޮޑު، ތަޖްރިބާ މަދު ވަޒީރެއް! ރައީސް ނަޝީދުގެ ޕަޕެޓެއް!\nތުއި ނުވެ އިސްތިއުފާދީ.ގާބިލުކަމެއްނެތް މިނިސްޓަރެއް.ކަމަކީ ނރ އަށް ތުއި ދެއްކުން.ވާނުވާ އެއްނޭގޭ.އެއްވެސް ހުނަރެއްހުރި މީހެއްނުން.\nމިނިސްޓަރ ވިދާޅުވިއޯ ދަރިވަރުން ދަސްކުރުމުގެ ހުނަރުވަނީދަށްވެފައޭ . އެހެންމީހުންނަށް އަބަދުވެސް ފޫޅުކެޑުން އެކުދިންގެ އިމްތިހާނު ބޯމަތިވީ ހަފްތާއެއްހާދުވަހު 4ގަޑިއރުކިޔަވާދީފަ އިމްތިހާނެއް ދޭތައްޔާރުވީއިރު އޮންލައިންކުލާސްތައް އެތައްދުވަހަކަށް މެދުކެޑިފަ ތަޢުލީމުން އެކުދިންމަހްރޫމުރުވިވާހަކައެއްނުދައްކާ . މިހާރުވެސް ހިސާބް ޓީޗަރެއްނެތް . ހޭވައްޓާލާ އިމްތިހާނަށްތައްޔާރުވާން އޮންލައިންޑިއުޝަންކުލާސްތަކުގަ އެކުދިން ބައިވަރީ . ފާސްނުވެއްޖެނަމަ


Ibu koffinama zineyves halaal | Bithufangi\nސިޔާސީ ކަންކަމަކީ ވަރަށް އެހެންކަހަލަ ކަމެކެވެ. ތިމާގެ ޖީބަށް ބަރު ނުވާނަމަ ކިތަންމެ ކަހާގަނެފައި އޮތަސް ހިރުވާވެސް ނުލާ ތިބެދާނެއެވެ. ކިތަންމެ ބައިވަރެއް ކާޅުކެޔަސް ސޮއް ނުގޮވާ ތިބެދާނެއެވެ. ރާއްޖޭގެ މަޝްހޫރު ދީނީ އިލްމުވެރިއެއް ކަމަށް ދައުވާކުރައްވާ ޑރ މުހަންމަދު އިޔާޒު އަބްދުލް ލަތީފަކީ މިފަދަ ބޭފުޅޭކެވެ. އިސްލާމިކް ނޮލެޖް އިން ޕީއެޗްޑީ ހާސިލްކޮށްފައި ވިނަމަވެސް ފާސިޤެކެވެ.\nޑރ. އިޔާޒަކީ ރާއްޖޭގައި ހަމައެކަނި ފާޅުގައި ދީނަށް ފާޑުކިޔާ ފުރަށްސާރަކޮއް ކީރިތި ޤުރުއާނާއި ސުންނަތްނޫން އެހެން އެއްޗެއް ބޭނުންކަމަށް ވިދާޅުވާ އިސްތިއުފާދެއްވާ ވަޑައިގެންނެވި ނަޝީދަށް ތާއީދުކުރައްވާ ބޭފެޅެކެވެ. ދީނީ އިލްމުވެރިން އޮރިޔާންކޮށް އެމީހުންގެ ފިރިހެން ހަށީގައި މިރުސް އުނގުޅައި އަދަބު ދެއްވި މައުމޫނަށް ތާއީދުކުރައްވާ ބޭފުޅެކެވެ. ޤާސިމް އިބްރާހިމްގެ ފައިސާ ގެ އިތުރުން އޮރިޔާން ހާލުގައި ތިއްބެވި އުރަމަތިބޮޑެތި އިދިކޮޅު ޖަޒީރާ ޒުވާން ކަނބަލުންގެ ޖާދޫގައި ޖެހިވަޑާއިގެން ހުންނެވި މުނާފިޤެކެވެ. ފައިސާއަށް ހުކުމް ވިއްކަވާ ފަތުވާނެރެ ޓްވިޓް ކުރައްވާ ޑރ.އިޔާޒަކީ އިލްމުވެރި ބޭފުޅެއް ނަމަވެސް އެ އިލްމުގެ ފައިދާ ނަންގަވަމުން އެގެންދަވަނީ ނަޖާއިޒު ގޮތުގައެވެ. ޖީބަށް ބަރުކޮށްލުމުގެ ނިޔަތުގައިކަން ކަށަވަރެވެ. ފަނާކުރުވަނިވި މި ދުނިޔޭގެ މަދު ލާރިކޮޅަކަށްކަން ކަށަވަރެވެ.\nރައީސް ޔާމިންގެ އިންތިހާބީ ބައިވެރިޔާ އަދި ޑރ. އިޔާޒުގެ އެކުވެރިޔާ ޑރ.ޝަހީމް ތާއީދު ހޯއްދެވުމަށް ވޭތުވެދިޔަ ހަފްތާގައި ވަނީ ތިނަދޫއަށް ވަޑައިގެންފައެވެ. އަދި ރައީސް ޔާމީންގެ ސަރުކާރުން ތިނަދޫގައި ގާއިމްކޮއް ފިނިޝިންގެ މަސައްކަތް ކުރިޔަށްދާ އިސްލާމީ މަރުކަޒުގައި ސަޕޯޓަރުންނާއެކު ނެންގެވި ހަނދާނީ ފޮޓޯއިން ރާއީސް ޔާމީނަށް އޮތް ތާއީދުން ފެނި ޑރ. އިޔާޒުގެ ހިތްޕުޅަކާ ނުވިއެވެ. އެއީ އިސްލާމްދީނަށް ކުރި މަލާމާތެއްގެ ގޮތުގައި ވަނީ ސިފަކޮށްފައެވެ. ނަމަވެސް ހިތާމަޔަކީ ޑރ. އިޔާޒް އަކީ އިސްލާމިކް ނޮލެޖް އިން ޕީއެޗްޑީ ނަންގަވައިގެން ހުންނެވިއިރުވެސް މިސްކިތަކީ ހަމަ އެކަނި ނަމާދު ކުރަން ހުންނަ ތަނެއް ނޫންކަން އެނގި ނުލެއްވީމައެވެ. ދީނީ އިލްމު ފެތުރުމާ ޖަމާއަތުގެ ގުޅުން ބަދަހިކުރުމާ އެއްބައިވަންތަ ކުރުމުގައި ވެސް މިސްކިތް ބޮޑު ރޯލެއް ކުޅޭކަން ޑރ. އިޔާޒަށް އެނގި ނުލެއްވީމައެވެ.\nޑރ. ޝަހީމްގެ ނެންގެވި ފޮޓޮޔަށް މާގިނަދުވަހެއް ނުވެއެވެ. ޑރ. އިޔާޒުގެ ދީނަށް ލޯބިކުރަށްވާ ކެނޑިޑޭޓް ވަނީ ރަށެއްގެ މިސްކިތު މިންބަރަށް ތެޅޭނެހާތާކު ތެޅިބޭލުމަށްފަހު އައިސް އަރާފައެވެ. ކޮންފަދަ ހުތުރު އަމަލެއްތޯއެވެ. ނަމާދެއް ނުކުރާތާ މިސްކިތަށް އިހުތިރާމް ކުރުން ރަނގަޅެވެ. އިންތިހާބާ ދިމާކޮއް ވިޟޫކުރާކަން ދައްކަން ކޮނޑުމަތީ ދާނި ބާއްވާ އުޅަނބޮއްޓަށް ވުރެ ތިރިޔަށް އަތްކުރި އޮޅުއްވައި ވުޟޫކުރުމުން ބަހެއް ބުނަން ޑރ. އިޔާޒަށް ކެރިވަޑައިނުގެންނެވީ ކީއްވެތޯއެވެ؟ އުރަމަތި ބޮޑު އައިޝާ އެ ސިޔާސީ މަންފާއަށް އެކަމަނާގެ ދެކިރު ޖައްސާ ބާރައް ބައްދާ ސަލާންކުރުން އެއީ ދީނުގައި އޮތް ގޮތްތޯއެވެ؟\nޑރ. އިޔާޒުގެ ވާހަކަ ދައްކާއިރު ފާހަގަ ކޮށްލަން މިއަދު ޖެހޭކަމަކީ އެބޭފުޅާ އަރުއްވާ ޖައްސަވާ ނަންގަވައިގެން ހުންނެވި ފަޅިއަކީ ރަސޫލާއާއި މުސްލިމުންނަށް ހަޖޫޖެހި ފަޅިއެވެ. ސުންނަތާއި ޤުރުއާން ދޫކޮށް ހުޅަނގުގެ ފޮތެއް ހޯދާ ބޭފުޅުން ތިއްބެވި ފަޅިއެވެ. އެއްޖިންސުން ކައިވެނިކޮއް ދަނޑި ދަމާ ތަގަރި ތަޅަން ހިތްވަރުދޭ ފަޅިއެވެ. ބަނގުރަލާ މަސްތުވާތަކެތިން ފޯރިނަގާ ބުރަޔާ ޖަންގިޔަލުގައި ބިރަކާނުލާ އަންބަރާކުރާ ފަޅިއެވެ. ފާޅުގައި އެތިސްޓުންނާއި ދީން ގަބޫލު ނުކުރާ މީހުންގެ އިތުރުން ކަލެއްކަމަށް އަދި ރަސޫލެއްކަމަށް ދައުވާކުރާ މީހުންތިބި ފަޅިއެވެ.\nޑރ. އިޔާޒުގެ ޑިގްރީއަކީ ގަނެފައިވާ އެއްޗެއްކަމަށް މީގެ ކުރިން އެމްޑީޕީން ދިޔައީ ބުނަމުން ނެވެ. ނަމަވެސް އެ ޕާޓީއިން އެދޭފަދަ ސިޔާސީ މަންފާއެއް ހޯދުމަށް ބަސް ބުނަންފެށި ހިސާބުން ޑރ. އިޔާޒަށްވުރެ މޮޅު ދީނީ އިލްމުވެރި އަކު ނެތެވެ. އެޔަށްވުރެ ދަންނަ ބޭކަލަކު ނެތެވެ. ނަމަވެސް ހަޤީގަތަކީ ދީނަކީ ކުޅޭ ކުޅޭ ކުޅިވަރެއް ނޫންކަމެވެ. ޑރ އިޔާޒަށް ކެނެރީގޭ ދަރިންނާ ދަނބިދަރިން އުޅުއްވާ ޖަޒީރާ ވަންތަކަށް ކަމުގޮސް ޓީ ޖަންގިލަލުގައި އުޅުއްވާ ކެނެރީގޭ ކުދިން ޑރ އާއި ޒިނޭކށްް ލިވާތުކޮށް ސިހާޤު ކުރަން ޔޫރަޕަށް ވަޑައިގަންނަވާށެވެ. ޓީ ޖަންގިޔަލާ ބުރަލާ ބަނގުރަލާ ގަނޖާ ހިއްޕެވުމަކީ އިސްލާމްދީން މަތިވެރިކުރުން ކަމުގައި ވާނަމަ އަދި މިކަންކަމަކީ ޑރ އެކަންކަމާ ދެކޮޅަށް ބަސްބުނަން ނުޖެހޭ ކަންކަން ކަމުގައި ވާނަމަ ޑރ އިޔާޒަށް އިބޫ ކޮށްފިނަމަ، އިސްލާމްދީނުގައި ޒިނޭވެސް ހަލާލުވެދާނެއެވެ.\nAugust 22, 2018 by ފަސީހު Reply\nމީ ފައްކާ މަލްއޫނެއް. މީބއަށް އެގޭނީ ކޮން ދީނެއް؟ މީ އެމެތިކާ ސައޫދީގައި ވިއްކާ ހަނމަ ވިއްކާ ޕީއެޗްޑީ ހިފައިގެން އެމެތިކާ ބޭނުންވާގޮތަށް ގައުމުތައް ހަލާކުކޮށް ސަލަފީ ގެ ނުބައި ވާޝަން އާދޭ މުޖްތސމައު ފަސާދަކޮށް ތަރއްގީއާ ދެކޮޅު ޖަމަލު ފިކުރު ފަތުރަން ފޮނުވާފަ ހުރި ޖާހިލެއް. އައިއެސް އަކްގާއިދާގަ އުޅެނީ މި ބަގަ.\nAugust 22, 2018 by ޢިބޫ Reply\nތީ ހަމަ ފައްކާ ނަގޫބަޅެއް ޑރ އަމާފުއި ތީ\nAugust 23, 2018 by ޥަޤު Reply\nއަމާަ ފުޔޭ ކިޔާބަލަ


Habeys ge aailee dhathuru Gaafarugai foari nagaifi | Mihaaru\nމުނިފޫހިފިލުވުން / ހަބޭސް ބޮޑުބެރު ގުރޫޕް\nއާއިލީ ދަތުރުގައި ހަބޭސް ބޮޑުބެރު ބޭންޑް ގާފަރުގައި ފޯރި ނަގަައިފި\nހަބޭސް ބޮޑުބެރު ބޭންޑުން ގާފަރަށް ކުރި އާއިލީ ދަތުރުގެ ތެރެއިން. ފޮޓޯ: ހަބޭސް\n13 އެޕްރީލް 2017 - 11:53\nމި އަހަރު ހަބޭހުގެ އާއިލީ ދަތުރުގެ ފޯރި ނެގީ ކ. ގާފަރުގަ އެވެ. ބޭންޑްގެ ހުރިހާ މެމްބަރުންނާއި އެ މީހުންގެ އާއިލާގެ މެބަރުންނާ ވެސް އެކު، އެ ރަށުގައި ބޭއްވި ދަތުރުގެ ތެރޭގައި ވެސް ގިނަ ހަރަކާތްތަކެއް ވަނީ ހިންގައިގަ އެވެ.\nއެގޮތުން ހަބޭސް ބޮޑުބެރު ބޭންޑް ހަ ގްރޫޕަކަށް ބަހާލައިގެން އެއް ދުވަހުގެ ފުޓްސަލް މުބާރާތެއް ވެސް ވަނީ ގާފަރުގައި ބާއްވައިފަ އެވެ.\n"އީވް" އިން މެއިން ސްޕޮންސަރުކަން ނެގި އެ މުބާރާތުގެ ޗެމްޕިއަންކަން ހޯދި މޮބިހޯމް ޓީމަށް ގޯލްޑް މެޑަލާ އެކު އިނާމެއްގެ ގޮތުގައި 10،000ރ. ދީފައިވެ އެވެ. ރަނައަޕް ޓީމަކީ އޮރެގާނޯ އެވެ.\nއަދި ގާފަރު ދަތުރުގައި ވަނީ އެ ރަށުން ހޮވައިލެވުނު ޓީމަކާ އެކު ވެސް ހަބޭހުގެ މެމްބަރުން ފުޓްސަލް މެޗެއް ކުޅެފަ އެވެ.\nހަމައެއާ އެކު ހަބޭހަށްޓަކައި އެތައް ބަޔަކު މޮޔަވާ، ހަބޭހުގެ ފޯރިގަދަ ބޮޑުބެރު ލަވަތަކާ އެކު ވަނީ ޝޯއެއް ވެސް ބާއްވައި ގާފަރުގެ ރައްޔިތުން އުފާކޮށް ދީފަ އެވެ.\nހަބޭހުގެ ގާފަރުގެ ހަރަކާތްތަކުގައި އެ ރަށުގެ ކުދިބޮޑު ގިނަ އަދަދެއްގެ ބަޔަކު ބައިވެރިވެފައިވެ އެވެ.\nހަބޭހުން ބުނީ 2014 ވަނަ އަހަރުން ފެށިގެން އެ ބޭންޑްގެ އާއިލީ ދަތުރު ބާއްވަމުން އަންނަ އިރު، މިހާރުގެ އަމާޒަކީ ބޭންޑްގެ ކޮންމެވެސް މެމްބަރެއްގެ ރަށަށް، ކޮންމެ އަހަރަކު ވެސް އާއިލީ ދަތުރު ބާއްވަން ކަމަށެވެ.\nއެހެންވެ މިގޮތަށް ކުރާ ދަތުރުތަކުގައި ހަބޭހުން ކުޅެދޭ ޝޯތަކަށް އެއްވެސް އަގެއް ނުނަގަ އެވެ. އެއީ ހަމަ ސަޕޯޓަރުންނަށްޓަކައި ބޭންޑުން ހިލޭ ކުރާ ކަމެކެވެ.\nހަބޭހުން ބުނީ އަންނަ އަހަރު ބޭންޑްގެ މެމްބަރެއްގެ ރަށަކަށް އާއިލީ ދަތުރެއް ބާއްވައި، ރަށުގެ ރައްޔިތުންނާ އެކު ފޯރި ނަގައި، މަޖާކޮށް ސަޕޯޓަރުންގެ ހިތްތައް އުފާކޮށް ދޭނެ ކަމަށެވެ.\nހަބޭހުގެ އާއިލީ ދަތުރު އެންމެ ފުރަތަމަ 2014 ގައި ބޭއްވީ ފަން އައިލެންޑަށެވެ. އަދި 2015 ގައި ވ. ފެލިދު އަށް އާއިލީ ދަތުރު ބޭއްވި އިރު، މިދިޔަ އަހަރު ދިޔައީ ތ. ވަންދުއަށެވެ.\nކ. ގާފަރު ހަބޭސް ބޮޑުބެރު ގުރޫޕް\nއަޅޭ،،،، ހަބޭސް ބޮޑުބެރު ގްރޫޕްގެ ނެށުންތެރިޔާ "ހަމްބެ" ވަރަށް ސަޅިވާނެ އަދި ނެށުމުގެ ވާހަކަ ނުދެއްކިއްޔާ ރަގަޅުވާނީ. އޭނާއަކީ ވަރަށް ސްމާޓް އަދި ޑީސެންޓްކޮށް ހުންނަ ހޮޓް ހޮޓް ލުކެއްގެ ވެރިއެއް. އައި ލަވް ހިމް ސޯ މަޗް. ބަޓް ހީ އިޒް އޯލް ރެޑީ މެރީޑް. ސޯ ސޭޑް!\nގާފަރު ހަބޭހެއް ނޫން...\nހަބޭސް މީ ނޫނޭ ހިންގާލާ ބައެެއް. ސާބަހޭ


Transport authority ge liekiyunthah bahataane gudhaneh hoadhanee\nއެއްލަކިން ޕްރޮގުރާމުގައި މީހުން ފޯމު ލަނީ-- ފޮޓޯ: ޕީއެސްއެމް\nޓްރާންސްޕޯޓު އޮތޯރިޓީގެ ލިޔެކިޔުންތައް ބަހައްޓާނެ ގުދަނެއް ހޯދަނީ\nޓްރާންސްޕޯޓު އޮތޯރިޓީގެ ލިޔެ ކިޔުންތައް ބަހައްޓާނެ ގުދަނެއް ހޯދަން އިއުލާނުކޮށްފި އެވެ.\nއެ އޮތޯރިޓީން ކުރި އިއުލާނެއްގައި ބުނީ މިދިޔަ މަހުގެ ދެވަނަ ދުވަހު ކުރެވުނު އިއުލާނާ ގުޅިގެން ބިޑް ހުށަހަޅާފައިވާ ފަރާތުގެ ތެރެއިން އެއޮތޯރިޓީ އިން ކަނޑައަޅާފައިވާ ކްރައިޓީރިއާއަށް ބިޑް ހުށަހަޅުއްވާފައި ވަނީ އެންމެ ފަރާތަކުން ކަމަށް ވާތީ، އެ އިއުލާން ބާތިލުކޮށް އަލުން އިއުލާނުކޮށްފައިވާ ކަމަށެވެ.\nއެގޮތުން އެ އޮތޯރިޓީގެ ލިޔެ ކިޔުންތައް ރައްކާތެރިކަމާއެކު ބެލެހެއްޓުމަށްޓަކައި 500 އަކަފޫޓާއި 1000 އަކަފޫޓާ ދެމެދުގެ ގުދަނެއް ނުވަތަ ގުދަނަކަށް ބޭނުން ކުރެވޭ ފަދަ ތަނެއް ކުއްޔަށް ހިފަން ބޭނުންވާ ކަމަށް އެ އިއުލާނުގައި ވަނީ ބުނެފަ އެވެ.\nއެފަދަ ތަނެއް ކުއްޔަށް ދޫކުރުމަށް ޝައުގުވެރިވާ ފަރާތްތަކަށް މާދަމާ އިން ފެށިގެން މައުލޫމާތު ޝީޓް އެ އޮތޯރިޓީގެ ކައުންޓަރުންނާއި ވެބްސައިޓުން ލިބެން ހުންނާނެ ކަމަށް އެ އޮތޯރިޓީން ވަނީ ބުނެފަ އެވެ.\nއަންދާސީ ހިސާބު ބަލައިގަތުމަށް ހަމަޖެހިފައި ވަނީ 13 އޮކްޓޯބަރ 2019 ވާ އާދީއްތަ ދުވަހުގެ ހެދުނު 11:00 ގައި އެ އޮތޯރިޓީގައެވެ. އެގޮތުން އަންދާސީ ހިސާބު ހުށަހެޅުއްވުމަށް ގަޑިއަށް ވަޑައިގަތުމަށް އެ އޮތޯރިޓީން ވަނީ އެދިފަ އެވެ.\nއޭގެ އިތުރުން އަންދާސީ ހިސާބު ހުށަހެޅުއްވުމަށް ގަޑިއަށް ނާންނަ ފަރާތްތަކުގެ އަންދާސީ ހިސާބު ބަލައިނުގަނެވޭނެ ކަމަށް ވެސް އެ އޮތޯރިޓީން ވަނީ ބުނެފަ އެވެ.\nޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ


އައްޑޫ ސިޓީ ހުޅުދޫ އަވަށަށް ޑްރައިވަރެއް ބޭނުން – އައްޑޫ އޮބްޒާވަރ\nއައްޑޫ ސިޓީ ހުޅުދޫ އަވަށަށް ޑްރައިވަރެއް ބޭނުން\nޒުހައިރު6މޭ, 2018\nއައްޑޫ ސިޓީ ކައުންސިލް އިދާރާގެ ހުޅުދޫ އަވަށުއޮފީހަށް ޑްރައިވަރަކު ހޯދުމަށް އައްޑޫ ސިޓީ ކައުންސިލްއިން ވަޒީފާގެ ފުރުސަތު ހުޅުވާލައިފިއެވެ.\nމިއަދު އާއްމު ކޮށްފައިވާ ވަޒީފާގެ ފުރުސަތު އިޢުލާނުގައި ބުނާގޮތުން މިމަގާމަށް ބޭނުންވަނީ އެއްމެ ޑްރައިވަރަކެވެ. މަގާމުގެ މަސްއޫލިއްޔަތަކީ، އައްޑޫސިޓީ ކައުންސިލްގެ އިދާރާގެ ހުޅުދޫ އަވަށު އޮފީހުގެ ވެހިކަލްތައް ދޮވެ ސާފުކުރުމާއި، ވެހިކަލްތަކުގައި ކުރަންޖެހޭ މަރާމާތުތައް ބަލައި ސުޕަރވައިޒަރަށް އެންގުމާއި، ޤަވާއިދާއި އެއްގޮތްވާ ގޮތުގެ މަތިން އޮފީހުން ހަވާލުކުރެވޭ ދަތުރުތަށް އޮފީހުން އަންގާ ގޮތެއްގެ މަތިން ކުރުން ކަމަށް އިޢުލާނުގައި ބުނެފައި ވެއެވެ.\nމިމަގާމުގެ މުސާރައަކީ މަހަކު 3470 ރުފިޔާގެ އިތުރުން ސާވިސް އެލަވަންސް 1000 ރުފިޔާ އަދި އެހެނިހެން އެލަވަންސްގެ ގޮތުގައި 1200 ރުފިޔާ އެވެ. އެއީ މަހަކަށް ޖުމުލަ 5670 ރުފިޔާ އެވެ. މަގާމުގެ ޝަރުތުތަކަކީ، މަގާމަށް ބޭނުންވާ ތަމްރީނެއް/ ލައިސަންސެއް (ކެޓަގަރީ B1 އިން މަތީގެ ލައިސަންސް)/ ހުއްދައެއް/ ސަނަދެއް ހާސިލްކޮށްފައިވުން ކަމުގައި އިއުލާނުގައި ބެނެއެވެ.\nއެއިއުލާނުގައި ބުނެފައި ގޮތުން މަޤާމަށް އެދެންވީގޮތާއި ސުންގަޑި ތަރީގައި އެވަނީއެވެ. އެހެންކަމުން މިވަޒީފާއަށް އެދިލައްވަން ބޭނުންވާ ބޭފުޅުން ވީހާވެސް އަވަހަށް ވަޒީފާއަށް ކުރިމަތި ލައްވާށެވެ.\nއައްޑޫސިޓީ ކައުންސިލްގެ އިދާރާގެ ކައުންޓަރުންނާއި، އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ވަޒީފާއަށް އެދޭ ފޯމް ލިބެން ހުންނާނެއެވެ. އަދި އެ އިދާރާގެ ވެބްސައިޓުން.(adducity.gov.mv) ފޯމު ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅަން ޖެހޭނީ 14 މޭ 2018 ވާ ހޯމަ ދުވަހު 14:00 ގެ ކުރިން ހުޅުދޫ އަވަށު އޮފީހަށް ނުވަތަ އައްޑޫސިޓީ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އެއިދާރާއިން ބަލައިން ގަނެވޭނެ ކަމަށް އިއުލާނުގައި ބުނެފައި ވެއެވެ. އީ-މެއިލް އެޑްރެހަކީ، hr@adducity.gov.mv އެވެ.\nއެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަނާޅާނަމަ އެޕްލިކޭޝަން ބާޠިލްކުރެވޭނެ ކަމަށް އިއުލާނުގައި ބުނެފައި ވެއެވެ.


Nasheed ah dhin terrorist hamalaa: Shahkukurevey4meehaku faahagakurevihje – Iru\nނަޝީދަށް ދިން ޓެރަރިސްޓް ހަމަލާ: ޝައްކުކުރެވޭ4މީހަކު ފާހަގަކުރެވިއްޖެ\nކުރީގެ ރައީސުލްޖުމްހޫރިއްޔާ އަދި ރައްޔިތުން މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ރޭ ދިން ހަމަލާއާ ގުޅުން އޮތް ކަމަށް ޝައްކު ކުރެވޭ ހަތަރު މީހަކު ތަހުގީގަށް ފާހަގަކުރެވިފައިވާ ކަމަށް ފުލުހުން މިއަދު ވިދާޅުވެއްޖެއެވެ.\nރޭގެ ޓެރަރިސްޓް ހަމަލާއާ ގުޅިގެން ފުލުހުން މިއަދު އިސްކަންދަރު ކޮށީގައި ބޭއްވި ނޫސްވެރިންގެ ބައްދަލުވުމުގައި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ ނަޝީދަށް ހަމަލާ ދިން ސަރަހައްދުން ޝައްކު ކުރެވޭ ފަދަ އަމަލުތަކެއް ހުރި ހަތަރު މީހަކު ފާހަގަވެފައިވާ ކަމަށެވެ. އެ ފަރާތްތައް އައިޑެންޓިފައި ކުރުމާއި އަޅަން ޖެހޭ ފިޔަވަޅުތައް އެޅުމުގެ މަސައްކަތް މިހާރު ހަލުވިކަމާއެކު ކުރިޔަށް ދާ ކަމަށް ހަމީދު ވިދާޅުވިއެވެ.\nއެހެންނަމަވެސް ތަހުގީގަށް ހުރަސް އެޅިދާނެތީ އެއީ ކޮން ބައެއް ކަމެއް އަދި އެ މީހުންގެ ފަރާތުން ފެނިފައި ވަނީ ޝައްކު ކުރެވޭ ފަދަ ކޮން އަމަލުތަކެއް ކަމެއް ހާމަކުރައްވައިފައެއް ނުވެއެވެ. އަދި މި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައެއް ވެސް ނުވެއެވެ.\nނަޝީދަށް ދިން ހަމަލާ ތަހުގީގު ކުރަމުން އަންނަނީ ޓެރަރިޒަމްގެ އަމަލެއް ގޮތުގައި ކަން ސީޕީ ހަމީދު ފާހަގަކުރެއްވިއެވެ. އަދި މިހާރު އެންމެ ބޮޑު އިސްކަމެއް ދީގެން ބަލަމުން އަންނަނީ އެ މައްސަލަ ކަމުގައި ވިދާޅުވިއެވެ.\nނަޝީދަށް ހަމަލާ ދީފައި ވަނީ އެމަނިކުފާނު ދިރިއުޅުއްވާ ގ. ކެނެރީގެ ކައިރީ ޕާކު ކޮށްފައި ހުރި ސައިކަލެއްގައި ގޮވާ އެއްޗެއް ހަރު ކޮށްގެނެވެ. އަދި އެމަނިކުފާނު ކާރަށް އަރުއްވަން ވަޑައިގެންނެވި ވަގުތަށް އޭތި ގޮއްވާލުމުން، ނަޝީދުގެ އިތުރުން ހަތަރު މީހަކަށް ވަނީ އަނިޔާވެފައެވެ. ހަމީދު ވިދާޅުވީ އެ ސައިކަލާ ބެހޭ މައުލޫމާތު ވެސް މިހާރު ފުލުހުން ހޯދާފައިވާ ކަމަށެވެ.\nމި ހަމަލާގައިނަޝީދަށް ލިބިވަޑައިގެންނެވި ޒަޚަމްތަކާ ގުޅިގެން އޭޑީކޭ ހޮސްޕިޓަލްގައި އެމަނިކުފާނުގެ ސާޖަރީތަކެއް ވަނީ ކޮށްފައެވެ. އަދި މިހާރު އޮންނެވީ އައިސީޔޫގައި ކަމަށް އޭޑީކޭ އިން ވަނީ ހާމަކޮށްފައެވެ.


Geygai dhuvelai, TfG home run gai baiverivelaa | Mihaaru\n06 އެޕްރީލް 2020 - 13:513comments\nކޮވިޑް-19 ގެ ނުރައްކާ ކުރިމަތިނުވި ނަމަ، އަންނަ ހުކުރު ދުވަސް ވެގެންދިޔައީހީ ދުވުމަށް ލޯބިކުރާ ދިވެހިންނަށް އަނެއްކާ ވެސް އީދަކަށެވެ. އެއީ ރާއްޖޭގައި ދިގު ރާސްތާ ދުވުމުގެ ފޯރި އާލާކުރުމުގައި ހިއްސާވާ، ޓީއެފްޖީ ކޮކާކޯލާ ލޯންގް ރަންގެ މި އަހަރުގެ ދުވުން ބާއްވަން ރޭވި ދުވަހެވެ. ކޮވިޑުން ރައްކާތެރިވުމުގެ ފިޔަވަޅެއްގެ ގޮތުން އެ ދުވުން މިހާރު ވަނީ ޖުލައި 17 އަށް ފަސްކޮށްފަ އެވެ.\nއެއީ އެ ދުވުމަށް، ބުންވަރު ރަނގަޅުކޮށް ދުވެލި ބާރުކޮށްލި ދުވުންތެރިންނާއި އަލަށް ރޭހެއްގައި ދުވެލައި ކަރުގައި މެޑަލް އަޅުވާލަން ތައްޔާރުވި އެތައް ބަޔަކަށް ލިބުނު ފޫހިކަމެކެވެ. އެ ފޫހިކަން ފިލުވާލާށާއި، ގޭގައި އަބަދު ތިބެން ޖެހުމުން ތާއްޔާޖެހިފައިވާ ރޫހު، އާކޮށްލަން ޓީއެފްޖީން މިހާރު ވަނީ #ޓީއެފްޖީހޯމްރަން ގެ ނަމުގައި ވާޗުއަލް ދުވުމުގެ އިވެންޓެއް ހުކުރު ދުވަހަށް ރާވައިފަ އެވެ.\n"ވައިރަހަށް، އެއްވުންތައް ހުއްޓުވިދާނެ. އަދި އެންމެން ލޮކްޑައުނަށް ވެސް ލެވިދާނެ. އެކަމަކު އަހަރެމެން އެންމެން ނުހަނު ލޯތްބާ އެކު ދުވާ ދުވުން، ނަގައެއް ނުލެވޭނެ،"\nready to conquer your “HOME RUN” with us? as we could not hold #CocaColaLONGRUN2020 as planned, we’ve decided to try and bring your spirits up by running at your homes on the 10th april 2020! get connected with us on @3000tfg or on strava! #TfGhomerun pic.twitter.com/YUdsbaf6Cr\n— Total Fitness Group (@3000TfG) April 4, 2020\nއެ ޝިޔާރާ އެކު، ޓީއެފްޖީން އެންމެންނަށް ދައުވަތު ދެނީ ހުކުރު ދުވަހު ގޭގައި "ހޯމް ރަން" އެއް ދުވެލުމަށެވެ. ގޭގައި 2.5 ކިލޯމީޓަރު، ފަސް ކިލޯމީޓަރު، 10 ކިލޯމީޓަރު ނުވަތަ ހާފް މެރެތަންއެއް ދުވެލައި، އެ ދުވުން އިންސްޓަގްރަމް، ފޭސްބުކް ނުވަތަ ދުވުމަށް ހާއްސަ އެޕްލިކޭޝަން ސްޓްރާވާ މެދުވެރިކޮށް ޓީއެފްޖީއާ ހިއްސާކޮށްލަންވީ އެވެ. ކޮވިޑް ފެތުރުން ހުއްޓުވުމަށްޓަކައި ފަރުދީ ޒިންމާއަދާކުރުމުގެ ގޮތުން ގޭގައި، ހަރަކާތްތެރިކޮށް ތިބެން ކުރާ މަސައްކަތުގެ ނިޝާނެއްގެ ގޮތުގަ އެވެ.\n"ގޭގައި ކޮންތާކު ދުވާނީ؟"، "ގެޔަކު ނެތް ޖާގައެއް؟"\nމިއީ އަމާޒުވާނެ ސުވާލުތަކެކެވެ. ރާއްޖޭގެ އާބާދީގެ ބޮޑުބަޔެއް ދިރިއުޅޭ މާލޭގެ ގިނަ ގޭގޭގައި ދުވެލަން ކީއްކުރަން ހަމަޖެހިލައިގެން ތިބެލެވޭނެ ޖާގައެއް ވެސް ނެތެވެ. ބަޔެއް ގެތަކުގައި ދުވާ މެޝިން ހުރެ އެވެ. ނެތިއްޔާ ހަދާނީ ކިހިނެއް ހެއްޔެވެ؟ މިކަން ޗެލެންޖަކަށްވަނީ އެ ހިސާބުންނެވެ. ކުރިން ލަފާކުރެވިފައި ނެތް މި ހާލަތު އައުމާ ގުޅިގެން ގޭގައި ތާށިވީ އެތައް ބަޔަކު އަންނަނީ ގޭގައި އޮތް ޖާގައެއްގެ ބޭނުން ހިފައި ދުވަމުންނެވެ. ޓީއެފްޖީގެ ސީއީއޯ އަދި ލޯންގް ރަންގެ ޑިރެކްޓަރު މުހައްމަދު މިސްތޯ އަކީ އޭގެން އެކަކެވެ. ކޮންމެ ދުވަހަކު ހެނދުނު މާލެ ވަށައި ދުވެނުލާ ހިތަށް ހަމަޖެހުމެއް ނުލިބޭ މިސްތޯ ގޭގައި ބަންދުވުމުން، މިހާރު ދުވަނީ ގޭތެރޭގައި އެންމެ "ހަ މީޓަރުގެ ޓްރެކެއް"ގަ އެވެ.\n"އުނދަގޫ ވެސް ވި. ފޫހިވެސް ވި. ކުޑަތަންކޮޅެއް ދުވެލާފައި އަނބުރާލަން މި ޖެހެނީ. އެކަމަކު ގޭގައި ހުންނަން ޖެހުނު ހިސާބުން ފެށިގެން އެވްރެޖްކޮށް ކޮންމެ ދުވަހަކު 10 ކިލޯމީޓަރު އެބަ ދުވަން،" މިސްތޯ ބުންޏެވެ.\nhome run: treadmill ✅ (as long as in the house), on the spot ✅ (as long as you can count), on your limited space ✅ (room, toilet, kitchen, terrace, balcony) .. and that’s what it takes to runahome run this Friday\n— Total Fitness Group (@3000TfG) April 5, 2020\nމާނައަކީ އާއްމުކޮށް އޭނާ މާލެ ވަށައި ކޮންމެ ދުވަހަކު ދެ ބުރުން ފުރިހަމަކުރާ 10 ކިލޯމީޓަރުގެ ރާސްތާ މިހާރު ކަޑައްތުކުރަން ޖެހެނީ "ހަ މީޓަރުގެ ޓްރެކެއް" ގައި 1600 ބުރުންނެވެ. ޓީއެފްޖީގެ އެހެން އިންސްޓްރަކްޓަރަކު ދުވަނީ ސިޑިން އަރައި ފައިބައިގެންނެވެ. މިވަގުތު އެހެން ގޮތެއް ނެތެވެ. ދިފާއީ ނިޒާމް ވަރުގަދަކުރުމަށްޓަކައި، ކަސްރަތަކީ އެހާމެ މުހިއްމު ކަމަކަށްވާއިރު އަމުދުން މި ދުވަސްވަރު ހަރަކާތްތެރިކޮށް އުޅުން ވަރަށް މުހިއްމެވެ.\nމި ފަދަ ހާލަތެއްގައި ވެސް ދުވުން ނުވަތަ ކަސްރަތު ކުރަން ޓީއެފްޖީން ބާރު އަޅާ އަނެއް ސަބަބަކީ މިކަމުން އަރައިގަނެވި އާއްމު ދިރިއުޅުމަކަށް ރުޖޫއުވާއިރު، ކަސްރަތު ދިރިއުޅުމުގެ މުހިއްމު ބަޔަކަށް އަލުން ހެދޭނީ މި ދުވަސްވަރު ވެސް އެކަމުގައި ދެމިހުރެގެން ކަމަށް ވުމެވެ. މީގެ އިތުރުން، ކޮންމެ ދުވަހަކު ކޮވިޑް-19 ގެ ނެގެޓިވް ހަބަރުތަކާއި މައުލޫމާތުން ސިކުނޑި ފުރި އެ ލިބޭ ހާސްކަމުން އަރައިގަތުމަށްޓަކައި ކަސްރަތު ވަރަށް މުހިއްމު އަދާކުރާނެ އެވެ.\n"ވަރަށް މުހިއްމު (އާއްމު ދުވަހެކޭ އެއްފަދައިން) ހަމަ ހެނދުނު ހެނދުނާ ހޭލައިގެން ދުވުން. މުޅި ދުވަހު އަހަރެމެން އެންމެންނަށް އިވޭނީ ދެރަވާ ކަހަލަ ހަބަރުތައް. އެހެންވެ ކޮންމެ ދުވަހަކު ހެނދުނު ދުވެލައި، ރަނގަޅު ފެށުމަކުން ދުވަސް ފަށައި ތާޒާކޮށް ހުރުމަކީ ޕޮޒިޓިވް މޫޑެއްގައި ހުރުމަށް މަގުފަހިވާނެ ކަމެއް،" މިސްތޯ ބުންޏެވެ.\nYes. I’ll be joining the #TfGhomerun. Good stuff! 🙌🏽 🏃\n— Athif (@hammettz) April 5, 2020\nމި ހުކުރު ދުވަހަކީ އެކަމަށް ރަނގަޅު ފެށުމަކަށް ހެދިދާނެ އެވެ. #ޓީއެފްޖީހޯމްރަން ގައި ރަޖިސްޓްރޭޝަނެއް ނޯންނާނެ އެވެ. ލޯންގް ރަންގެ ބެނާގެ ދަށުން އަދި އެ ދުވުމުގެ ޕާޓްނަރުންގެ ވެސް ބައިވެރިވުމާ އެކު ރޭވި ނަމަވެސް މިއީ ނުރަސްމީ، ވާޗުއަލް އިވެންޓެކެވެ. އެހެންވެ އެ އިވެންޓް ފުރިހަމަކޮށްލުމަށް ފަހު ކަރުގައި އަޅުވާލާ މެޑެއްޔަކީ ވެސް، ދަރިފުޅު ނުވަތަ އާއިލާގެ މެމްބަރަކު ލައްވާ ހައްދުވާ ރަމްޒީ އުފެއްދުންތެރި މެޑެއްޔަކަށް ވެއްޖެ ނަމަ މި ދުވުން އިތުރަށް ހަނދާނީވީ އެވެ.\nމިކަމުން އަރައިގަނެވިއްޖެ ނަމަ ޖުލައި 17 ގައި ޓީއެފްޖީ ލޯންގް ރަން އަހަރެމެންނާ ބައްދަލުކުރާނެ އެވެ. ހުޅުމާލޭގެ ހިތްގައިމު މާހައުލުގައި، އެހާމެ ފަސޭހަ ރޫޓެއްގައި ދުވެލައި، ރީތީ މެޑެއްޔެއް ކަރުގައި އަޅުވާލެވޭނެ އެވެ. އެ ދުވަސް ގެނެވެން އޮތީ ވެސް ކޮވިޑް-19 ފެތުރޭ "ކާވް" ހިންދާލެވިގެންނެވެ. އެކަން ކުރެވެން އޮތީ ގޭގައި ތިބެގެންނެވެ. ޓީއެފްޖީން މި ހިތްވަރު ދެނީ ގޭގައި ތިބޭ ދުވަސްކޮޅުގައި ވެސް ހަރަކާތްތެރި ދިރިއުޅުމެއް އުޅޭށެވެ. އަދި ދުވުމުން ހިތްހަމަޖެހުން ހޯދައި ފޯރި ނަގައި އެންމެން ރޫހު އާކޮށް އުފާވެރިކަން އާލާކޮށްލާށެވެ.\nއިތުރު ލިޔުންތައް ކޮކާކޯލާ ޓީއެފްޖީ ލޯންގް ރަން ޓީއެފްޖީ\nޓީއެފްޖީ ޒިނާން، ދިވެހި ދުވުންތެރިން އާ ހަރުފަތަކަށް


vnews - DRP in MTCC ah million akah vureh gina faisa dhakkan high court in thaaeedhu koffi\nޑީއާރްޕީން އެމްޓީސީސީއަށް މިލިއަނަކަށް ވުރެ ގިނަ ރުފިޔާ ދައްކަން ހައިކޯޓުން ވެސް ތާއީދުކޮށްފި\nދިވެހިރާއްޖޭގެ ހައިކޯޓް ކުރިމަތިން ބަޔަކު ހިނގާފައި ދަނީ -- ވީފައިލް ފޮޓޯ\nދިވެހި ރައްޔިތުންގެ ޕާޓީ (ޑީއާރްޕީ) އިން އެމްޓީސީސީއަށް ދައްކަންޖެހޭ މިލިއަނަކަށް ވުރެ ގިނަ ފައިސާ ދެއްކުމަށް ސިވިލް ކޯޓުން ކޮށްފައިވާ ހުކުމަށް ހައިކޯޓުން ތާއީދުކޮށްފި އެވެ.\nޑީއާރްޕީން އެމްޓީސީސީއަށް ދައްކަން ޖެހޭ 1.1 މިލިއަން ރުފިޔާ ދެއްކުމަށް ސިވިލް ކޯޓުން ހުކުމް ކުރީ 2014 ވަނަ އަހަރުގެ އޮކްޓޯބަރު މަހުގެ 12 ވަނަ ދުވަހު އެވެ.\nޑީއާރްޕީން އިސްތިއުނާފް ކުރި މިމައްސަލާގައި ހައިކޯޓުން ހުކުމް ކޮށްފައިވަނީ މިމަހުގެ 13 ވަނަ ދުވަހު އެވެ.\nހައިކޯޓުގެ ހުކުމްގައި ބުނެފައިވަނީ ސިވިލް ކޯޓުން ކުރި ހުކުމަށް ބަދަލު ގެންނަން ޖެހޭ ސަބަބެއް ނެތް ކަމަށާއި ދައުވާގައި ބުނާ ފައިސާ އަކީ ޑީއާރްޕީން އެމްޓީސީސީއަށް ދައްކަން ޖެހޭ ފައިސާ ކަމަށެވެ.\nޑީއާރްޕީން އަމިއްލަ ކުންފުންޏެއް ކަމަށް ހަބަށް 718،000 ރުފިޔާ ދެއްކުމަށް ވެސް ސިވިލް ކޯޓުން މީގެ ކުރިން ކޮށްފައިވާ ހުކުމަށް ހައިކޯޓުން ވަނީ ތާއީދުކޮށްފަ އެވެ. މީގެއިތުރުން ޑީއާރްޕީން ރައްޔިތުންގެ މަޖިލީހުގެ ކުޑަހުވަދޫ ދާއިރާގެ މެމްބަރު އަލީ އާމިރުގެ ސްޓޫޑިއޯއަކުން ކޮށްފައިވާ މަސައްކަތްތަކަކަށް 19 މިލިއަން ރުފިޔާ ދެއްކުމަށްވެސް ކޯޓުން މީގެ ކުރިން ހުކުމްކޮށްފައިވެ އެވެ.\nޑީއާރްޕީން އެމްޓީސީސީއަށް ދައްކަންޖެހޭ ފައިސާ އަކީ 2008 ވަނަ އަހަރުގެ ރިޔާސީ އިންތިހާބުގައި އެޕާޓީން އެމްޓީސީސީ މެދުވެރިކޮށް ހޯދި ހިދުމަތްތަކަށް ދައްކަން ޖެހޭ ފައިސާ އެވެ.\nޑީއާރްޕީ ހިންގުމުގައި ލީޑަރުގެ ހައިސިއްޔަތުން އެންމެ އިސްކޮށް 2008 ވަނަ އަހަރު ހުންނެވީ ކުރީގެ ރައީސް މައުމޫން އަބްދުލް ގައްޔޫމް އެވެ. ނަމަވެސް ޑީއާރްޕީގެ ތެރޭގައި އުފެދުނު ބޮޑެތި ހިޔާލު ތަފާތުވުން ތަކަށް ފަހު އެޕާޓީ ބައިބައިވެ ޕާޓީގެ އޭރު އިސްކޮށް ތިއްބެވި ގިނަ ބޭފުޅުންތަކެއް ވަނީ ޑީއާރްޕީ ދޫކޮށް އެހެން ސިޔާސީ ޕާޓީ ތަކަށް ގުޅިވަޑައިގެންފަ އެވެ.\nޑީއާރްޕީ ހިންގުމާ މިވަގުތު ހަވާލުވެވަޑައިގެން ހުންނެވި އެޕާޓީ ލީޑަރު މުހައްމަދު ނަޝީދު (ކާނަލް) ގެންދަނީ އެޕާޓީގެ ދަރަނިތައް ޚަލާސްކޮށް ޑީއާރްޕީން އަލުން ވަރުގަދަ ޕާޓީ އަކަށް ހަދާނެ ކަމަށް ވިދާޅުވަމުންނެވެ.


Hiyaa Flat thakuge petition aa gulhigen Muizzu aai Aslam adhi Raees Office Committee ah haaziru kuranee - One Online\n6 ސެޕްޓެމްބަރު 2021: މާލެ، ރައްޔިތުންގެ މަޖިލީހުގެ ޕެޓިޝަން ކޮމެޓީގައި މެންބަރުން ވޯޓު ދެއްވަނީ --- ވަން ފޮޓޯ: ޔޫސުފް ސޮފްވާން\nހިޔާ ފުލެޓުތަކުގެ ޕެޓިޝަނާ ގުޅިގެން މުއިއްޒު އާއި އަސްލަމް އަދި ރައީސް އޮފީސް ކޮމިޓީއަށް ހާޒިރުކުރަނީ\nހިޔާ ފުލެޓުތަކުގެ ކުއްޔާއި އަގުކުޑަކޮށް އެތަންތަނުގެ ފިނިޝިންއަށް ދީފައިވާ ގުރޭސް ޕީރިއަޑް އިތުރުކުރުމަށް އެދި ރައްޔިތުންގެ މަޖިލީހުގެ ޕެޓިޝަން ކޮމިޓީއަށް ހުށަހަޅާފައިވާ ޕެޓިޝަނާ ގުޅިގެން ކުރީގެ ހައުސިން މިނިސްޓަރު އަދި މާލެ ސިޓީގެ މޭޔަރު ޑރ. މުހައްމަދު މުއިއްޒު އާއި މިހާރުގެ ހައުސިން މިނިސްޓަރު މުހައްމަދު އަސްލަމާއި ޕޮލިސް ކޮމިޝަނަރު މުހައްމަދު ހަމީދާއި ރައީސް އޮފީހުގެ ޕޮލިސީ ޑިޕާޓްމަންޓުގެ އެންމެ އިސްވެރިޔާ ކޮމިޓީއަށް ހާޒިރުކުރަން ނިންމައިފިއެވެ.\nމީގެ އިތުރުން ފައިނޭންސް މިނިސްޓަރު އިބްރާހިމް އަމީރާއި، އެޗްޑީއެފްސީގެ މެނޭޖިން ޑިރެކްޓަރު ރަހީމާ ސަލީމްވެސް ކޮމިޓީއަށް ހާޒިރު ކުރަން ވަނީ ނިންމައިފައެވެ.\nޕެޓިޝަނާ ގުޅިގެން ކޮމިޓީން މިއަދު ބޭއްވި ބައްދަލުވުމުގައި އެ ބޭފުޅުން ކޮމިޓީއަށް ހާޒިރުކުރަން ހުށަހެޅުއްވީ، ހޯރަފުށީ ދާއިރާގެ މެންބަރު އަހުމަދު ސަލީމެވެ. ތާއީދު ކުރެއްވީ ތިނަދޫ އުތުރު ދާއިރާގެ މެންބަރު އަބްދުލް މުޣުނީއެވެ.\nއެބޭފުޅުންގެ އިތުރުން، ކޮމިޓީގެ ބައްދަލުވުމަށް ފެޓިޝަނުގައި ހިމެނޭ މީހުންގެ ތެރެއިން މަންދޫބުން ކޮޅަކަށް ދައުވަތު ދިނުމާއި މީޑިއާއަށް ދައުވަތު ދިނުމަށްވެސް ސަލީމްގެ ހުށަހެޅުއްވުމުގައި ވެއެވެ.\nހުޅުމާލެ ފުލެޓުތަކުގެ މައްސަލައިގައި ހުރި ކަންބޮޑުވުންތައް ހާމަކޮށް، ހުށަހެޅި ޕެޓިޝަނުގައި މައިގަނޑު ތިން ކަމަކަށް އެދިފައިވެއެވެ.\nއޭގެ ތެރޭގައި ހިމެނެނީ ފުލެޓުތަކަށް މަހަކު ދައްކަންޖެހޭ 8500 ރުފިޔާޔާ 5600 އަށް ކުޑަ ކުރުމަށާއި، އިންޓީރިއާ ފިނިޝިންއަށް ދީފައިވާ ތިން މަސްދުވަހުގެ މުއްދަތުގެ ބަދަލުގައި 12 މަސްދުވަހުގެ ގްރޭސް ޕީރިއަޑެއް ދިނުމަށާއި، ފުލެޓުގެ ޖުމުލަ އަގުގެ އަދަދުން އެއްލައްކަ ރުފިޔާގެ ކަނޑާލަ ދިނުމަށެވެ.\nމި ޕެޓިޝަން ހުށަހަޅާފައިވަނީ 1300 އަށްވުރެ ގިނަ މީހުންގެ ސޮޔާ އެކުގައެވެ.\nގުޅޭ ޓެގު އެޗްޑީސީ ރައްޔިތުންގެ މަޖިލިސް ރައީސް އޮފީސް މުޙައްމަދު އަސްލަމް ހިޔާ މަޝްރޫއު ވެމްކޯ ރައްޔިތުންގެ މަޖިލީހުގެ ޕެޓިޝަން ކޮމެޓީ ޑރ. މުހައްމަދު މުއިއްޒު މާލެ ސިޓީ މޭޔަރު


ކޮމްޕިއުޓަރ ޓެކްނީޝަން (އެމް.އެސް.2)\nމަޤާމް :ކޮމްޕިއުޓަރ ޓެކްނީޝަން (އެމް.އެސް.2)\nޓްކްނިކަލް އޮފިސަރ ގްރޭޑް 2\nރިސްކު އެލަވަންސް: (ސިވިލް ސަރވިސްގެ މުވައްޒަފުންނަށް ދޭ އެލަވަންސް ފޮތުގެ G207.3ގައިވާ ގޮތުގެ މަތީން)\nސެންޓަރުގެ ކޮމްޕިއުޓަރުތައް ސާރވިސްކޮށް ބެލެހެއްޓުމާއި ސިސްޓަމްތައް އެއްތަނުން އަނެއް ތަނަށް ބަދަލުކޮށް ސެޓްއަޕްކުރުމުގެ މަސައްކަތްކުރުން.\nސެންޓަރަށް ބޭނުންވާ އައި.ޓީ ސަޕޯޓް ދިނުން.\nއެން.ޑީ.އޭގެ ހެޑް އޮފިހާއި ގުޅިގެން ކުރަންޖެހޭ ޓެކްނިކަލް މަސައްކަތްތައް ކުރުން.\nސެންޓަރުގެ އިންޓަރނެޓް ބަލަހައްޓާ ބޭނުންވާ އަޕްގްރޭޑްތައް ގެނައުން.\nސެންޓަރުން ހިންގާ ޓްރޭނިންގ ތަކުގައި އައި.ޓީގެ ފަންނީ އެހީ ދިނުން.\nއައި.ޓީ.އާއި ގުޅުންހުރި ތަކެތި ހޯދުމަށް ބޭނުންވާ ސްޕެސިފިކޭޝަންތަކާއިބެހޭ މަޢުލޫމާތު ފޯރުކޮށްދިނުން.\nސެންޓަރުގެ ކޮމްޕިއުޓަރތަކަށާއި ނެޓްވޯރކްއަށް ދިމާވާ މައްސަލަތައް ހައްލުކޮށް ދިނުމަށް އައި.ޓީ ހެލްޕް ޑެސްކުގެ ޚިދުމަތް ދިނުން.\nކޮރަލް ޑްރޯ، ފޮޓޯ ޝޮޕް، ސަރވަރ ސައިޑް މަސައްކަތް އަދި މިނޫންވެސް ގްރެފިކްސްގެ މަސައްކަތް ކުރުމަށް ބޭނުންވާ ސޮފްޓްވެއަރތަކުގެ މަސައްކަތްތައް ކުރުން.\nއޮފީހަށް ބޭނުންވާ ސޮފްޓްވެއަރ ޑިވެލޮޕްކުރުމުގެ މަސައްކަތެއް ކުރަންޖެހިއްޖެ ޙާލަތެއްގައި އެމަސައްކަތް ކުރުން.\n1. ކޮމްޕިއުޓަރ ސައިންސް ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ޙާޞިލްކޮށްފައިވުން.\nކޮމްޕިއުޓަރ ސައިންސް (ކޮރ ޑިސިޕްލިން)\nއެލައިޑް ހެލްތް ކައުންސިލްގައި ރަޖިސްޓްރީވެފައިވާ (ކައުންސެލިންގ ލައިސަންސް އޮތް)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 03 ފެބުރުވަރީ 2021 ވާ ބުދަ ދުވަހުގެ 12:00ގެ ކުރިން، ނޭޝަނަލް ޑްރަގް އޭޖެންސީގެ ހެޑް އޮފީސް (ގ. ގްރީންގެ، ކ. މާލެ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެދުވެރިކޮށް ވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފި ނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި އިމްތިހާނު އޮންނާނީ 2021 ފެބުރުވަރީ7އާއި 2021 ފެބްރުވަރީ 11 އާ ދެމެދު ނޭޝަނަލް ޑްރަގް އޭޖެންސީ، ކ. މާލެ ގައެވެ.


Ruhthibi rah tharaggee kurumuge subleaseeagreement gai soikohfi\nރުއްތިބިރަށް ތަރައްގީކުރުމުގެ ސަބްލީޒް އެގްރިމެންޓްގައި ސޮއިކޮށްފި\nތ. ރުއްތިބިރަށް ރިސޯޓެއްގެ ގޮތުގައި ތަރައްގީކުރުމަށް ސިންގަޕޫރާއި ދިވެހި ކުންފުންޏެއް ގުޅިގެން އުފައްދާފައިވާ އެމްއެސްއެން ރިއަލިޓީ މޯލްޑިވްސް ޕްރައިވެޓް ލިމިޓެޑާއެކު އައިލެންޑް އޭވިއޭޝަން ސާވިސަސް ލިމިޓަޑުން ސަބްލީސް އެއްބަސްވުމުގައި މިއަދު ސޮއިކޮށްފި އެވެ.\nރުއްތިބިރަށަކީ ތ. ތިމަރަފުށި އެއާޕޯޓް ހިންގުމަށް އައިލެންޑް އޭވިއޭޝަން ސާވިސަސް ލިމިޓަޑްއާ ހަވާލުކުރުމާ ގުޅިގެން އެއާޕޯޓް ދެމެހެއްޓެނެވި ގޮތަކަށް ހިންގުމަށާއި ތ. އަތޮޅުގައި ޓޫރިޒަމް ކުރިއެރުވުމަށްޓަކައި ސަރުކާރުން އެ ކުންފުންޏަށް ހަވާލުކުރި ރަށެކެވެ.\nމިއަދުވި އެއްބަސްވުމުގައިވާ ގޮތުން ދެ އަހަރު ތެރޭގައި ރިސޯޓުގެ މަސައްކަތް ނިންމާ ރިސޯޓު ހުޅުވަން ޖެހޭނެ އެވެ.\nރުއްތިބި ރަށުގައި ރިސޯޓު ހުޅުވުމާ ގުޅިގެން ތިމަރަފުށި އެއާޕޯޓަށް ކުރާ ދަތުރުތައް ގިނެވެ ސަރަހައްދުގައި ވަޒީފާގެ ފުރުސަތުތައް އިތުރުވެ، އިގްތިސޯދީ ގޮތުން ސަރަހައްދަށާއި ޖުމްލަ ގޮތެއްގައި މުޅި ރާއްޖެއަށް ހެޔޮ ބަދަލެއް އަންނާނެ ކަމަށް އައިލެންޑް އޭވިއޭޝަން ސާވިސަސްއިން ބުނެ އެވެ.\nރުއްތިބި ރަށް ޓޫރިޒަމް


އެޑްމިން – Page 249 – Liyuntheringe Gulhun\nVisitors online  99:users  0guests  66bots  33The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n30 ނޮވެމްބަރު 2012ބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 5849\nމާތްރަސްކަލާނގެ ރުއްސުންލެއްވި ޢުޘްމާނުގެފާނުގެ ޚަލީފާކަމުގެ ދުވަސްވަރެވެ. މިޞްރުގެ ޤަވަރނަރަކަށް ހުންނެވީ އިބްނުއަބީ ޞަރްޙުއެވެ. ދެކުނު އެފްރިކާގެ މައްޗަށް ވެރިވެގެން ވެރިކަން ހިންގަނީ ގަރީގޯރީއެވެ. އޭނާގެ ފިލިޕާނާއޭ ކިޔުނު އަންހެން ކުއްޖަކު ހުއްޓެވެ. އެއީ ޖެހިލުން ކުޑަ ހިތްވަރުގަދަ އަންހެން ސާހިބެކެވެ. ހަނގުރާމައިގާ އެކިއެކި ޖަމާޢަތްތަކަށް ހިތްވަރުދީ ފޯރިދީ ހަދަމުން ގެންދިޔައެވެ. ސަރާ (12)\n29 ނޮވެމްބަރު 20121 ޚިޔާލުބަހާއި އަދަބު, ވާހަކައެޑްމިން\n(26 ނޮވެމްބަރ 2012 (ހޯމަ) ގުޅޭ)\nވުމާއެކު އޭނާ ގަސްދުކުރީ މަންމަގެ ފަރުވާ ނިމުމަށްފަހު މާލެ ދެވުނުއިރަކުން މަލަކާއާ ބައްދަލުކޮށް ހުރިހާ ޙަޤީޤަތެއްވެސް ބޭޒާރުކޮށްލާށެވެ.\n“މަންމާ…އަހަރެން މަލަކާއާ އިންނަން ނިންމީ މަންމައަށްޓަކައި. ކިތަންމެ ދުވަހެއް ވަންދެން މަލަކާއާއެކު އުޅެން ޖެހުނަސް އަހަންނަކަށް ހިތްހަމަޖެހުމެއް ނުލިބޭނެ.” ޢިމްރާން އޭނާގެ މަންމައާ ވާހަކަ ދެއްކީ ކައިވެނި ކުރަން ހަމަޖެހިފައިވާ ދުވަހުއެވެ.\nއެހެން މީހުންނަށްޓަކައި ތިމާ ކޮނުނު އަނދަވަޅަށް ވެއްޓޭނީ ޚުދު ތިމާއެވެ.\n29 ނޮވެމްބަރު 2012ބަހާއި އަދަބު, ޤަވާޢިދުއެޑްމިން\nކިޔާފައިވާ ޢަދަދު: 4279\nރަސްކަލެއްގެ ވަރަށް އަރިސް އެހައިމެ ވަފާތެރިޔަކު އުޅުނެވެ. މިކަމުގެ ސަބަބުން އޭނާވީ ވަރަށް މުހިންމު މީހަކަށެވެ. އޭނާ ރަސްގެފާނުގެ އަރިހަށް ހާޒިރުވާ ކޮންމެ ހިނދަކު އާންމުކޮށް މި މިސާލުބަސް ރަސްގެފާނަށް ދަންނަވައެވެ. “ތިމާގެ އިޙްސާންތެރިޔާއަށް އޭނާގެ އިޙްސާތެރިކަމަށްޓަކައި ހެޔޮކޮށް ހިތާށެވެ. ނުބައި ކަންތައްކުރާ މީހާ ހަލާކުވެގެން ދިޔުމަށްޓަކައި އޭނާކުރާ ނުބައި ކަންތއްތައް ފުދެއެވެ.”\nސިކުނޑިއަށް އުނިކަން ލިބިފައިވާ ކުދީން(8)\n28 ނޮވެމްބަރު 2012ދުޅަހެއުކަމާއި ޞިއްޙަތު, ޞިއްޙީ މަޢުލޫމާތުއެޑްމިން\nކިޔާފައިވާ ޢަދަދު: 3420\nމުޙައްމަދު އިސްމާޢީލު ފުޅު، ނައިފަރު(11 ނޮވެމްބަރ 2012 (އާދީއްތަ) ގުޅޭ)ދަރިފުޅުގެ ސިކުނޑިޔަށް އުނިކަން ލިބިދާނެ ބައެއް ކަންތައްތަކާއި ރައްކާތެރިވުމުގެގޮތުން ކުރެވިދާނެ ކަންތައްތައް\nދަރިފުޅުގެ ސިކުނޑިޔަށް އުނިކަން ލިބުމުން ފެންނާނެ ޢަލާމަތްތަކާއި، އެކަން ޔަޤީންކުރުމަށްޓަކާ އިތުރަށް ބަލާނެ ބެލުންތަކުގެވާހަކަޔާ މިހުރިހާ ވާހަކަތަކެއްވެސް މިހާރު ދެކެވިއްޖެއެވެ. ނަމަވެސްދަރިފުޅުގެ ޙާލަތު މިގޮތަށް ބަދަލުވެގެންދިއުމުގެ ސަބަބުތަކާމެދު އަދި އެއްވެސް އެއްޗެއް ނުބުނެވެއެވެ. އެހެންވީމާ މިބައިގައި މިކަންކަމާމެދު ބަލައިލަމާ ހިނގާށެވެ. އޭރުގެ ފަތްފުށްތަކުން (7)\n28 ނޮވެމްބަރު 2012ދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 3357\nހުޅުލެއަކީ ވަރުބަލި ސިކުނޑިތަކަށް ނިދާބޭހެއްބާވައެވެ؟\nއިންޑިޔާ ކަނޑުގެ ހަވާއީ\nމިއީ، މަޖީދިއްޔާ ސްކޫލްގެ ދަރިވަރުންގެ ޖަމްޢިއްޔާ އެކުވެރިންގެ ގުޅުމުގެ މަޖައްލާ “އެކުވެރިޔާ” (ޑިސެމްބަރ 1965) ގެ ޢަދަދުގައި އަލްފާޟިލް މަންދު ޢަބްދުﷲ ވަޙީދު ލިޔުއްވައިފައިވާ ލިޔުއްވުމެކެވެ.\nއިންޑިޔާ ކަނޑުގެ ދަތުރުވެރިން ވަރުބަލި ދުވަސްތަކަށްފަހު އަރާމުކޮށްލުމަށް އިންޖީނުތައް ނިވާލަނީ ދިވެހިރާއްޖޭގެ ހިތްފަސޭހަ ފެހިރަށްތަކުގެ ގޮޑުދޮށްތަކަށެވެ. އާދެ، މަޑުނޫކުލައިގެ ވިލު ތަކުގެ ތެރެއަށެވެ. އަޅުގަނޑުވެސް ރާއްޖެއިން ބޭރުގައި ދުވަސްތަކެއް ހޭދަކުރުމަށްފަހު ޗުއްޓީ އެއްގައި މާލެއަށް އައީ އިންޑިޔާގެ ޕެސެންޖަރ ލައިނަރ އެއްގައެވެ.\n27 ނޮވެމްބަރު 2012އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 8654\nދަތި މަގަކުން ތަރިތަކާ ހަމައަށް\nއިއާން ނާޝް އަކީ އިނގިރޭސި ޢިލްމުވެރި އެކެވެ. އޭނާ ޖަޕާނު މީހުން ވާހަކަ ދައްކާ ބަހާއި ޖަޕާނާ ބެހޭ ގޮތުން ދިރާސާއެއް ކުރެއްވުމަށްޓަކައި ޖަޕާނުގައި ހަތް އަހަރު ދުވަސް ހޭދަ ކުރެއްވި އެވެ. އޭނާ ވިދާޅުވި ގޮތުގައި ޖަޕާނު މީހުން ބޮޑަށް ކަން ބޮޑު ވަނީ ސިޔާސީ ހަމަ ނުޖެހުމުގެ ސަބަބުންނެއް ނޫނެވެ. މޭކަޕް\n27 ނޮވެމްބަރު 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3261\nސަޢީދު ޢަލިފުޅު، މިއުނިކު، ބ. ދަރަވަންދޫ\nޤުދުރަތީ މޭކަޕް ހުރޭ ނުފިލާ ޒުވާން ޢުމުރުގެ ތެރޭ، ހުދު ތިމާ ކޮށްލާ އެ މޭކަޕް ހުންނަނީ ހިދުކޮޅު ތެރޭ\nއާދެ! ބޯ ކަޅުކޮށް ދެތުންފަތުގައި ލިޕްސްޓިކު ހޭކިޔަސް، އާދެޔޭ އަވަހަށް ބަދަލުފިލުމުން އެކުލަ މީހުން ތެރޭ ދިވެހިރާއްޖޭގެ މަދަރުސާތަކުގައި ގްރޭޑް 1 ން ފެށިގެން ކިޔަވައިދޭންވާނީ އިނގިރޭސި މީޑިއަމުންނެއް ނޫނެވެ.\n26 ނޮވެމްބަރު 20121 ޚިޔާލުބަހާއި އަދަބު, އަދަބިއްޔާތުއެޑްމިން\nމޫސާ ޝަރީފް، ދުންފިނިގެ، ލ. މާވަށް\nދިވެހިރާއްޖޭގެ މަދަރުސާތަކުގައި ގްރޭޑް 1ން ފެށިގެން ކިޔަވައިދޭންވާނީ ވަކި މިވެނި މީޑިއަމަކުންނޭ ބުނަން އެނގޭނީ، ދިވެހިރާއްޖޭގެ މަދަރުސާތަކުގައި ގުރޭޑް 1 ން ފެށިގެން ކިޔަވައިދިނުމުގެ މަޤުޞަދާއި ބޭނުމާ އެނގިގެންނެވެ. އަދި އެ މަދަރުސާތަކުގައި ކިޔަވައިދިނުމުގެ މަޤުޞަދާއި ބޭނުމާ، އެ ކިޔަވައިދޭ މީޑިއަމެއްގެ މެދުގައިވާ ގުޅުން ވެސް އެނގިގެން ކަމަށް ޤަބޫލުކުރެވެއެވެ. މަދަރުސާތަކުގައި، ކިޔަވައިދިނުމުގެ ބޭނުމަކީ މަދަރުސާތަކަށް ކިޔަވަންދާ ކުދިންނަށް ފެންވަރު ރަނގަޅު ތަޢުލީމެއް ފޯރުވައިދިނުމެވެ. ބަހަކީ މަޢުލޫމާތުގެ ދޮރޯށްޓެވެ.\nޢުމަރު ބިން ޢަބުދުލްޢަޒީޒުގެ ހެޔޮވެރިކަން\n26 ނޮވެމްބަރު 2012އަޚްލާޤު, ދީނާއި ދުނިޔެއެޑްމިން\nކިޔާފައިވާ ޢަދަދު: 7745\nޙަސަން ލުޠުފީ، ރަންފަސް، ސ.ހިތަދޫފަހަކަށް އައިސް “ގަވަރނަންސް” އާއި “ހެޔޮވެރިކަން” އަދި ވަކިން ޚާއްސަކޮށް “ގުޑް ގަވަރނެންސް” މި ލަފްޒުތަކަކީ ތަރައްޤީގެ ބަހަރުވައިގައި އެންމެ ގިނައިން ބޭނުންކުރެވޭ ލަފުޒުތަކަށް ވަނީ ވެފައެވެ. ބޭޑް ގަވަރނެންސްއަކީ އަޅުގަޑުމެންގެ މުޖްތަމަޢުގައި ހިގާ ހުރިހާ ގޯސްކަންތައްތަކެއްގެ މައިގަނޑު އެއް ސަބަބު ކަމުގައި، ގިނައިން އަންނަނީ ގަބޫލުކުރެވެމުންނެވެ. އެހީދޭ ގިނަ ފަރާތްތަކާއި އަދި ބައިނަލްއަޤްވާމީ މާލީ އިދާރާތަކުން ވެސް، އެ ފަރާތްތަކުން ދޭ އެހީއާއި، ލޯނުތައް ދިނުމުގައްޔާއި އިސްލާޙު ގެނައުމުގައި “ގުޑް ގަވަރނަންސް”ގެ ކަންތައްތައް ކުރިއަށް ގެންދިއުމަށް ޝަރުޠު ކުރެއެވެ. ސަރާ (11)\n25 ނޮވެމްބަރު 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 5845\n(22 ނޮވެމްބަރ 2012 (ބުރާސްފަތި) ގުޅޭ)\nއެވަގުތު އެތަނަށް ޢިމްރާންގެ ބައްޕަ ރަފީޤު އައިސް ވަނެވެ.\n“މާ ހަރުއަޑުން ކޮން ބަޙުޘެއް؟” ކޮޓަރިއަށް ވަންނަމުން ރަފީޤު އެއްސެވެ. ވަގުތުން ވެގެންއުޅޭ ގޮތް ފަހީމާ ރަފީޤަށް ކިޔާދީފިއެވެ. އެކަމާ ރަފީޤުވެސް ޢިމްރާން ދެކެ ރުޅިއައިސް ހަޅޭއްލެވިއެވެ. 123456789101112131415161718192021222324252627282930313233343536373839404142434445464748495051525354555657585960616263646566676869707172737475767778798081828384858687888990919293949596979899100101102103104105106107108109110111112113114115116117118119120121122123124125126127128129130131132133134135136137138139140141142143144145146147148149150151152153154155156157158159160161162163164165166167168169170171172173174175176177178179180181182183184185186187188189190191192193194195196197198199200201202203204205206207208209210211212213214215216217218219220221222223224225226227228229230231232233234235236237238239240241242243244245246…247248249250251…252253254255256257258259260261262263264265266267268269270271272273274275276277278279280281282283284285286287288289290291292293294295296297298299300301302ފަހުގެކުރީގެ


Muzaaharaa in hayyaru kuri Ameeth dhookollaifi | Mihaaru\nއެމްޑީޕީ އޮފީސް ކައިރިން އަމީތު ހައްޔަރުކޮށްގެން ފުލުހުން ގެންދަނީ. -\n15 ޖުލައި 2018 - 19:583comments\nއެމްޑީޕީން މާލޭގައި މިއަދު ހަވީރު ބޭއްވި މުޒާހަރާ އިން ހައްޔަރު ކުރި، ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތު ދޫކޮށްލައިފި އެވެ.\nރައްޔިތުންގެ މަޖިލީހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅި މެމްބަރުންގެ ތެރޭގައި ހިމެނޭ އަމީތު ހައްޔަރު ކުރީ އެމްޑީޕީގެ އޮފީސް ކުރިމަތީގައި ހުންނަވަނިކޮށެވެ. އޭނާއާ އެކު، ރައްޔިތުންގެ މަޖިލީހުގެ ބައެއް މެމްބަރުންނާއި އެމްޑީޕީގެ އިސް ބައެއް ބޭފުޅުންނާއި އާންމުން އެ ވަގުތު އެ ތަނުގައި ތިއްބެވެ.\nއަމީތު ދޫކޮށްލި ކަން ނިންމައި، ފުލުހުން އޭނާ އަށް ދިން ލިޔުމުގައިވާ ގޮތުން އަމީތު ހައްޔަރު ކުރީ މަގުމަތީގައި މީހުން އެއްކޮށް މުޒާހަރާ ކުރުމާ ގުޅިގެންނެވެ.\nމިނިވަން އިންސާފުވެރި އިންތިޚާބެއް ބޭއްވުމަށާއި އިދިކޮޅު ސިޔާސީ ބޭފުޅުން ދޫކޮށްލުމަށް ގޮވާލައި، އެމްޑީޕީގެ އޮފީސް ކުރިމައްޗަށް އެއްވި މުޒާހަރާގެ ބައިވެރިން މަސައްކަތް ކުރީ މަޖީދީ މަގަށް ދިއުމަށެވެ. އެކަމަކު، އެމީހުންނަށް ނުދެވޭނެ ގޮތަށް ފުލުހުން ވަނީ އެކަން ހުއްޓުވައިފަ އެވެ. އެހެންވެ، މުޒާހަރާގެ ބައިވެރިން ތިބެން ޖެހުނީ، އެމްޑީޕީ އޮފީސް ކުރިމަތީގަ އެވެ.\nރާއްޖޭގެ އެންމެ ބޮޑު އިދިކޮޅު ޕާޓީން މިފަދަ ހަރަކާތެއް ނުބާއްވާތާ ގިނަ ދުވަސްތަކަކަށް ފަހު، ސަރުކާރަށް ޕްރެޝަރުކޮށް، މުޒާހަރާއެއް މި ބޭއްވީ ރާއްޖޭގެ ބައެއް އިސް ވެރިންނާ މެދު ދަތިކުރުމުގެ ފިޔަވަޅު އަޅަން ޔޫރަޕިއަން ޔޫނިއަންގެ ފޮރިން އެފެއާޒް ކައުންސިލްގެ މާދަމާގެ ބައްދަލުވުމުގައި އެޖެންޑާ ކޮށްފައި ވަނިކޮށެވެ.\nއިތުރު ލިޔުންތައް އެމްޑީޕީ މުޒާހަރާ ސިޔާސީ ޕާޓީ ޕޮލިސް އިދިކޮޅު ފަރާތްތައް ރާއްޖޭގެ ސިޔާސީ ހަމަނުޖެހުން މެމްބަރު މުހައްމަދު އަމީތު


Kanbalun Neyfathaai, Kanfai Thorufumakee Islam Dheenu Gai Konkahala Kameh Thoa Eve? ކަނބަލުން ނޭފަތާއި ކަންފަތް ތޮރުފުމަކީ އިސްލާމް ދީނުގައި ކޮންކަހަލަ ކަމެއްތޯއެވެ؟ – Huvadhoo News Kanbalun Neyfathaai, Kanfai Thorufumakee Islam Dheenu Gai Konkahala Kameh Thoa Eve? Huvadhoo News\nކަނބަލުން ނޭފަތާއި ކަންފަތް ތޮރުފުމަކީ އިސްލާމް ދީނުގައި ކޮންކަހަލަ ކަމެއްތޯއެވެ؟\nއިސްލާމް ދީނުގައި އަންހެނުން ޒީނަތްތެރިވުމުގެ ގޮތުން ނޭފަތް ތޮރުފުމަކީ ހުއްދަކަމެކެވެ. ނަމަވެސް ހިލޭ ފިރިހެނުންނައް ޒީނަތްތެރިކަން ފާޅުކުރުމުގެ ގޮތުން ހުއްދައެއް ނުވާނެއެވެ. ނޭފަތް ތޮރުފުމަކީ ކަންފަތް ތޮރުފުމާއި އެއްފަދަކަމެކެވެ. ޒީނަތްތެރިކަމުގެ މިފަދަ ކަންތައް ބިނާވެގެންވަނީ އެބައެއްގެ އާދަކާދަ އަށެވެ.\nނޭފަތަކީވެސް ވުޟޫގެ ގުނަވަނެކެވެ. އެހެން ނަމަވެސް އެމީހަކަށް ނޭފަތް ތޮރުފުމަކީ ރީތިކަމަކަށް ވަނީ ނަމަ އެކަން އޮތް ގޮތަކީ ކޮބާތޯއެވެ؟ އެކަމުން ވުޟޫ ސައްޙަ ވާނެތޯއެވެ؟ އަދި އެއީ އިސްލާމް ދީނުގައި ކޮންކަހަލަ ކަމެއްތޯއެވެ؟\nޑރ މުހައްމަދު އިޔާޒް އަބްދުލް ލަތީފް ގެ ޖަވާބު:\nއަންހެނުން ޒީނަތްތެރިކަމުގެ ގޮތުން ކަންފަތުގައިލާ މުދި ނުވަތަ ނޭފަތުގައިލާ މުދި ވުޟޫ ކުރާއިރު ނުވަތަ ޝަރުޢީ ހިނެއުމަކުން ހިނައިގަންނައިރު ނެގުމަކީ ވާޖިބެއް ނޫނެވެ. ނޭފަތް ނުވަތަ ކަންފަތް ބޭރުފުއް ދޮވުމުން ފުދޭނެއެވެ. އެއީ މިދަންނަވާ ސަބަބުތަކައް ބިނާކޮށެވެ.\n1. ވުޟޫ ކުރާއިރު ނުވަތަ ހިނައިގަންނައިރު ވާޖިބް ވެގެން ވަނީ ނޭފަތުގެ ބޭރުފުށު ދޮންނާށެވެ. ނޭފަތުގެ އެތެރެ (ނޭފަތުގައި ތޮރުފާފައި ހުންނަތަނާއި މުދިލާތަން) ދޮވުމަކީ ވާޖިބެއްނޫނެވެ. އެހެން ނަމަވެސް ވާޖިބް ވެގެން ވަނީ ނޭފަތައް ފެންލުމެވެ. އެހެންކަމުން ނޭފަތުގެ މުދި ނުނެގިއަސް އަދި ހަރަކާތް ނުކުރިއަސް ނޭފަތައް ފެންލުން ހާސިލްވެވޭހުއްޓެެވެ.\n2. ވުޟޫ ކުރާއިރު ކަންފަތުގައި ފެންލުން ވާޖިބް ވެގެން ނުވެއެވެ. އެހެން ނަމަވެސް މުސްތަހައްބުވެގެން ވަނީ ކަންފަތުގައި ފެން ފުހުމެވެ. ކަންފަތުގައި ފެންފުހޭއިރު މުސްތަހައްބުވެގެން ވަނީ ދެއަތުގެ ޝަހާދަ އިނގިލިން ދެކަންފަތުގެ އެތެރެ ފުށުގައި އަދި ބޮޑުވާ އިނގިލިން ދެކަންފަތުގެ ބޭރުފުށުގައި ފެންފުހުމެެވެ. އެހެންކަމުން ކަންފަތުން މުދި ނުނެގިއަސް އަދި ހަރަކާތް ނުކުރިއަސް ކަންފަތުގައި ފެންފުހުން ހާސިލްވެވޭހުއްޓެވެ. ފަރުޟު ހިނެއުމުގައި ކަންފަތްވެސް އެހެން ގުނަވަންތައް ދޮންނަފަދައިން ދޮންނާނީއެވެ.


The President's Office - Raeesuljumhooriyya meelaadhee aa aharuge thahuniya beyruge gaumutakuge isverinah fonuhvaifi\nރައީސުލްޖުމްހޫރިއްޔާ މީލާދީ އާ އަހަރުގެ ތަހުނިޔާ ބޭރު ޤައުމުތަކުގެ އިސްވެރިންނަށް ފޮނުއްވައިފި\n1 ޖަނަވަރީ 2018، ރިފަރެންސް: 2018-02\nމީލާދީ އާ އަހަރު ފެށުމާއިއެކު، އާ އަހަރުގެ ތަހުނިޔާއާއި ހެޔޮއެދުންތަށް ދިވެހި ސަރުކާރާއި ރައްޔިތުންގެ ނަމުގައި އަދި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ އަމިއްލަ ނަންފުޅުގައި ބޭރު ޤައުމުތަކުގެ އިސް ވެރިންނަށާއި ސަރުކާރުތަކަށް ފޮނުއްވައިފިއެވެ.\nމީލާދީ އާ އަހަރުގެ މުނާސަބަތުގައި ރައީސުލްޖުމްހޫރިއްޔާ ވަކިވަކިން މިފޮނުއްވި ތަޙުނިޔާގެ މެސެޖުގައި، މިފެށޭ އާ އަހަރަކީ ދުޅަހެޔޮ، އުފާފާގަތި، ކާމިޔާބު އަހަރަކަށްވުމަށް އެދިވަޑައިގަންނަވާކަމުގައި ވިދާޅުވެފައިވެއެވެ.\nރައީސުލްޖުމްހޫރިއްޔާ ވަނީ އާ އަހަރުގެ ތަހުނިޔާގެ މެސެޖު ދުނިޔޭގެ ބޮޑެތި ޖަމުޢިއްޔާތަކުގެ ވެރިންނަށް ވެސް ފޮނުއްވާފައެވެ. މީގެ ތެރޭގައި، ޔުނައިޓެޑް ނޭޝަންސްއާއި، ސާކްއާއި، ވޯލްޑް ޓްރޭޑް އޯގަނައިޒޭޝަނާއި، އިންޓަރނޭޝަނަލް މަނިޓަރީ ފަންޑާއި، އޭޝިޔަން ޑިވެލޮޕްމަންޓް ބޭންކް ފަދަ ޖަމުޢިއްޔާތައް ހިމެނެއެވެ.\nމީގެ އިތުރުން، ބޭރު ޤައުމުތަކުގެ ބައެއް އިސްވެރިން ވެސް ގެންދަވަނީ މީލާދީ އާ އަހަރުގެ ތަހުނިޔާއާއި ހެޔޮއެދުންތައް ރައީސުލްޖުމްހޫރިއްޔާއަށާއި، ދިވެހި ސަރުކާރާއި ރައްޔިތުނަށް ވެސް އަރިސްކުރައްވަމުންނެވެ.


މިއަދު ޕޮޒިޓިވްވީ 66 މީހެއް، ފަސޭހަވި މީހުންގެ އަދަދު ހަތަރު ގުނަ އިތުރު – Haftha\nMon, 19 October, 2020, 8:17 pm\nމާލެއިން ސާމްޕަލް ނެގުމުގެ މަސައްކަތް ކުރުން --- ފޮޓޯ: މިހާރު\nމިއަދު ޕޮޒިޓިވްވީ 66 މީހެއް، ފަސޭހަވި މީހުންގެ އަދަދު ހަތަރު ގުނަ އިތުރު\nރާއްޖެއިން އިތުރު 66 މީހަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ރޭގެ 6:00 އިން މިރޭގެ 6:00 އަށް ރިޕީޓެޑް ސާމްޕަލްތަކާއެކު 1709 ސާމްޕަލް ނެގި އިރު ޕޮޒިޓިވްވި މީހުންގެ ތެރޭގައި ހިމެނެނީ 50 ދިވެހިންނާއި 16 ބިދޭސީން ކަމަށެވެ. އޭގެ ތެރެއިން3ކޭސް ފެނިފައިވަނީ އަތޮޅު ތެރެއިންނެވެ.\nމި ކޭސްތަކާއެކު ރާއްޖެއިން ކޮވިޑް ޖެހުނު މީހުންގެ ޖުމްލަ އަދަދު ވަނީ 8900 އަށް އަރައިފަ އެވެ. އަދި މިވަގުތު ކޮވިޑް ޖެހިގެން ފަރުވާ ހޯދަމުން އަންނަނީ 2304 މީހެކެވެ.\nރާއްޖެއިން ކޮވިޑް ބައްޔަށް ފަރުވާ ހޯދަމުން އަންނަ މީހުންގެ ތެރެއިން ރޭގެ 6:00 އިން މިރޭގެ 6:00 އަށް ރަނގަޅުވެފައިވަނީ 271 މީހެކެވެ. އަދި ބަލިން ރަނގަޅުވި މީހުންގެ ޖުމްލަ އަދަދު ވަނީ 6559 އަށް އަރައިފަ އެވެ.\nއެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު އައިސޮލޭޝަން ފެސިލިޓީތަކުގައި 1029 މީހަކު އެބަ ތިއްބެވެ. ކޮވިޑް ޖެހިގެން ހޮސްޕިޓަލުގައި އެޑްމިޓްކޮށްފައި ތިބީ 134 މީހެކެވެ. މިއީ އިއްޔެއަށްވުރެ ހަތް މީހުންގެ އިތުރުވުމެކެވެ.\nރާއްޖޭގައި ކޮވިޑަށް ޕޮޒިޓިވްވި މީހުންގެ ތެރެއިން 31 މީހަކު ވަނީ މަރުވެފަ އެވެ. އެއީ 25 ދިވެއްސަކާއި ބަންގުލަދޭޝްގެ ފަސް މީހަކާއި ފިލިޕީންސްގެ މީހެކެވެ. މަރުވި މީހުންގެ ތެރޭގައި އުމުރުން ދުވަސްވީ ދެމަފިރިން ވެސް ހިމެނެ އެވެ.


ރޯދައިގެ ރަން ހަނދާންތައް - ނިއުޅުމުގެ ކުރިން — Ihavandhoo.com\n1 ޖޫން 2019 1 ޢަބްދުލްމާނިޢު ޙުސައިން\nއުމުރުން އެންމެ ތިން ދިހަ ނުވެ އުޅެނިކޮށް ހަނދާންތަކޭ ކިޔައިގެން ކޮން ހާސަރެއް ލިޔަން އުޅޭކަށްހޭ ހިތަށް އަރައިފާނެއެވެ. ހިތަށް އެ އެރަނީ ހެޔޮކޮށެވެ. މާ ޗާލު ހަނދާންތަކެއް ތަޖުރިބާވެ އެ ހަނދާންތަކުން ހިތް ނުފިލައިގެން އުޅެނީކީއެއް ނޫނެވެ. އިހަވަންދޫގެ ގިނަ ޒުވާނުން ނުދަނެ ތިބި ހަނދާންތަކެއް ވަކި އެނގެއެކޭ ވެސް ނުމެ ނޫނެވެ.\nއަދި އަމުދަކުން ޅަފުރާގެ ހަނދާންތައް މާ ސާފުކޮށް ހިތުގައި ނުވެސް ހުންނަނީއެވެ. މިވީ ގޮތަކީ މި ފަހަކުން ކުރިމަތިވާ ކޮންމެ ރޯދަ މަހަކުހެން ވީ ގޮތެކެވެ. އިހަވަންދޫގެ ފަސްގަނޑުގައި ރޯދައެއް ހިފުމުގެ ނަސީބު ނުލިބި އަހަރުތަކެއް ފާއިތުވުމުން ސިކުނޑީގައި ވަޅުޖަހާފައި ހުރި ޅަފުރާގެ ހަނދާންތައް ހެލެން ފަށަނީއެވެ. ކަޑައްތު މި ކުރަނީ ރަށުން ބޭރުގައި ހިފާ ދޮޅަސް ވަނަ ރޯދަ މަހެވެ. ގައިމު އަސަރުފަށެއް ހުންނާނެ ނޫންތޯއެވެ.\nޅަފުރާގެ ހަނދާންތަކުންކުރެ ރޯދައިގެ ހަނދާންތަކަކީ ވަކީން ހާއްސަ މާ ހާއްސަ ހަމަ ފިސާރި ހަނދާންތަކަކީއެވެ. ހަމަ ހިތަށް އަރަނީ މި ހެލޭ ރަން ހަނދާންތައް ކޮނެ ނަގައި ހަމަ ހިއްސާކޮށްލަން ފަށަންވީއޭއެވެ.\nތިން ކަމެއް މި ކަމުން ހާސިލުވެދާނެއޭ ހީވެއެވެ. އެ ހަނދާންތަކުގެ އެހެން ބައިވެރިން މި ފުން އިހުސާސްތަކަށް ގަންބުވައިލެވުނީއެވެ. އެ ހަނދާންތައް ދަނެ ނެތް ބަޔަކަށް އަހަރެމެން ތަޖުބާކުރި އެ ޖީލުގެ ނުލާހިކު ނަލަ ސޮފުހާތައް ވެދުންކުރެވުނީއެވެ. މުސްކުޅިވުމުގެ ކުރިން ގަދަ ހަނދާނުގައި، ވިދުންގަދަ އެ ރަން މުތްތައް އެއްކޮށްލެވިއްޖެއްޔާހީ ހިތަށް އަރަނީ ޔަގީނޭ މިކޮށްލެވުނީ މޮޅުކަމަކަށް ވާނޭއެވެ.\nމި އަޒުމުގައި މި ވާހަކަ ހަމަ މިހަމައަށް މި ގޮތުގައި ބަޔާންކޮށްފައިމެ މިދިޔަ ރޯދަ މަހު މި ހަނދާތައް ކިޔުންތެރީންނާ ހިއްސާކުރާން ފެށީމުއެވެ. ނަމަވެސް ތިން ސަފުހާއެއް ހިއްސާކޮށްފައި ކަން ނުވެ ރޯދަ ނިމި ދިޔައީއެވެ.\nމިހެންވެ މި ރޯދައިގާ އަލުން މި ސަފުހާތައް ހިއްސާކުރާން އަޒުމު އާ ކޮށްގެން ހުރެމެ، ފަހުދިހަ ނިމުމާ ހަމައަށް ވެސް މިކަން ނުވެ ހުރެފައި، ކުޑަ ބަންދަކާ ދިމާވީމާ ހިތައް އެރީ ހަ ރޯދަޔާ އެކީގައި މި ސަފުހާތައް އަލުން ލިޔެ އަލުންބަލުން މިކަން ވޭތޯ އުޅޭން ވެއްޖެޔޭއެވެ. މާތް ރަސްކަލާންގެ ހަޒުރަތުން މަދަދަށް އެދޭ ހާލުއެވެ.\nMe rasah nudeveytaa 11 aharu vehjje den tibunaa 60 duvahaa 11 aharaa balaairu tee ekahtehves noon\n– 22 ޖޫން 201900


SunOnline: Fathuruverinnah Bali hulhuvaalaanee September 11 gai\nފަތުރުވެރިންނަށް ބާލީ ހުޅުވާލާނީ ސެޕްޓެމްބަރު 11ގައި\nއައިޝަތު ފަރީޙާ 18 Jul 2020, 13:35\nއިންޑޮނޭޝިއާގެެ ބާލީ --- ފޮޓޯ:އަގޯޑާ\nއިންޑޮނޭޝިއާގެ މަގުބޫލު ފަތުރުވެރިކަމުގެ މަންޒިލް، ބާލީ، ބައިނަލްއަގުވާމީ ފަތުރުވެރިންނަށް ހުޅުވާލާނީ ސެޕްޓެމްބަރު 11ގައި ކަމަށް ބާލީ ޓޫރިޒަމް ބޯޑުން ބުނެފި އެވެ.\nކޮވިޑް19 އާއެކު ބާލީވެސް ފަތުރުވެރިންނަށް ބަންދުކޮށްފައިވާއިރު، މިހާރު ސަރުކާރުން ވަނީ ތިން ފޭސް އަކަށް ބަހާލައިގެން ބާލީ ހުޅުވާލަން ނިންމައިފަ އެވެ.\nއެގޮތުން ބާލީގެ ކޮންސްޓްރަކްޝަން، ދަނޑުވެރިކަން އަދި ސަރުކާރު އޮފީސްތަކުގެ މަސައްކަތްތައް މިހާރު ވަނީ ފުރަތަމަ ފިޔަވަހީގެ ދަށުން ފަށައިފަ އެވެ. ނަމަވެސް ސްކޫލު ތަކާއި ކޮލެޖުތައް އަދި ޓޫރިޒަމާ ގުޅުންހުރި ވިޔަފާރިތައް އަދި ހުރީ ބަންދުކޮށްފަ އެވެ.\nދެވަނަ ފޭސްގެ ދަށުން މިމަހުގެ 31 އިން ފެށިގެން އިންޑޮނޭޝިއާގެ ފަތުރުވެރިންނަށް ބާލީ ހުޅުވާލާނެ އެވެ.\nތިންވަނަ ފޭސް ސެޕްޓެމްބަރު 11ގައި ފަށަން ނިންމާފައިވާއިރު މި ގޭސްގެ ދަށުން ބައިނަލްއަގުވާމީ ފަތުރުވެރިންނަށް ބާލީ ހުޅުވާލާނެ އެވެ.\nބާލީ އަށް ޒިޔާރަތްކުރާ އިންޑޮނޭޝިއާ އަދި ބޭރުގެ ފަތުރުވެރިން ވެސް ސަލަމަތާއި ރައްކާތެރިކަމަށް އިސްކަންދީ، ފޭސްމާސްކާއި ފޭސް ޝީލްޑް އަޅައި، ސޯޝަލް ޑިސްޓެންސިން މެއިންޓެއިން ކުރުުމަށް ބާލީގެ ސަރުކާރުން އިލްތިމާސް ކުރެ އެވެ.\nއިންޑޮނޭޝިއާ އިން 83.130 މީހުން ކޮވިޑް19 އަށް ޕޮޒިޓިވް ވެފައިވާއިރު ބާލީ އއިިން 2،619 މީހުން ވަނީ ޕޮޒިޓިވް ވެފަ އެވެ. އިންޑޮނޭޝިއާ އިން 3957 މީހުން ބަލީގައި މަރުވެފައިވާ އިރު މީގެ ތެރޭގައި ބާލީ އިން މަރުވި 35 މީހުން ހިމެނެ އެވެ.


Kureege Lobiveriyaa aai vaahaka dhehkumakee massala ehtha?\nކުރީގެ ލޯބިވެރިޔާ އާއި ވާހަކަދެއްކުމަކީ މައްސަލައެއްތަ؟\nކޮންމެ ގުޅުމެއްވެސް އޭގެ އެންމެ ފުރިހަމަ ގޮތުގައި ކުރިއަށްދާނީ އެކަކު އަނެކަކަށް ކުރާ އިތުބާރާ ޔަގީންކަމާއެކުގައިކަން ޔަގީނެވެ. އެހެންނަމަވެސް ތިމާގެ ބައިވެރިޔާ އޭނާގެ ކުރީގެ ލޯބިވެރިޔާއާއި އެކުވެރިކަން ބާއްވާނަމަ ކިތަންމެ ބޮޑު އިތުބާރެއްކުރި ނަމަވެސް އެ ދެމީހުންގެ މެދުގައި ޝައްކާއި ވަހުމް އުފެދޭތަން އާދެއެވެ. ކިތަންމެ ލޯބިން އުޅޭ ދެމީހުންކަމުގައިވީ ނަމަވެސް ކުރީގެ ބައިވެރިޔާއާއި ވާހަކަދައްކާ ނަމަ، އަދިވެސް އޭނައަށްޓަކައި ހާއްސަ މަގާމެއް ދެވިފައިވާކަމަށް ހީކުރެވިގެންދެއެވެ. އެކަމަކު ހަގީގަތުގައި ކުރީގެ ލޯބިވެރިޔާ ނުވަތަ ހަޔާތުގެ ބައިވެރިޔާއާއި ވާހަކަދައްކާ ރަހްމަތްތެރިކަން ބޭއްވުމަކީ މައްސަލައެއް ހެއްޔެވެ؟ ތަޖުރިބާކާރު ގިނަ މީހުން ގަބޫލުކުރާ ގޮތުގައި މިއީ މައްސަލައެއް ނޫނެވެ. އަދި ބައެއް ހާލަތްތަކުގައި ކުރީގެ ބައިވެރިޔާ އާއި ވާހަކަދައްކާ ރަހްމަތްތެރިކަމުގެ ގުޅުން ބޭއްވިދާނެއެވެ.\nދެމީހުންގެވެސް ރަހްމަތްތެރިންނަކީ އެއްބައެއް ކަމުގައިވުން: މިފަދަ އެކުވެރިންގެ ގުރޫޕެއްގެ ތެރޭގައި ދެމީހުން ވާހަކަ ނުދައްކާ ތިބުމަކީ އޭގެ އަސަރު އެހެން އެކުވެރިންނަށްވެސް ކުރާނެ ކަމެކެވެ. އެހެންކަމުން މި ފަދަ ހާލަތްތަކުގައި ދެމީހުންގެ ލޯބީގެ ގުޅުން ނިމުމަކަށް އައި ކަމުގައިވީނަމަވެސް އެހެން އެކުވެރިންނާއި އެކު ބޭރަށް ގޮސް، އެކުގައި ވާހަކަދައްކާ، މަޖާކޮށް އުޅުމަކީ މައްސަލައެއް ނޫނެވެ.\nދެމީހުން އެއް އޮފީހެއްގައި މަސައްކަތްކުރުން: އަބަދުވެސް އަމިއްލަ ދިރިއުޅުމުގެ ކަންތައްތަކާއި ރަސްމީ ކަންތައްތައް ވަކިކޮށް ބެހެއްޓުމަކީ މަސައްކަތްކުރާ މާހައުލުގައި އުޅުމަށް ލިބިގެންދާނެ ވަރަށް ބޮޑު ފަސޭހައެކެވެ. އެހެންކަމުން ކުރީގެ ލޯބިިވެރިޔާ އާއި އެއް އޮފީހެއްގައި މަސައްކަތްކުރާ އިރުވެސް އަބަދުވެސް ދެމީހުންގެ މެދުގައި ރަގަޅު ގުޅުމެއް އޮންނަޖެހެއެވެ.. ބައެއް ހާލަތްތަކުގައި ހަމައެކަނި ރަސްމީ ވާހަކަދެއްކެވުނު ނަމަވެސް އޮފީސް މާހައުލުގައި ދެމީހުންގެ މެދުގައި އޮންނަ ގުޅުން އޮންނަވާނީ މަސައްކަތައް ބުރުނާރާ ގޮތަށެވެ.\nދެމީހުންވެސް މާޒީ ހަނދާން ނައްތާލުން: ދެމީހުންވެސް އެކަކު އަނެކަކު މަތިން ހަނދާން ނައްތާލުމަށްފަހު އާ ގުޅުންތަކަކާއެކު ކުރިއަށްދާނަމަ ވާހަކަދެއްކުމަކީ މައްސަލައެއް ނޫނެވެ. އޭރުން ދެމީހުންނަށް އެކަކު އަނެކަކުގެ ދިރިއުޅުމުގެ މުހިންމު ކަންތައް އެގިފައިވުމުން، އާ ގުޅުންތަކުގައި ޖެހޭ މައްސަލަތައް ހައްލުކުރުމަށް އެހީތެރިކަން ލިބިގެންދާނެއެވެ.\nރައްޓެހިވުމުގެ ކުރިންވެސް އެކުވެރިންކަމުގައި ވުން: ލޯބީގެ ގޮތުން ގުޅުމުގެ ކުރިންވެސް ދެމީހުންނަކީ ރަގަޅު ގާތްއެކުވެރިންކަމުގައި ވާނަމަ ލޯބީގެ ގުޅުން ނިމުމަށްފަހުވެސް އެކުވެރިންގެ ގޮތުގައި ތިބެވިދާނެއެވެ. ބައެއްފަހަރު ގާތް ދެއެކުވެރިން ލޯބީގެ ގޮތުން ގުޅުމަށްފަހުވެސް ލޯބީގެ ގުޅުމަށްވުރެ އެކުވެރިކަމުގެ ގުޅުން މާ ކާމިޔާބުކަމުގައި ގަބޫލުކުރެވެއެވެ.\nއެހެންކަމުން މި ހުރިހާ ސަބަބުތަކަށް ބަލާލާއިރު ދެމީހުން ދޭތެރޭ އޮންނަ އިތުބާރައި ޔަގީންކަން ވަރުގަދަ ނަމަ ކުރީގެ ލޯބިވެރިޔާއާއި ވާހަކަދެއްކުމަކީ މައްސަލައެއް ނޫނެވެ. އަދި އޭނާގެ ކުރީގެ ލޯބިވެރިންނާއި ބެހޭ ގޮތުން ކިޔައިދީފައިވާ ވާހަކަތަކަކީ ތެދު ވާހަކަތަކެއް ނަމަ، އަދި ފަހުން އެމީހުންނާއި އޮންނަ އެކުވެރިކަމުގެ ވާހަކަ ސިއްރުނުކާރަނަމަ ބައިވެރިޔާއަކީ ތެދުވެރި މީހެއްކަމުގައި ބެލުމުގެ ފުރުސަތު ވަރަށްވެސް ބޮޑެވެ. އެހެންނަމަވެސް ކުރީގެ ލޯބިވެރިޔާއާއި އޮންނަ ގުޅުން އަބަދުވެސް މެދު މިންގަޑެއްގައި ހިފެހެއްޓުމަށް މަސައްކަތްކުރަން ވާނެއެވެ.


Liverpool in anekkaaves United ladhu gannavaalaifi - One Online\nލިވަޕޫލުން ފުރަތަމަ ގޯލު ޖަހައި އުފާފާޅުކުރަނީ --- ފޮޓޯ/ ގެޓީ\nލިވަޕޫލުން އަނެއްކާވެސް ޔުނައިޓެޑް ލަދު ގަންނަވާލައިފި\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގައި ލިވަޕޫލުން މެންޗެސްޓާ ޔުނައިޓެޑް ކޮޅަށް ހަތަރު ގޯލު ޖަހައިގެން މޮޅުވެއްޖެއެވެ.\nލިވަޕޫލްގެ އެންފީލްޑުގައި ރޭ ކުޅުނު މެޗު ލިވަޕޫލުން ކާމިޔާބުކުރީ 4-0ގެ ތަފާތު ބޮޑު ނަތީޖާއަކުންނެވެ. އިނގިރޭސި ފުޓުބޯޅަ ތާރީހުގައި އެންމެ ވާދަވެރި ދެ ކްލަބުގެ ގޮތުގައި ބެލެވިފައި އޮތް ލިވަޕޫލާއި ޔުނައިޓެޑުން މި ސީޒަންގެ ލީގުގައި ފުރަތަމަ ކުޅުނު މެޗުގައިވެސް ލިވަޕޫލުން ވަނީ ބޮޑު ތަފާތަކުން ޔުނައިޓެޑް ބަލިކޮށްފައެވެ. ޔުނައިޓެޑް ދަނޑުގައި ކުޅުނު އެ މެޗު ލިވަޕޫލުން ވަނީ 5-0ގެ ނަތީޖާއަކުން ކާމިޔާބުކޮށްފައެވެ. އެ މެޗުގައި މުހައްމަދު ސަލާހް ހެޓްރިކް ހެދި އިރު، ރޭގެ މެޗުގައި ސަލާހް ވަނީ ދެ ގޯލު ޖަހައިފައެވެ.\nރޭ ހޯދި މޮޅާއެކު ލިވަޕޫލް ވަނީ އަނެއްކާވެސް ލީގު ތާވަލުގެ އެއްވަނަ މަގާމަށް ޖެހިލައިފައެވެ. ލިވަޕޫލާއި މެންޗެސްޓާ ސިޓީން ލީގު ރޭހުގައި ވަރުގަދަ ކުރިމަތިލުމަކަށް ގޮސްފައިވާ އިރު، ލިވަޕޫލުން އެއްވަނައިގައި އޮތީ 32 މެޗުން 76 ޕޮއިންޓު ހޯދައިގެންނެވެ. ސިޓީން މި ހަފުތާގައި ކުޅޭ މެޗުގައި ބްރައިޓަންއާ ދެކޮޅަށް ނުކުންނަ އިރު، އެޓީމުން މިވަގުތު ކުޅެފައިވާ 31 މެޗުން ލިބިފައި ވަނީ 74 ޕޮއިންޓެވެ. ރޭގެ މެޗުން ބަލިވެ ޔުނައިޓެޑް އޮތީ ހަވަނައިގައެވެ. އެއީ 33 މެޗުން 54 ޕޮއިންޓާ އެކުގައެވެ.\nމެޗަށް ޔުނައިޓެޑުން ނުކުތީ ފޯވަޑް ކްރިސްޓިއާނޯ ރޮނާލްޑޯ ނުލައެވެ. އަންގާރަ ދުވަހު ރޮނާލްޑޯގެ ލޯބިވެރިޔާއަށް ލިބުނު އެއް މާބަނޑު ދެކުދިންގެ ތެރެއިން ފިރިހެން ކުއްޖާ މަރުވުމާއެކު މިވަގުތު ރޮނާލްޑޯ ހުރީ އާއިލާއަށް ވަގުތު ދިނުމަށެވެ. ރޮނާލްޑޯގެ ހިތާމައިގައި ބައިވެރިވުމުގެ ގޮތުން ރޭގެ މެޗުގެ ހަތްވަނަ މިނެޓުގައި އެންފީލްޑް އެކީ ވަނީ ހާއްސަ އަތްތިލަބަޑިއެއް ޖަހައިފައެވެ. އަދި ލިވަޕޫލް ސަޕޯޓަރުން ވަނީ އެ ކްލަބުގެ ހާއްސަ ލަވަ، 'ޔޫ ވިލް ނެވާ ވޯކް އެލޯން' ގެ އަޑުން އެ ވަގުތު ދަނޑު ގުގުމާ ލައިފައެވެ.\nރޭގެ މެޗު ފެށިގެން ފަސްވަނަ މިނެޓުގައި ލިވަޕޫލުން ވަނީ ލީޑު ނަގައިފައެވެ. ޔުނައިޓެޑުގެ އަރިމަތިން ސަލާހް ވަދެ ގޯލުގެ ކުރި މައްޗަށް ހުރަސްކޮށްލި ބޯޅަ ގޯލަށް ވައްދާލީ ލުއިސް ޑިއާޒްއެވެ. އެ ގޯލަކީ ޖެނުއަރީގައި ލިވަޕޫލާ ގުޅުނު ފަހުން ޑިއާޒް ޕްރިމިއާ ލީގުގައިވެސް ޖެހި ތިންވަނަ ގޯލެވެ. އަދި ޔުނައިޓެޑް ކޮޅަށް އޭނާ ޖެހި ފުރަތަމަ ގޯލެވެ.\nފުރަތަމަ ހާފު އެކީ އެކައްޗަކަށް ކޮންޓްރޯލްކޮށް ލިވަޕޫލުން ދިޔައީ އެޓޭކަކަށްފަހު އެޓޭކެއް އުފައްދަމުންނެވެ. ރީތި ޕާސްތަކެއް ޖަހައި، ސަޑިއޯ މާނޭ ތަނަވަސްކުރި ހިތްގައިމު ފުރުސަތުގައި ލިވަޕޫލްގެ ސަލާހް، މެޗުގެ 22 ވަނަ މިނެޓުގައި އެޓީމުގެ ލީޑު ފުޅާކޮށްދިނެވެ.\nމެޗުން ބަލިވެ ޔުނައިޓެޑްގެ ބްރޫނޯ ފެނާންޑޭޒް މާޔޫސް ކަމުގައި --- ފޮޓޯ/ ގެޓީ\nދެވަނަ ހާފުގެ ކުރީކޮޅުގައި ޔުނައިޓެޑުން ކޮންމެވެސް ވަރަކަށް ކުރިއަށް ޖެހި ފުރުސަތުތައް ތަނަވަސްކުރަން މަސައްކަތް ކުރިތަން ފެނުނެވެ. ބަދަލަކަށް ނުކުތް ޖޭޑަން ސަންޗޯގެ ފަރާތުން ނުރައްކާ ފެނުނު ނަމަވެސް ލިވަޕޫލުގެ ގޯލަށް ބޯޅަ ވައްދާ ލެވޭ ގޮތެއް ނުވިއެވެ. ސަންޗޯ ތަނަވަސްކޮށްދިން ފުރުސަތެއްގައި މާކަސް ރަޝްފޯޑާއި ޖެސޭ ލިންގާޑު ޖެހި ބޯޅަތައްވެސް މަތަކުރީ ލިވަޕޫލްގެ ގޯލްކީޕަރު އެލިސަން ބެކާއެވެ.\nޔުނައިޓެޑުން ކުރިއަށް ޖެހިލި ވަގުތު ބަލައި، ލިވަޕޫލުން ކައުންޓާ އެޓޭކުގައި ލީޑު އިތުރަށް ފުޅާކުރިއެވެ. އެ ގޯލު ޖެހީ ސަޑިއޯ މާނޭއެވެ. މެޗުގެ ހަތަރު ވަނަ ގޯލަކީ 85 ވަނަ މިނެޓުގައި ސަލާހް ޔުނައިޓެޑްގެ ގޯލްކީޕަރު ޑޭވިޑް ޑެހެއާ ބޯ މަތިން ގޯލު ތެރެއަށް އޮއްސާލި "ޗިޕް"އެކެވެ.\nމި ސީޒަންގެ ހަތަރު މުބާރާތް ކާމިޔާބުކޮށް ތާރީހު ލިޔެލުމަށް ލިވަޕޫލަށް ފުރުސަތު އެބަ އޮތެވެ. އެޓީމުން މިހާތަނަށް ލީގު ކަޕް ކާމިޔާބުކޮށް، އެފްއޭ ކަޕްގެ ފައިނަލަށްވެސް ދަތުރު ކޮށްފައިވާ އިރު، ޗެމްޕިއަންސް ލީގުގައިވެސް ލިވަޕޫލް އޮތީ ސެމީ ފައިނަލުގައެވެ.\nގުޅޭ ޓެގު އިނގިރޭސި ޕްރިމިއާ ލީގު މެންޗެސްޓާ ޔުނައިޓެޑް ފުޓްބޯޅަ ލިވަޕޫލް މުހައްމަދު ސަލާހު


Fenunee vaccine thahgandeh noon, Dhamanavesheege thahgandu | Mihaaru\nމަރަދޫފޭދޫގެ ދަމަނަވެށީގެ ތައްގަނޑު: މި ތައްގަނޑު ފެނުނީ ގދ. އަތޮޅުގެ ފަޅު ރަށެއް ކަމަށްވާ މާފުށިން.---ފޮޓޯ: ޕޮލިސް\nފެނުނީ ވެކްސިން ތައްގަނޑެއް ނޫން، ދަމަނަވެށީގެ ތައްގަނޑު\n14 ޖެނުއަރީ 2020 - 15:50 8 comments\nއައްޑޫ މަރަދޫފޭދޫގައި ހުންނަ ދަމަނަވެށި ފަޅާލައިގެން މިދިޔަ މަހުގެ ފަހުކޮޅު ވަގަށް ނެގި ވެކްސިން ތައްގަނޑާ އެކު ގެއްލުނު އެ އޮފީހުގެ ރަސްމީ ތައްގަނޑު ގދ. އަތޮޅުގެ ފަޅު ރަށަކުން ފެނިއްޖެ އެވެ.\nދަމަނަވެށީގެ ލިޔުންތަކުގައި ޖަހާ ތައްގަނޑު ފެނިފައި ވަނީ ގދ. ނަޑެއްލާ ކައިރީގައި އޮންނަ މާފުށި ކިޔާ ފަޅުރަށެއްގެ ގޮނޑުދޮށުންނެވެ.\nއެނގިފައިވާ ގޮތުގައި އެ ތަތްގަނޑު ފެނުނީ، ނަޑެއްލާ ކައުންސިލްގައި މަސައްކަތް ކުރާ މީހަކަަށް ދުވަސްކޮޅެއް ކުރިންނެވެ. އެކަމަކު، އެ ތައްގަނޑު ފެނުނު ވާހަކަ އެ މީހާ ކަމާ ބެހޭ ފަރާތްތަކަށް އެންގީ، އައްޑޫ ދަމަނަވެށީގެ ތައްގަނޑާއި ވެކްސިން ތައްގަނޑު ވަގަށް ނަގާފައިވާ ކަން މީޑިއާގައި އިއްޔެ ރިޕޯޓު ކުރުމުންނެވެ.\nއެހެންވެ، ނަޑެއްލާ ކައުންސިލަށް ގުޅައި އެ ތައްގަނޑު ނަޑެއްލާ ސިއްހީ މަރުކަޒާ ހަވާލުކުރަން އައްޑޫ ހޮސްޕިޓަލުން މިހާރު ވަނީ އެދިފަ އެވެ.\nވެކްސިން ތައްގަނޑާއި ދަމަނަވެށީގެ ތައްގަނޑު ވަގަށް ނަގާފައި ވަނީ މިދިޔަ މަހުގެ 26 ވަނަ ދުވަހު ދަމަނަވެށި ފަޅާލައިގެން ކަމަށް އެތަނުން ބުންޏެވެ. ތިން ފަހަރެއްގެ މަތިން އެތަން ފަޅާލައިގެން ނެގި ތަކެތީގެ ތެރޭގައި ރަސްމީ ލިޔެކިޔުންތައް ހުންނަ ކޮމްޕިއުޓަރުގެ ސީޕީޔޫ އާއި އިތުރު ކޮމްޕިއުޓަރެއްގެ މޮނީޓަރާއި ދެ ކީބޯޑާއި ޓޫލް ބޮކްސް އަކާއި އޮފީހުގެ ވައްގަނޑުގައި އޮތް 1،800ރ. ހިމެނެ އެވެ.\nAddu Dhamanaveshin vaccine thahgandeh vagah nagaifi!\nދަމަނަވެށިން ވެކްސިން ތައްގަނޑެއް ގެއްލުނު އިރު، އައްޑޫގައި ވެކްސިން ނުޖަހައި ކުދިން ވައްދާ ސްކޫލެއް ހުރި ކަމަށް ޑރ. ފައިސަލް ވިދާޅުވުމާ ގުޅިގެން އާންމުންގެ ތެރޭގައި ބޮޑެތި ކަންބޮޑުވުންތަކެއް ވަނީ އުފެދިފަ އެވެ.\nއިތުރު ލިޔުންތައް ކުށްކުރުން އައްޑޫ ވައްކަމާއި ފޭރުން ވެކްސިން ދިނުން ސ. މަރަދޫ ފޭދޫ ޕަބްލިކް ހެލްތު\nއައްޑޫގައި ވެކްސިން ތައްގަނޑެއް ވަގަށް ނަގައިފި!


Sentey enburi athuvehje, Valencia molhuvehje! Sentey enburi athuvehje, Valencia molhuvehje!\nވެލެންސިޔާގެ ފުރަތަމަ ލަނޑުޖެހީ ޔާނު: ފޮޓޯ-އެފްއޭއެމް\nސެންޓޭ އެނބުރި އަތުވެއްޖެ، ވެލެންސިޔާ މޮޅުވެއްޖެ!\nބުދަ 11 މެއި 2022 | އައުޓްރީޗް\nއަނިޔާއަށްފަހު އަލީ ފާސިރު (ސެންޓޭ) އެނބުރި އައި މެޗުގައި، އޭނާގެ ގޯލަކާއެކު ވެލެންސިޔާ މޮޅުވެއްޖެއެވެ. ލީގުގައި މިއަދު މެޗުގެ ކުރިން ކުޅުން ހަ މެޗުގެ ތެރެއިން ފަސް މެޗުން ބަލިވި ވެލެންސިޔާ މޮޅެއް ހޯދީ ފުލުގައި ދަ ގްރާންޑޭ އަތުންނެވެ. ވެލެންސިޔާ މެޗު ކާމިޔާބުކުރީ 4-1 ނެވެ.\nފުރަތަމަ ހާފްގައި ވެލެންސިޔާއަށް ކުރި ހޯދައިދިނީ އަބުދުالله ޔާމީން (ޔާނު) އެވެ. އެކަމަކު ހާފް ނިމުމުގެ ކުރިން ކީޕަރު ފައިސަލް އަތުން ބައިކޮޅަށް ވަން ގޯލުން މެޗުގެ ނަތީޖާ ހަމަހަމަވިއެވެ. ދެވަނަ ހާފް ފަށައިގެން ވެލެންސިޔާއަށް ދެވަނަފަހަރަށް ކުރި ހޯދައިދިނީ ބޯހާސްއެވެ. ފަރަޤު ބޮޑުކޮށްދިނީވެސް މެޗުގެ މޮޅު ކުޅުންތެރިޔާ ބޯހާސްއެވެ. ވެލެންސިޔާގެ ފަހު ލަނޑު ޖެހީ އަނިޔާއަށްފަހު އެނބުރި އައި ކެޕްޓަން އަލީ ފާސިރު (ސެންޓޭ) އެވެ. 90 ވަނަ މިނިޓްގައި ކުޅެން ނިކުމެ ސެންޓޭ ލަނޑު ޖެހީ އިތުރު ވަގުތުގެ ހަތަރުވަނަ މިނިޓްގައެވެ.\nމިމޮޅާއެކު ވެލެންސިޔާވަނީ ތާވަލްގެ ހަތަރުވަނައަށް ޖެހިލާފައެވެ، އެއީ 16 ޕޮއިންޓާއެކުއެވެ. ވެލެންސިޔާއަށްވުރެ ކުރީގައި އޮތީ 17 ޕޮއިންޓާއެކު ޓީސީއެވެ. އެއްވަނާގައި އޮތީ މާޒިޔާއެވެ. އަދި ދެވަނާގައި އޮތީ އީގަލްސްއެވެ.


Lanka gai highway eh hadhan China in 1 billion dollar | Mihaaru\nޗައިނާގެ ރައީސް ޝީ ޖިންޕިން އާއި ލަންކާގެ ބޮޑު ވަޒީރު ރަނިލް ސަލާމް ކުރައްވަނީ. --ފޮޓޯ:އޭއެފްޕީ\nލަންކާގައި ހައިވޭއެއް ހަދަން ޗައިނާ އިން އެއް ބިލިއަން ޑޮލަރު\n02 ފެބުރުއަރީ 2019 - 18:587comments\nހައިވޭގެ ފުރަތަމަ ފިޔަވަހީގެ މަސައްކަތް ހުއްޓިފައި އޮންނަތާ މިހާރު ދެ އަހަރު ވެއްޖެ އެވެ. މަސައްކަތް ހުއްޓުނީ ފައިސާ ނެތުމުންނެވެ. ލަންކާ އިން ޗައިނާ އަށް ކަނޑައަޅާފައި ހުންނަ ސަފީރު ކަރުނަސެނާ ކޮޑިޓުވައްކޫ ވިދާޅުވީ ޗައިނާގެ ލޯނު ބޭނުން ކުރާނީ ސެންޓްރަލް ހައިވޭގެ ފުރަތަމަ ފިޔަވައްސަށް ކަމަށެވެ. ދެ ވަނަ ފިޔަވައްސަށް ޚަރަދު ކުރަން ހަމަޖެހިފައި ވަނީ ލަންކާ އިންނެވެ. އަދި ތިން ވަނަ ފިޔަވައްސަށް ޚަރަދު ކުރާނީ ޖަޕާނުން ނަގާ ލޯނުންނެވެ.\nލަންކާގެ ސެންޓްރަލް ބޭންކުގެ ގަވަރުނަރު ކުރިން ވިދާޅުވެފައި ވަނީ ބޭންކް އޮފް ޗައިނާގެ އެއް ބިލިއަން ޑޮލަރުގެ ސޮވެރިން ލޯނު މި އަހަރުގެ ފުރަތަމަ ތިން މަސް ދުވަސް ތެރޭ ލިބޭނެ ކަމަށެވެ.\nލަންކާގެ ކުރީގެ ސަރުކާރުތަކުން ތަރައްގީގެ މަޝްރޫއުތަކަށް ޗައިނާ އިން ނެގި ލޯނަށް އެ ގައުމު ވަނީ މިހާރު ދަރައިފަ އެވެ. ލޯނު ދެއްކޭނެ ގޮތެއް ނެތިގެން ހަމްބަންޓޯޓާ ބަނދަރު މިހާރު ވަނީ ޗައިނާއާ ހަވާލުކޮށްފަ އެވެ. ބައެއް ރިޕޯޓްތައް ބުނާ ގޮތުގައި ލަންކާ އިން މިހާރު ވަނީ ޗައިނާ އަށް އަށް ބިލިއަން ޑޮލަރަށް ދަރައިފަ އެވެ.


Sihhathah gehlunhuri aadhathakun dhuruhelivumah Raees Solih ilthimaas kurahvaifi Sihhathah gehlunhuri aadhathakun dhuruhelivumah Raees Solih ilthimaas kurahvaifi\nޞިއްޙަތަށް ގެއްލުންހުރި އާދަތަކުން ދުރުހެލިވުމަށް ރައީސް ޞާލިޙް އިލްތިމާސްކުރައްވައިފި\nދިވެހި ބޭސްވެރިކަމާއި އޯލްޓަނޭޓިވް މެޑިސިން ކުރިއެރުވުމާއި ގުޅޭ މަހާސިންތާ އިފްތިތާޙްކޮށްދެއްވައި ރައީސުލްޖުމްހޫރިއްޔާ ވާހަކަފުޅުދައްކަވަނީ - ފޮޓޯ: މުޙައްމަދު އާދަމް / ޕީއެސްއެމް ނިއުސް\nލުއިކާނާއާއި، އެނަރޖީ ޑްރިންކްސް ބޭނުންކުރުން ފަދަ ސިއްޙަތަށް ގެއްލުންހުރި ނުރަނގަޅު އާދަތަކާއި ދުރުހެލިވެ ތިބޭ ބަޔަކަށް ދިވެހިންވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު އިލްތިމާސްކުރައްވާފައެވެ.\nދިވެހި ބޭސްވެރިކަމާއި އޯލްޓަނޭޓިވް މެޑިސިން ކުރިއެރުވުމާއި ގުޅޭ މަހާސިންތާ އިފްތިތާޙްކޮށްދެއްވައި ވާހަކަފުޅުދައްކަވަމުން ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވީ، ދުޅަހެޔޮ ޞިއްޙަތެއްގައި ހުރުމަކީ، ޤައުމުގެ ތަރައްޤީއަށްޓަކައި ކޮންމެހެން ބޭނުންތެރިކަމެއްކަމަށާއި، ޙަޤީޤީ ތަރައްޤީއަކީ، އިންސާނާގެ ނަފްސަށާއި، އޭނާގެ ޒާތަށް އަންނަ ތަރައްޤީކަމަށެވެ. އަދި އެތަރައްޤީ ޙާޞިލުކުރެވެނީ، އިންސާނާގެ ވިސްނުމާއި ފިކުރު ތަރައްޤީވެ ކުރިއަރައިގެންކަމަށާ ޞިއްޙީ ދުޅަހެޔޮކަން ޙާޞިލުކުރެވިގެން މެނުވީ، އިންސާނާގެ ވިސްނުމާއި ފިކުރުން އުފެއްދުންތެރި ނަތީޖާއެއް ޙާޞިލެއް ނުކުރެވޭނެކަމަށް ރައީސް ވިދާޅުވިއެވެ.\nރައީސް ޞާލިޙު ވިދާޅުވީ، ދިރިއުޅުމުގެ ނުރަނގަޅު އެތައް އާދަތަކެއް ދިވެހިންގެ ކިބައިގައި އަދިވެސް އެބަހުރިކަމަށާއި، މިއީ ޤައުމީ ތަރައްޤީއަށް އޮތް ނުރައްކަލެއްކަމަށެވެ. އަދި ބޭސްފަރުވާއަށް ކުރާ ހޭދަކުޑަކުރެވޭނީ ސިއްޙަތަށް ފައިދާހުރި ކަންކަމަށް ދޭ އަހަމިއްޔަތުކަން މިހާރަށްވުރެ ބޮޑަށް އިތުރުކޮށްގެންކަން އެމަނިކުފާނު ފާހަގަކުރެއްވިއެވެ. އެގޮތުން ޖަންކްފުޑްސްގެ ބާވަތްތަކާއި، އެނަރޖީ ޑްރިންކްސްފަދަ ހަކުރުގެ މާއްދާ ގިނައިން އެކުލެވޭ ކެއުންތަކާއި ބުއިންތަކުން ދުރުހެލިވެތިބޭ ބަޔަކަށްވުމަށް ރައީސް ޞާލިޙު ވަނީ އިލްތިމާސްކުރައްވާފައެވެ.\nކުލުނުވެރި ޞިއްޙީ ނިޒާމެއް ޤާއިމުކުރެވޭނީ ހަމައެކަނި ރަނގަޅު ބޭސްފަރުވާއަކުންނެއް ނޫން. އެކަން ކުރެވޭނީ ދިރިއުޅުމުގެ ނުރަނގަޅު އާދަތައް ދުރުކޮށް ހެލިފެލިވެ އުޅޭ ހަރަކާތްތެރި ދިރިއުޅުމަކަށް އަޅުގަނޑުމެން މިހާރުންސުރެއް ހިޖުރަކޮށްގެން. ސިއްޙަތަށް ގެއްލުންދެނިވި ކާނާތަކަށް އަލްވަދާޢުކިޔައި ފައިދާހުރި ކާނާއަށް މަރުޙަބާ ކިޔައިގެން. އަޅުގަނޑު މިއަދު ލޮބުވެތި ހުރިހާ ދިވެހި ރައްޔިތުންނަށް އިލްތިމާސްކުރަނީ ޖަންކްފުޑާއި، އެނަރޖީ ޑްރިންކްސްތަކާއި، ގިނައިން ހަކުރު އެކުލެވޭ ބުއިންތަކާއި ކާނާތަކަށް ނޫނެކޭ ބުނާ ބަޔަކަށްވުމަށް.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު\nރައީސުލްޖުމްހޫރިއްޔާ ވިދާޅުވީ ބޭސްފަރުވާއަކީ ދުޅަހެޔޮ ޞިއްޙަތެއްގެ އެއް ފަރާތްކަމަށާއި، އޭގެ އަނެއް ފަރާތަކީ ދިރިއުޅުމުގެ ރަނގަޅު އާދަތަކާއި ޞިއްޙަތަށް ފައިދާހުރި ކާނާކަމަށއެވެ.\nއަދި ކޮންމެ ޢާއިލާއެއްގެވެސް ވިސްނުން ބަހައްޓަންވީ، އެ ޢާއިލާއެއްގެ ދަރީންނަކީ، ދުޅަހެޔޮ ހަށިހެޔޮ ބަޔަކަށް ހެދުމަށްކަމަށާ އިންސާނީ ތަރައްޤީގެ ދާއިރާއަކީ މި ސަރުކާރުން ޚާއްސަ އަހަމިއްޔަތުކަމެއްދީގެން ކުރިއަރުވާނެ ދާއިރާއެއްކަމަށްވެސް އެމަނިކުފާނު ވިދާޅުވިއެވެ.


Russia ge Sputnik-V COVID vaccine ge trial thah alun fashaifi\nސްޕަޓްނިކް ވީ ކޮވިޑް ވެކްސިން\nރަޝިއާގެ ސްޕަޓްނިކް ވީ ކޮވިޑް ވެކްސިން ޓްރަޔަލްތައް އަލުން ފަށައިފި\nނޮވެމްބަރު 11 އާ ހަމައަށް 20،000 މީހުންނަށް ވެކްސިންގެ ފުރަތަމަ ޑޯޒް ވަނީ ދީފައި\nވެކްސިންގެ ދެ ޑޯޒް 40،000 މީހުންނަށް ދިނުމަކީ އަމާޒެއް، މިހާތަނަށް ދެވުނީ 19،000 މީހުންނަށް\nރަޝިއާގެ ރައީސް ވްލަޑަމީރް ޕޫޓިން ވިދާޅުވީ އަހަރު ނިމުމުގެ ކުރިން އާބާދީގެ ބޮޑު ބަޔަކަށް ވެކްސިން ދޭން ފެށޭވަރު ވާނެ ކަމަށް\nކ. މާލެ | 20 ނޮވެންބަރ 2020 | ހުކުރު 11:05 | 3,929\nރަޝިޔާއިން ކޮވިޑް-19 އަށް އުފެއްދި ވެކްސިން މީހެއްގެ ގަޔަށް ޖަހަނީ - ރޮއިޓަރސް\nރަޝިޔާއިން ކޮވިޑް-19 އަށް އުފެއްދި ވެކްސިން "ސްޕަޓްނިކް ވީ" ގެ ޓްރަޔަލް މެދުކަނޑާލާފައި އޮތުމަށްފަހު އަލުން ފަށައިފިއެވެ.\nރަޝިޔާގައި ކޮވިޑް ޖެހޭ މީހުންގެ އަދަދު އިތުރުވަމުން އަންނައިރު އެ ގައުމުން އަންނަނީ މުޅި އާބާދީއަށް ވެކްސިން ދިނުމުގެ ކަންކަން އަވަސް ކުރުމަށް ޕްލޭންތައް އެކުލަވާލަމުންނެވެ.\nވެކްސިންގެ ކްލިނިކަލް ޓްރަޔަލްތައް މެދުކަނޑާލިއިރު 29 ތަނެއްގައި އެ މަސައްކަތް ކުރިއަށް ގެންގޮސްފައިވެއެވެ. އޭގެ ތެރެއިން6ތަނެއްގައި އަލުން ޓްރަޔަލް މަރުހަލާގެ މަސައްކަތްތައް ވަނީ ފަށާފައެވެ.\nސްޕަޓްނިކް ވީ ވެކްސިން އުފައްދަމުން އަންނަ ގަމަލެޔާ އިންސްޓިޓިއުޓުގެ ޑިރެކްޓަރ އަލެކްސެންޑަރ ވިދާޅުވީ ވެކްސިންގެ ޓްރަޔަލް ކުރިޔަށް ގެންދިޔުމަށް އައު ވޮލަންޓިއަރުން ނެގުން ލަސްވެފައި ވަނީ ވެކްސިންގެ ދެވަނަ ޑޯޒް ދިނުމަށް މި ވަގުތު ފޯކަސް ހުރީމަ ކަމަށެވެ. މިހާތަނަށް އައިއިރު ވެކްސިންގެ ދެ ޑޯޒް 19،000 މީހުންނަށް ވަނީ ދީފައެވެ.\nނޮވެމްބަރ މަހުގެ 11 ވަނަ ދުވަހާ ހަމައަށް އައިއިރު 20،000 މީހުންނަށް ވެކްސިންގެ ފުރަތަމަ ޑޯޒް ވަނީ ދީފައެވެ. އަދި ދެވަނަ ޑޯޒް 16،000 މީހުންނަށް ދީފައިވާ ކަމަށް ރަޝިޔަން ޑައިރެކްޓް އިންވެސްޓްމަންޓް ފަންޑު (އާރުޑީއައިއެފް) އިން ބުނެއެވެ. ވެކްސިންގެ ދެ ޑޯޒް 40،000 މީހުންނަށް ދިނުމަކީ އާރުޑީއައިއެފްގެ އަމާޒެކެވެ.\nއާރުޑީއައިއެފަކީ މި ވެކްސިން މާކެޓްކޮށް އަދި ޑިސްޓްރިބިއުޓް ކުރަން އެހީތެރިވެދޭ ފަރާތެވެ. އާރުޑީއައިއެފުން ބުނާ ގޮތުގައި ވެކްސިން ޓްރަޔަލް ހުއްޓައެއްނުލައެވެ. އަދި ވެކްސިންގެ ޑޯޒްގެ ދަތިކަމެއް ވެސް ނެތް ކަމަށް އާރުޑީއައިއެފުން ބުނެއެވެ.\nރަޝިޔާގެ ހެލްތު މިނިސްޓްރީގެ އޮފިޝަލަކު ވިދާޅުވީ ވެކްސިންގެ ކްލިނިކަލް ޓްރަޔަލް ޕްލޭނާ އެއްގޮތަށް ކުރިޔަށްދާ ކަމަށެވެ. އަދި 60 އަހަރުން މަތީގެ މީހުންނަށް ވެކްސިން ދިނުމުގެ ކަންކަން ވެސް ކުރިޔަށްދާ ކަމަށް އޮފިޝަލް ވިދާޅުވިއެވެ. ރަޝިޔާއިން އަންނަނީ ވެކްސިންގެ 30 މިލިއަން ޑޯޒް އަހަރު ނިމެންވާއިރު އުފެއްދުމަށް މަސައްކަތް ކުރަމުންނެވެ.\nރަޝިޔާއިން ކޮވިޑް-19 އަށް އުފެއްދި ވެކްސިންގެ ގިނަ ޑޯޒްތަކެއް އުފެއްދުމަށް ރަޝިޔާއަށް ގޮންޖެހުންތަކެއް ކުރިމަތިވަމުން އަންނަކަމަށް އެ ގައުމުގެ ރައީސް ވްލަޑްމީރް ޕޫޓިން ވަނީ އޮކްޓޯބަރ މަހު ވިދާޅުވެފައެވެ. އެއީ ވެކްސިންގެ ޑޯޒްތައް އުފެއްދުމަށް ބޭނުންވާ ސާމާނު ލިބުމުގައި ހުރި ދަތިތަކެއްގެ ސަބަބުން ކަމަށް އޭރު ވިދާޅުވިއެވެ. އެހެން ނަމަވެސް އަހަރު ނިމުމުގެ ކުރިން އާބާދީގެ ބޮޑު ބަޔަކަށް ވެކްސިން ޖެހެން ފެށޭވަރު ވާނެ ކަމަށް އުންމީދު ކުރާ ކަމަށް ޕޫޓިން ވިދާޅުވިއެވެ.


REPORT: Hurihaa vote akaa nubadhalu, varugadha voteh | Mihaaru\nރައްޔިތުންގެ މަޖިލީހުގެ ޖަލްސާއެއްގައި މަޖިލީހުގެ ރައީސް މަސީހު ބައިވެރިވެވަޑައިގަންނަވަނީ: އޭނާ މަގާމުން ވަކިކުރުމުގެ ވޯޓު މިއަދު މެންދުރު މަޖިލިހުގައި ނަގާނެ.--- ފޮޓޯ: މަޖިލިސް\nހުރިހާ ވޯޓަކާ ނުބައްދަލު، ވަރުގަދަ ވޯޓެއް\n27 މާޗް 2017 - 08:15 16 comments\nރައީސް އަބްދުﷲ ޔާމީންގެ ވެރިކަމުގައި މީގެ ކުރިން ވެސް ރައްޔިތުންގެ މަޖިލިހުން އިތުބާރު ނެތްކަމުގެ ވޯޓު ނަގައި އެކި ބޭފުޅުން މަގާމުތަކުން ވަކިކޮށްފި އެވެ. ކުރީގެ ނައިބު ރައީސުން ކަމަށްވާ މުހައްމަދު ޖަމީލް އަހުމަދާއި އަހުމަދު އަދީބުގެ އިތުރުން، ސުޕްރީމް ކޯޓުގެ ދެ ފަނޑިޔާރަކާއި މިނިވަން މުއައްސަސާތަކުގެ އެންމެ އިސް ބައެއް ވެރިން ވެސް ހިމެނެ އެވެ.\nއެކަމަކު ރައްޔިތުންގެ މަޖިލިހުގެ ރައީސް އަބްދުﷲ މަސީހުގެ މައްޗަށް މިއަދު ނަގާ އިތުބާރު ނެތްކަމުގެ މައްސަލައާ ގާތަށް ވެސް މުޅި ގައުމުގެ ޝައުގުވެރިކަން ހުއްޓުނު އެހެން ވޯޓެއް މަޖިލިހަށް ހުށަހެއް ނާޅަ އެވެ. މިއީ އާދައިގެ ބިލެއްގެ ގޮތަށް ކުރިއަށް ގެންދާ މައްސަލައެއް ކަމަށް ވެރިކަން ކުރާ ޕީޕީއެމްގެ ބައެއް އިސް މެމްބަރުން ވިދާޅުވިޔަސް އެކަން އޮތީ އެހެނެއް ނޫނެވެ.\nވެރިކަމުގެ ފަރާތުންނާއި އަދި ސިޔާސީ އިދިކޮޅު ފަރާތްތަކުން މި ވޯޓު ކާމިޔާބު ކުރުމަށްޓަކައި ނުކުރާކަށް ކަމެއް ނެތެވެ. ޔަގީނުން ވެސް މި ހިސާބަށް މިކަން ދާނީ ބޮޑެތި ސަބަބުތަކެއް ހުރުމުންނެވެ. މައިގަނޑު އެއް ސަބަބަކީ މި ވޯޓު ކާމިޔާބުކޮށް، މަޖިލިހުގެ ރައީސްކަމުން މަސީހް ބޭރު ކުރެވިއްޖެ ނަމަ، އެއީ އިދިކޮޅު ފަރާތްތަކުން އެންމެ ފަހުން ސަރުކާރާ ދެކޮޅަށް އުފެއްދި އިއްތިހާދަށް ލިބޭނެ އެންމެ ފުރަތަމަ އަދި އެންމެ ބޮޑު ކާމިޔާބަށް ވުމެވެ. އިދިކޮޅު ހަރަކާތްތަކަށް އާރޯކަން އައިސް ބޮޑު ހިތްވަރަކަށް ވެސް ވާނެ އެވެ. އަދި މި ވޯޓުގެ ނަތީޖާ އިން އިތުރު އެތައް މަންޒަރެއް ވެސް ދައްކުވައިދޭނެ އެވެ.\nމަސީހް މަގާމުން ދުރު ނުކުރެވިއްޖެ ނަމަ، އެއީ ސަރުކާރަށް ލިބޭނެ ޕްލަސް ޕޮއިންޓެކެވެ. ބޮޑު ކާމިޔާބެކެވެ. އިދިކޮޅު ހުރިހާ ފަރާތެއް ގުޅިގެން، އެއްބަސްވުން ހަދައިގެން ފެށި ހަރަކާތުގެ މުހިންމު މަސައްކަތް ހުއްޓުވުމުގެ ހިތްހަމަޖެހުން ވެސް އޮންނާނެ އެވެ. އިދިކޮޅު ކޯލިޝަންގެ ބާރެއް އަދި ނެތްކަން ސާފުވާނެ އެވެ.\nޕީޕީއެމް/އެމްޑީއޭގެ ޕާލަމެންޓްރީ ގްރޫޕުން މިދިޔަ ހޮނިހިރުދުވަހު ބޭއްވި ޕްރެސް ކޮންފަރެންސްގައި ނިހާން (މ) ނޫސްވެރިންނާ ވާހަކަ ދައްކަވަނީ.---ފޮޓޯ: ނިޝާން އަލީ/ މިހާރު\n"ސަރުކާރުގެ އަގު ބޭރު ދުނިޔޭގައި ވައްޓާލުމަށްޓަކައި އިދިކޮޅު ފަރާތްތަކުން ވަނީ އެތައް މަސައްކަތެއް ކޮށްފައި. އެހެންވީމާ މި ވޯޓު ސަރުކާރުން ކާމިޔާބު ކުރުން ވެގެންދާނީ ބައިނަލްއަގުވާމީ ފަރާތްތަކަށް އެކަމުގައި ޖަވާބު ލިބިގެންދާނެ ކަމަކަށް،" ޕީޕީއެމްގެ ޕާލަމެންޓްރީ ގުރޫޕުގެ ލީޑަރު އަހުމަދު ނިހާން ވިދާޅުވި އެވެ.\n"ބައިނަލްއަގްވާމީ މުޖުތަމައުގައި ރާއްޖޭގެ އަގު ވައްޓާލުމަށްޓަކައި މަސައްކަތް ކުރާ މީހުންނަށް ލިބޭނެ ޖަވާބެއް މިއީ. ސަރުކާރުގެ އަގު ބޭރު ދުނިޔޭގައި ވައްޓާލުމަކީ އެ މީހުންގެ އެއް މަގުސަދު. މި ވޯޓު މަސީހް ކާމިޔާބު ކުރުމާ އެކު އެ ހުރިހާ ކަމެއް ހުއްޓޭނެ."\nއޭނާ ފާހަގަކުރެއްވި ގޮތުގައި ވޯޓުން މަސީހް ސަލާމަތް ވެއްޖެ ނަމަ، އެއީ އަންނަ އަހަރުގެ ރިޔާސީ އިންތިޚާބު ރައީސް ޔާމީނަށް ކާމިޔާބު ކުރުމަށްޓަކައި މި ސަރުކާރަށް ލިބޭނެ ވަރަށް ބޮޑު ހިތްވަރަކަށް ވާނެ އެވެ. އެހެންވެ މިއަދުގެ ވޯޓުން ސަރުކާރު ނުވަތަ ޕީޕީއެމް ކޯލިޝަން މޮޅުވުމަކީ ސިޔާސީ ގޮތުން ސަރުކާރު އިތުރަށް ވަރުގަދަވާނެ ކަމެއްގެ ގޮތުގައި ނިހާން ފާހަގަކުރެއްވި އެވެ.\nބިރު ދެއްކުމާއި ނުފޫޒު ވެސް އޮތް\nމަސީހް ވޯޓު ކާމިޔާބު ކުރުމަށްޓަކައި އެއް ބަޔަކު އަނެއް ބަޔަކަށް ބިރު ދެއްކި ކަމުގެ ތުހުމަތު އިންތިހާ އަށް ވަނީ ކޮށްފަ އެވެ. އަދި ބައެއް ބޭފުޅުން ވަނީ އެފަދަ މައްސަލަތައް ފުލުސް އޮފީހަށް ވެސް ހުށަހަޅުއްވައިފަ އެވެ.\nރައީސް ޔާމީން ވެސް އިންނެވި ޖަލްސާއެއްގައި، ޕީޕީއެމްގެ ޕާލަމެންޓްރީ ގުރޫޕުގެ ޑެޕިއުޓީ ލީޑަރު އިލްހާމް އަހުމަދު ވިދާޅުވެފައި ވަނީ އެ ޕާޓީގެ މެމްބަރުން ވެސް މަސީހާ ދެކޮޅަށް ވޯޓުލާނީ ހޫނު ފެނުގައި އަތްލާން ބޭނުން ނަމަ ކަމަށެވެ. މިއީ ޕީޕީއެމްގެ ތެރެއިން މަސީހާ ދެކޮޅަށް ވޯޓު ދެއްވާނެ ކަމަށް ބެލެވޭ މެމްބަރުންނަށް އިލްހާމް ދެއްވި ވަރުގަދަ އިންޒާރެއް ކަމަށް އިދިކޮޅު ފަރާތްތަކުން ދަނީ ބުނަމުންނެވެ.\nއޭނާ ވިދާޅުވެފައި ވަނީ މަސީހާ ދެކޮޅަށް ވޯޓު ދޭ މެމްބަރުންގެ ފައިމައްޗަށް ހޫނު ފެން އެޅުމުން ތަދުވެގެން މެސެޖެއްކޮށް، "ސޮރީއޭ" ބުންޏަސް ގަބޫލެއް ނުކުރެވޭނެ ކަމަށާއި އޭރުން ބުނެވެން އޮންނާނީ "ނޯ" ކަމަށެވެ.\nއިލްހާމްގެ މި ވާހަކަތަކުގެ މައްސަލަ ބަލައި ދިނުމަށް ވަނީ ފުލުސް އޮފީހަށް މިހާރު އޮތީ ހުށަހަޅައިފަ އެވެ.\nމި ނޫނަސް އެތައް އިންޒާރެއް ޕީޕީއެމްގެ އެކި ފެންވަރުގެ ބޭފުޅުން ވަނީ ސޯޝަލް މީޑިއާގައި ދެއްވައިފަ އެވެ. މި ވޯޓާ އެކު އިދިކޮޅު ހަރަކާތް ނޯންނާނެކަން ދޭހަވާ މޭރުމަކުން އެ ޕާޓީގެ ބައެއް އެކްޓިވިސްޓުން ވަނީ ސޯޝަލް މީޑިއާގައި ވާހަކަ ދައްކައިފަ އެވެ.\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ.--- ފޮޓޯ: މަޖިލިސް\nއެއާ އެކު ޕީޕީއެމުން ވެސް ބުނަނީ އިދިކޮޅު ފަރާތްތަކުން ވެސް ފާޅުގައި އެފަދަ ބިރުތައް ދައްކާފައިވާ ކަމަށެވެ. އޭގެ ތެރޭގައި އިދިކޮޅު އިއްތިހާދުގެ އިސް ބޭފުޅުން ހިމެނޭ ކަމަށް ނިހާން ވިދާޅުވި އެވެ.\n"ރޭގައި ރައީސް މައުމޫން އެ ވިދާޅުވީ މަސީހާ ދެކޮޅަށް ވޯޓު ދެއްވުމަށް މެމްބަރުން ފަސްޖެހިއްޖެ ނަމަ މާފެއް ނުކުރާނެ ކަމަށް. ގާސިމް އެ ވިދާޅުވަނީ މަސީހް ބޭރުކޮށްލުމަށް ވޯޓު ދީފި ނަމަ، މެމްބަރުން އާ ދައުރަކަށް ހޮވައިދޭން މަސައްކަތް ކުރާނެ ކަމަށް. މިއީ ނުފޫޒާއި ބިރު ދެއްކުން ނޫން ދެން ކޮން ކަމެއް؟،" ނިހާން ވިދާޅުވި އެވެ.\nއަނެއް ކޮޅުން އިދިކޮޅު ހަރަކާތަށް ތާއީދުކުރާ އެކްޓިވިސްޓަކު، ޕީޕީއެމްގެ ކޯލިޝަންގެ މަޖިލިހުގެ ހުރިހާ މެމްބަރުންނަށް ކަހަލަ ގޮތަކަށް، އިންޒާރުގެ މެސެޖް ފޮނުވާފައިވާ ކަމަށް ވެސް އޭނާ ވިދާޅުވި އެވެ.\n"މި ހުރިހާ އިންޒާރުތަކަކާއި ނުފޫޒުތަކެއް ޕީޕީއެމް/އެމްޑީއޭގެ ކޯލިޝަން މެމްބަރުންނަށް ވެސް އައިސްފައި ހުރީ. ޕީޕީއެމްގެ މެމްބަރުންނަށް އެކި ގޮތްގޮތުން ނުފޫޒު ފޯރުވަން މަސައްކަތް ކޮށްފައި ވަނީ. އެކަން އަޅުގަނޑުމެންނަށް ނޭނގެނީކީ ނޫން،" ނިހާން ވިދާޅުވި އެވެ.\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒް ވިދާޅުވީ ޕީޕީއެމްގެ ތެރެއިން ވެސް އެކިއެކި އިންޒާރުތައް އިދިކޮޅު މެމްބަރުންނަށާއި ޕީޕީއެމްގެ ބައެއް މެމްބަރުންނަށް ދީފައިވާ ކަމަށެވެ.\nކިނބިދޫ ދާއިރާގެ ޖުމްހޫރީ ޕާޓީ މެމްބަރު އަބްދުﷲ ރިޔާޒް. - ފޮޓޯ: މަޖިލިސް\n"އަޅުގަނޑުމެންގެ ނެތް މި ގައުމު އިސްލާހުކުރުން ނޫން އިތުރު މަގުސަތެއް. ގައުމު ފާލުން ނައްޓައިގެން ދާތީ އެކަން ރަނގަޅު ކުރަން ކުރާ ކަމެއް މިއީ. މަޖިލިހުގެ ތެރެއިން ސަރުކާރު ޒިންމާދާރެއް ނުކުރެވޭ،" ކިނބިދޫ ދާއިރާގެ މެމްބަރު ވިދާޅުވި އެވެ.\n"ގާނޫނުއަސާސީ އާއި ގާނޫނުތަކުގެ ބޭރުން އެތައްއެތައް ކަމެއް އެ ކުރަނީ. ސަރުކާރަށް ކޮރަޕްޝަންގެ ބޮޑެތި ތުހުމަތުތަކެއް ކުރާއިރު، އެކަން ހުއްޓުވައި ސަރުކާރު ޒިންމާދާރު ކުރުމުގެ މަގު މަޖިލިހުގެ ތެރެއިން މިވަނީ ބަންދުވެފައި،"\n"ދެ ނައިބު ރައީސުން ވަކިކުރީ ގާނޫނުއަސާސީ އާއި ގާނޫނުތަކާ ޚިލާފަށް. އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރެއްގެ މަގާމު ގެއްލުނީ ވެސް ހަމަ އެގޮތަށް. މި ކަންކަމާ މަޖިލިހުގެ ރައީސް އަޅައެއް ނުލައްވާ. އެހެންވީމާ އެ ކަންކަން ހަމަ މަގަށް އެޅުވުން ނޫން އެއްވެސް ކަމެއް ނެތް."\nއިދިކޮޅު ފަރާތްތަކުން ޖޭޕީގެ ހަރުގޭގައި ރޭ ބޭއްވި ޖަލްސާގައި އެ ޕާޓީގެ ލީޑަރު ގާސިމް އިބްރާހިމް ވިދާޅުވީ މަސީހާ ދެކޮޅު ވޯޓަކީ އަދުލު އިންސާފު ގާއިމުކޮށް، ހަމަޖެހުން ގާއިމުކުރަން ދެވޭ ވޯޓެއް ކަމަށާއި ގައުމުގެ މުސްތަގުބަލަށްޓަކައި މަސީހު "ބޭރު ކުރަން" ޖެހޭ ކަމަށެވެ. އަދި މަސީހުގެ ވޯޓު ނާކާމިޔާބު ވެއްޖެ ނަމަ، އެކަމާ ހިތާމަކޮށް، އެތައް ބަޔަކު ކުށްވެރި ކުރަން މަސައްކަތް ކުރާ ތަން ފެންނާނެ ކަމަށް ވެސް ގާސިމް ވިދާޅުވި އެވެ.\nމަސީހު މަގާމުން ވަކިކުރުމަށް ފަހު، މެންބަރުންނަށް ބިރު ދައްކައި އަދުލު އިންސާފުން ބޭރުން ހުކުމެއް ވެސް ނުކުރެވޭނެ ކަމަށާއި ސިފައިންނާއި ފުލުހުން ނެރެ، މީހުން ހައްޔަރު ނުކުރެވޭނެ ކަމަށް ގާސިމް ވިދާޅުވި އެވެ. އަދި ފުލުހުންނާއި ސިފައިންނަކީ "ގަމާރުން ނޫން" ކަމަށް ވެސް އޭނާ ވިދާޅުވި އެވެ.\n"އަނިޔާއެއް ވެސް ނުކުރެއްވޭނެ، ހިފައި ހައްޔަރެއް ވެސް ނުކުރެއްވޭނެ، އެ ގޮތަކަށް އަމުރު މައުރޫފް ހިންގައިގެން މަޖިލިސް މެމްބަރުން އަޅުވެއްޗެއް ނުކުރެވޭނެ، ކޯޓުތަކުގެ ފަނޑިޔާރުންނަށް ނުފޫޒެއް ވެސް ނުފޯރުވޭނެ،" އޭނާ ވިދާޅުވި އެވެ.\nވޯޓު ކާމިޔާބުވެއްޖެ ނަމަ މައުމޫނާއި ފާރިސް ބަތަލަކަށް ވެދާނެ؟\nމަސީހް މަގާމުން ވަކިކުރަން އިސް ނެންގެވީ ޕީީޕީއެމްގެ ރައީސް މައުމޫނާއި އެމަނިކުފާނުގެ ދަރިކަލުން މުހައްމަދު ފާރިސް މައުމޫނެވެ. މަސީހްގެ އިތުބާރު ނެތްކަމުގެ ވޯޓު ނެގުމަށް ހުށަހެޅި ގަރާރުގައި އެންމެ ފުރަތަމަ ސޮއިކުރެއްވީ ވެސް ފާރިސް އެވެ.\nފާރިސް އަރިހުގައި އުޅުއްވާ ބައެއް ބޭފުޅުން ވިދާޅުވާ ގޮތުގައި އޭނާ މި ވޯޓާ ގުޅޭ ހުރިހާ ކަމެއް ވެސް ކުރައްވަމުން ގެންދަވަނީ ސީދާ މައުމޫންގެ އިރުޝާދުގެ ދަށުންނެވެ. މައުމޫންގެ 30 އަހަރުގެ ސިޔާސީ ތަޖުރިބާގެ އަލީގަ އެވެ. ވޯޓަށް މަދު ދުވަސްކޮޅަކަށް ވެފައި ވަނިކޮށް، ފާރިސް ފުލުފުލުން ފުލުސް އޮފީހަށް ވަޑައިގަންނަވަން ޖެހުނީ ވެސް އެހެންވެ ކަމަށް ވެދާނެ އެވެ. އެއީ ބިރު ދެއްކުމުގެ އަމަލެއް ކަމަށް އޭނާ ވެސް ދެކެވަޑައިގަނަންވަ އެވެ.\nމި ވޯޓާ އެކު ޕީޕީއެމްގެ ބައެއް އިސް މެމްބަރުން ވެސް އެންމެ ބޮޑަށް ފާޑުވިދާޅުވާ އެއް ބޭފުޅަކީ ފާރިސް އެވެ.\nއިދިކޮޅު އިއްތިހާދުން މިދިޔަ ހޮނިހިރުދުވަހުގެ ރޭ ޖޭޕީގެ ހަރުގޭގައި ބޭއްވި ބައްދަލުވުމަށް ފަހު ފާރިސް ބައެއް އެހެން ބޭފުޅުންނާ އެކު.---ފޮޓޯ: ނިޝާން އަލީ/މިހާރު\nކުރިން ފާރިސްއާ އެންމެ އަރިސް އެކަކު ކަމަށް ވާ ނިހާން ވިދާޅުވީ މަސީހް މަގާމުން ވަކިކުރުމުގެ ވޯޓަކީ ފާރިސް އަށް ވެރިކަން ހޯއްދަވައި ދެއްވަން މައުމޫން ކުރައްވާ މަސައްކަތްޕުޅެއް ކަމަށެވެ. އަދި މިކަމުގައި މި ފަހަރު ގައުމީ މަސްލަހަތެއް މައުމޫން ނުގެންގުޅުއްވާ ކަމަށް އޭނާ ވިދާޅުވި އެވެ.\n"އެހެންވީމާ ރައީސް މައުމޫން މި ފަހަރު ފުރަތަމަ އިޚުތިޔާރު ކުރެއްވީ ގައުމެއް ނޫން. ރައީސް މައުމޫން މި ފަހަރު ފުރަތަމަ އިޚުތިޔާރު ކުރެއްވީ އަމިއްލަ ދަރިފުޅު،" އޭނާ ވިދާޅުވި އެވެ.\n"ފާރިސް މަޖިލިހަށް ވަތް ދުވަހުން ފެށިގެން މި ސަކަރާތެއް ފެށިއްޖެ. މަޖިލިހުގެ ތެރޭގައި ޕީޕީއެމްގެ މެމްބަރުންގެ މެދުގައި ނަފްރަތު އުފެއްދުމުގެ މަސައްކަތް ފެށިއްޖެ. ފިތުނަ ފަސާދަ އުފައްދަން ފަށައިފި. މިއީ ތަރައްގީ އަށް ހުރަސް އެޅުމަށްޓަކައި، މަޖިލިހުގެ މެޖޯރިޓީ ހަނިކޮށްލަން ކުރި ކަމެއް."\nފާރިސް ވިދާޅުވީ އެގޮތަށް އެކި ބޭފުޅުން ދައްކަވާ ވާހަކަތަކަށް ޖަވާބު ދެއްވަން ބޭނުން ނުވާ ކަމަށެވެ.\n"އަޅުގަނޑު މަސައްކަތް މިކުރަނީ ޕާޓީގެ ތެރެއިން ކަންކަން އިސްލާހު ނުވެގެން. މި މަސައްކަތް ކާމިޔާބުވީމާ، ތި ގޮތަށް ވާހަކަ ދައްކަވާ ބޭފުޅުންނަށް ވެސް އެނގިވަޑައިގަންނަވާނެ މިހާރު ރާއްޖެ އޮތް ހާލަތާއި މި މަސައްކަތް ކާމިޔާބުވީމާ ދެން އޮންނާނެ ހާލަތު. ތިހެން އެކި ބޭބޭފުޅުން ކުރައްވާ ސްޕެކިއުލޭޝަންތަކަށް އަޅުގަނޑު ޖަވާބެއް ނުދެން" ދިއްގަރު ދާއިރާގެ މެމްބަރު ފާރިސް ވިދާޅުވި އެވެ.\nފާރިސް އަކީ މަސީހުގެ ވޯޓުގައި އިސް ނެންގެވި ބޭފުޅާ ކަމަށް ވުމަކީ ވެސް މި ވޯޓުގެ "ވަރުގަދަކަން" އިތުރުވި ކަމެއް ކަމަށް ސިޔާސީ ބައެއް ފަރާތްތަކުން ދެކެ އެވެ. ސަބަބަކީ މައުމޫން މިކަމުގައި އެންމެ އިސްކޮށް ހުންނެވުމެވެ. މައުމޫން ރަސްމީކޮށް އިދިކޮޅު ފަރާތްތަކާ އެކު، ކުރީގެ ރައީސް މުހައްމަދު ނަޝީދު ވެސް ހިމެނިވަޑައިގަންނަވާ ގޮތަށް، އެއްބަސްވުމުގައި ސޮއިކުރައްވަން ޖެހިވަޑައިގަތީ ވެސް ސަރުކާރުން ގާނޫނާ ޚިލާފަށް އެތައް ކަމެއް ކުރާތީ ކަމަށް އަރިސް ބޭފުޅުން ވިދާޅުވެ އެވެ. އެހެންކަމުން މިއަދުގެ ވޯޓުގެ ނަތީޖާ އިން ސިޔާސީ އެތައް ހަގީގަތެއް ފެނިގެންދާނެ އެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މެމްބަރު އަބްދުﷲ ރިޔާޒް (ތިމަރަފުށި) ޕީޕީއެމް ފާރިސް މައުމޫން ކުރީގެ މެމްބަރު އަހުމަދު ނިހާން އަބްދުﷲ މަސީހް މުހައްމަދު


International Coastal Cleanup Day faahaga kohfi\nބައިނަލްއަގުވާމީ ގޮތުން ފާހަގަ ކުރާ އިންޓަނޭޝަނަލް ކޯސްޓަލް ކްލީންއަޕް ޑޭ އަކީ 21 ސެޕްޓެމްބަރެވެ. މޫދާއި ގޮނޑުދޮށް ރައްކާތެރިކުރުމަށް އަހަރަކު އެއްފަހަރު ފާހަގަކުރާ މި ދުވަހަކީ ހަ މިލިއަނެއްހާ ވޮލަންޓިއަރުންނާއި އެކު ދުނިޔޭގެ 90 ގައުމުގައި ފާހަގަ ކުރާ ދުވަހެކެވެ.\nރާއްޖޭގައި އިންޓަނޭޝަނަލް ކޯސްޓަލް ކްލީންއަޕް ޑޭ ފާހަގަކުރުމުގެ ގޮތުން އަމިއްލަ ފަރާތްތަކާއި އެންޖީއޯ އަދި ވޮލަންޓިއަރުންގެ އިސްނެގުމާއި އެކު ރާއްޖޭގެ އެކި ކަންކަންކޮޅުތަކުގައި ސާފުކުރުމުގެ ހަރަކާތްތަކެއް ވަނީ ހިންގާފައެވެ.\nޓްވިޓްސާފު ޓުވިޓަރ އިން އުފެދިގެން އައި ވޮލަންޓިއަރ ޖަމާއަތެއް\nމިގޮތުން "ޓްވިޓްސާފު" ނަމުގައި ޓުވިޓާއިން އުފެދިގެން އައި ވޮލަންޓިއަރުންތަކެއް ވަނީ އުރީދޫގެ ސްޕޮންސައަކާއި އެކު ލާމު އަތޮޅުގައި ކޯސްޓަލް ކްލީންއަޕް ޑޭ އާއި ގުޅިގެން ސާފުކުރުމުގެ ހަރަކާތްތަކަކާއި ހޭލުންތެރިކުރުމުގެ ޕްރޮގްރާމްތަކެއް ކުރިއަށް ގެންގޮސްފައެވެ. މޫސުން ގޯސްވެ ތެމިފޯވެގެން ކުރި މަސައްކަތުން އެއް ޓަނު ކުނި ސާފުކޮށްފައިވާ ކަމަށް ޓްވިޓްސާފުން މައުލޫމާތު ދިނެވެ.\nޓްވިޓްސާފުން ލާމު އަތޮޅު ސްކޫލުތަކުގައި ކުންޏާއި ކުނިމެނޭޖްކުރުމުގެ ސެޝަންތަކެއް ކުރިއަށްގެންދިޔަ\nމީގެ އިތުރުން ކުއްޏާއި ކުނި މެނޭޖްމަންޓް އާއި ގުޅޭ ހޭލުންތެރިކުރުމުގެ ތިން ޕްރޮގްރާމެއް އިހައްދޫ ސްކޫލް، ހަމަދު ސްކޫލް އަދި މުކުރިމަގު ސްކޫލްގައި ކުރިއަށް ގެންގޮސްފައިވާ ކަމުގައި ޓުވިޓްސާފުން ސިޔާނާ މުހައްމަދު ސޯލިހް މައުލޫމާތު ދިނެވެ.\nއެންޖީއޯއެއް ކަމުގައިވާ ސޭވް ދަ ބީޗް މޯލްޑިވްސް އިން ވިލިމާލެގެ ސަރަހައްދެއް ވަނީ ސާފުކުުރުމުގެ ހަރަކާތްތަކެއް އިންތިޒާމްކޮށް ކުރިއަށް ގެންގޮސްފައެވެ. ސޭވް ދަ ބީޗް އިން މައުލޫމާތު ދިންގޮތުގައި ވިލިމާލޭގެ ގޮނޑުދޮށުން 350 ކިލޯއަށްވުރެ ގިނަ ކުނި ވަނި އެ ފަރާތާއި އެކު ހަރަކާތްތެރިވި ވޮލަންޓިއަރުންނާއި ގުޅިގެން ސާފުކޮށްފައެވެ.\nސޭވްދަބީޗް އެންޖީއޯއިން ވިލިމާލެގައި ކުރިއަށްގެންދިޔަ ހަރަކާތުގެ ތެރެއިން: ފޮޓޯ: ސޭވްދަބީޗް\nއަމިއްލަ އެކި ފަރުދުން ވަނީ ދުވަހުގެ ރޫހުގައި ސާފުކުރުމުގެ އެކި އެކި ކުދި ޕްރޮޖެކްޓް ފަރުދީ ލެވެލްއެއްގައި ހިންގާފައެވެ. ހުކުރުދުވަހުގެ އަލިފާނުގެ ހާދިސާއަށް ފަހު އިންޓަރނޭޝަނަލް ކޯސްޓަލް ކްލީންއަޕް ޑޭ ރަސްމީ ހަރާކާތް މިނިސްޓްރީ އޮފް އެންވާރަމަންޓް ހުކުރުދުވަހު ހިނގި އަލިފާނުގެ ހާދިސާއާއި އެކު ފަސްކޮށްލިއެވެ. އެހެންނަމަވެސް، މިވަގުތަށް ފަސްކުރެވިފައިވީ ނަމަވެސް އިތުރު ހަރަކާތްތަށް ރަސްމީ ފަރާތްތަކުންނާއި އަމިއްލަ ފަރާތްތަކުން ކުރިއަށް ގެންދިއުމަށް ހަމަޖައްސާފައިވެއެވެ.\nސަރުކާރުން ދޯނި ބަނދެ ލޯނަށް ދޫކުރަން ފާސްކޮށްފި


Messi enburi Barcelona ah\nމެސީ އެނބުރި ބާސެލޯނާއަށް\nމެސީ ފަސް އަހަރުގެ އެއްބަސްވުމެއްގައި ވަރަށް އަވަހަށް ރަސްމީކޮށް ބާސެލޯނާއަށް ސޮއި ކުރާނެ -- އަލް ޖަޒީރާ\nއާޖެންޓީނާގެ ތަރި ލިއޮނެލް މެސީ އެނބުރި ބާސެލޯނާއަށް ގޮސްފި އެވެ.\nޗުއްޓީ ނިންމާލުމަށް ފަހު މެސީ އެނބުރި ބާސެލޯނާ އަށް ދިޔައިރު، މިއަދުގެ ވަގުތެއްގައި އޭނާ ބާސާއަށް ރަސްމީކޮށް ސޮއި ކުރާނެ ކަމަށް ބެލެވެ އެވެ.\nބާސާ މެސީއާއި އެކު ހަދާފައިވާ އެއްބަސްވުން ވަނީ މިދިޔަ ޖޫން މަހުގެ ނިޔަލަށް ހަމަވެފަ އެވެ. މިވަގުތު ފްރީ އެޖެންޓެއްގެ ގޮތުގައި ހުރި ނަމަވެސް މީގެ ތިން ހަފްތާ ކުރިން މެސީ ވަނީ ބާސާ އާއި އެކު އާއެގްރީމެންޓެއް އެކުލަވާލާފަ އެވެ. ފަސް އަހަރުގެ މުއްދަތަކަށް އެކުލަވާލި މި އެގްރީމެންޓްގައި މެސީގެ މުސާރައިގެ ދެބައިކުޅަ އެއްބައި އުނި ކުރަން ވަނީ އެއްބަސްވެފަ އެވެ.\nއެއްބަސްވުމެއް ހެދި ނަމަވެސް ބެލެވޭ ގޮތުގައި ފުރަތަމަ ދެއަހަރު ބާސާއަށް ކުޅުމަށް ފަހު މެސީ އޭނާގެ ކޮންޓްރެކްޓްގެ ބާކީ ތިން އަހަރު ކުޅޭނީ އެމެރިކާގެ ކްލަބަކަށެވެ. އަދި ބާސާ ޓީމުގެ އެމްބަސެޑަރެއްގެ ގޮތުގައި މަސައްކަތް ކުރާނެ އެވެ.\nމި އެއްބަސްވުން އެކުލަވާލެވުނީ މެސީގެ މުސާރައިގެ އެއްބައި އުނިކުރަން އޭނާ އެއްބަސް ވުމުންނެވެ. އަދި އެމެރިކަން އިންވެސްޓްމެންޓް ފަންޑް ސީވީސީގެ އެހީގައި ލަލީގާއަށް އިކޮނޮމިކް އިންޖެކްޝަނެއް ލިބުމުންނެވެ. އެކަމަކު ބާސާއިން އަދިވެސް މަސައްކަތް ކުރަމުން ދަނީ ލަލީގާގެ އުސޫލުތަކަށް ފެއްތުމަށްޓަކައި ކުޅުންތެރިންގެ މުސާރައިން ބައެއް އުނި ކުރުމަށެވެ.\nމީގެ ނަތީޖާއަކަށް ވެގެން ދާނީ ބާސާ އާއި ލަލީގާއަށް ދުނިޔޭގެ އެންމެ އަގުބޮޑު އެއް ކުޅުންތެރިޔާ ސްޕެއިންގައި ބެހެއްޓުމުގެ ފުރުސަތު ތަނަވަސް ވުމެވެ.\nހަ ބެލެންޑޯ އާއި ހަ ރަންބޫޓް ލިބިފައިވާ މެސީ ބާސެލޯނާގައި އޭނާގެ 18 ވަނަ ސީޒަން ފަށާނީ ރިކޯޑު ފޮތުގައި އޭނާގެ އިތުރު ސަފްހާތަކެއް ހިމަނާލުމަށެވެ.\nމިއަދުގެ ވަގުތެއްގައި ރަސްމީކޮށް މެސީ ބާސާ އާއި އަލުން ގުޅޭނެ ކަމަށް ބެލެވޭ އިރު، އޭނާއަށް ޓީމުގެ ފަރިތަކުރުން ތަކުގައި ބައިވެރި ވެވޭނީ އެއްބަސްވުން އާކުރުމަށްފަހު އެވެ. މިއަދު އެއްބަސްވުން އާކޮށްފި ނަމަ އާދިއްތަ ދުވަހު ޔުވެންޓަސް އާއި ބާސެލޯނާ ބައްދަލު ކުރާ "ޖޯން ގެޕާ ޓްރޮފީ" މެޗުގައި މެސީ އަށް ކުޅެވޭނެ އެވެ.\nމެސީ ބާސެލޯނާ ލަ ލީގާ\nމެސީ އާއި ބާސާގެ ހުވަފެން ފެނަށް\nދަނޑަށް އެރި މީހާއަށް އަދަބު ދޭން ނިންމައިފި


އއ. ތޮއްޑޫގެ ކުއްލި ދަތުރު (ދެވަނަ ބައި) — Ihavandhoo.com\nހަޤީޤަތުގައިވެސް ބިޔަބޮޑެތި ދަނޑުތަކުގައި މިހާރު ވެހޭ ހިމަފޮދު ވާރޭތެރޭގައި، އަދި ކުރީދުވަހު ދޭނެ ގަދަ އަވީގައި ގަދަ އަޅާ މަސައްކަތްކުރަނީ ދިވެހިވަންތަ އަންހެނުންނާއި ފިރިހެނުންނެވެ. އާންމުދަނީ ހޯދަން ކުރާ މަސައްކަތެއްގެ ގޮތުގައެވެ. އެ ދަނޑުތައް އެބައިމީހުންގެ ލޯފަދައެވެ. އެބައިމީހުންގެ ބުރަ މަސައްކަތްތަކަށް އަޅުގަނޑުގެ ޝުކުރާއި ތަޢުރީފެވެ.\nމިހާރު ގަޑިން ހެދުނު 930 ވީއެވެ. ވަރަށް ގިނައިން ހިނގިއްޖެއެވެ. ރަހުމަތްތެރިޔާ ކޮބާ ގެއާދިމާލަށް ދާކަށްނުވޭހޭ ބުނުމުން، ގެއާއި ދިމާލަށް މިސްރާބު ބަދަލުކޮށްލީމެވެ. ބޮޑެތި ޗަކަ މަގުތަކުގައި ހިނގުމަށް އުދަނގޫ ނަމަވެސް، ތަންތަން ބަލާލަން ބޭނުންވެފަ ހުރި މިންވަރުން، އެކަން އަޅުގަނޑަށް އިހްޞާސް ނުވާކަހަލައެވެ. ފައިކުރި ހިއްލަމުން ، މަގުގައި ހެދިފައި ހުރި ފެންކޯރުތަކުން ފުންމަމަން، އަޅުގަނޑާ ހަމަކުރުމަށް ރަހުމަތްތެރިޔާ އަޅުގަނޑު ފަހަތުން ހިގައެވެ.\nގެއަށް ވަދެ، ބިޔަ ބޮޑު އެނދުގައި ނިދާލުމުގެ ބޭނުމަށް ދެމީހުން އޮށޯވެލާފީމެވެ. މުލި މާހައުލު އަދިރި ކޮށްލުމަށް ފަހުއެވެ. އަދި އަޅުގަނޑު ލެޕްޓޮޕް ނަގައި "އއ. ތޮއްޑޫގެ ކުއްލި ދަތުރު (ފުރަތަމަ ބައި) ސުރުޙީ އަޅައިލައިފީމެވެ. ލިޔާނެ އެއްޗެއް ނޭގުނެވެ. ސިފަވަނީ ބޮޑެތި ކަރާ ދަނޑު ތަކެވެ. ދޮންވެ ފައްކާވަމުން އަންނަ އެކި ސައިޒު ތަކުގެ ފަޅޯތަކެވެ.\nފޯނު ރިންގުވާއަޑަށް ނިދެމުން ދިޔަ ރަހުމަތްތެރިޔާ، ހޭލައި ފޯނު ނެގުމަށްފަހު އާ މިދަނީ އޭ ބުނެލިއެވެ. އެ އިރު އަޅުގަނޑު އޮތީ މި ލިޔާ ލިޔުމުގެ ފުރަތަމަ ދެތިން ޕެރެގްރާފު ލިޔެލިޔެއެވެ. ދިވެހިން ކައިއުޅޭ ރަސްލީ ސުޕާރިއެއް އަނގަތެރެއަށް ލައިގެންނެވެ. ހަފަ ހަފާއެވެ. ތޮއްޑޫގެ ޞިއްހީ މަރުކަޒު ހިންގުމާ ހަވާލުވެ ހުރި އެންމެ އިސްފަރާތެއްގެ ހައިސިއްޔަތުން ، ކުއްލި ކަމަކަށް އެޓެންޑު ކުރަންޖެހޭ ވާހަކަ ބުނެ ހިނގައި ގަތުމުގެ ކުރިން، އަޅުގަނޑުވެސް ދާން ބޭނުންވާ ވާހަކަ ބުނެލުމާއެކު އެ ހުއްދަ ވަގުތުން ލިބިއްޖެއެވެ. މިނިޓެކަށް ވުރެން އަވަހަށް މި ގެއިން ސިއްޙީ މަރުކަޒަށް ވަދެވެއެވެ. މަރުކަޒަށް ވަދެ ބަލިމީހާއަށް ފަރުވާދިނުމަށް އިތުރު ޑޮކްޓަރެއްގެ އެހީތެރިކަމާއެކު ރަހުމަތްތެރިޔާ އުޅޭ އަޑާއި މަންޒަރު ފެންނަ ހިސާބުގައި ބައެއް ވަގުތު ކޮޅަށް އަދި އަނެއް ބައި ވަގުތު އިށީދެ އިނީމެވެ.\nބަލައި ކިޔުމަށް އާދަވެފަވުމުން، މަޑުމަޑުން ތެދުވެ ނޯޓިސް ބޯޑުގައި ހުރި ބައެއް އިއުލާނު ތަކާއި މައުލޫމާތު ކިޔައިލީމެވެ. އެއް އިއުލާނުގައިވަނީ ނީލަން ކިޔުމާއި ބެހޭގޮތުންނެވެ. އެ އިއުލާނުގައި ސޮއިކޮށްފައިވަނީވެސް އަޅުގަނޑުގެ ރަހުމަތްތެރިޔާއެވެ. ނަމަވެސް، ކުރިން ކުރާ ސޮއި އަށް ބުރެ ބޮޑުވެފައި ބަރުދަން އިތުރެވެ. އެހެންކަމުން، އަމިއްލަ އަށް ހިނި އާދެވުނެވެ. ނޯޓިސް ބޯޑުގައިވާ ޗާޓަކުން ދައްކާގޮތުގައި 2015 ވަނަ އަހަރު ތޮއްޑޫގެ އާބާދީއަކީ 1889 މީހުން ނެވެ. 997 ފިރިހެނުންނާއި 912 އަންހެނުންނެވެ. ޑޮކުޓަރަކީ މުސްކުޅި، ހިކި ހަށިގަޑެއްގެ ވެރިއެއް ނަމަވެސް، ބޯ ތަލަވެފައިވާ މުސްލިމު ޕާކިސްތާނު ޑޮކުޓަރެކެވެ. އޭނާ ބުނާ ގޮތުގައި ދިވެހި ރާއްޖެއަށް އޭނާ ވަރަށް ފަރިތައެވެ. އަދި ބ. އަތޮޅު ހޮސްޕިޓަލްގައި މަސައްކަތް ކުރަން ލިބުމަކީ ބޮޑު ތަޖުރިބާ އެއްގެ ގޮތުގައި އޭނާ ފާހަގަ ކުރިއެވެ.\nގަޑިން 1100 ޖަހަނީއެވެ. ހުކުރު ޖަމާޢަތަށް ތައްޔާރުވުމުގެ ގޮތުން ކުރަންޖެހޭ ބޮޑު ހިނައިގަތުން އޮތްކަން ރަނގަޅަށް ހަނދާންވެއެވެ. އެހެންކަމުން، ޑަކްޓަރަށް ވެދުން ދަންނަވައި ގެއަށް ހިގައިގަތީމެވެ. ގެއަށް ވަދެވުމާއެކު އަވަސްވެގަތީ، ލިޔުން ފުރިހަމަ ކޮށްލައި ޖައްވަށް ފަޒާއަށް އިންޓަރނެޓުގެ ޒަރީއާއިން އަވަހަށް ފޮނުވާލުމަށެވެ. އަނދެގެން ހުރި ތުވާލިއާއެކު، ގަޔަށް އެއްޗެއް ނުލައި ހުރެ އަވަސް އަވަހަށް ލިޔުން ލިޔެލައި އެންމެ ފަހު ޕުލުސް ޓޮޕް ޖެހުމާއެކު މެންދުރު ބަންގި ގޮވާފިއެވެ. އެހެންކަމުން، ނަލަވެގެން ހުކުރުގެ ޖަމާޢަތުގެ ލިބުމަށް ނިޔަތްގަނެ ގެއިން ދުންޖަހައިފައި ހިގައިގަތީ ނަމަވެސް އެންމެ ދުރު ބޮޑު މިސްކިތާ ދިމާލަށެވެ. އެ މިސްކިތަކީ އެލިއާ އަބުދުﷲ ގެ ހެޔޮއެދުން ތަކާއެކު އަޅާފައިވާ މިސްކިތެއްކަމަށް ރަހުމަތްތެރިޔާ ކިޔާދިނެވެ. އިސްލާމީވަންތަ މުންނާރަކާއެކު، އާސާރީ ސިފަގެނެސް ދޭގޮތުން ޒަމާނީގެ ބައެއް ލަކުޑީގެ ބާވަތްތަކުން ޒީނަތްތެރި ކުރެވިފައިވާ މި މިސްކިތަކީ ޖާގައިގެ ގޮތުން ތަނަވަސް ބޮޑު މިސްކިތެކެވެ. ފަހު ހުތުބާ އެއްކޮށް އަޑުއަހާލުމުގެ ފުރުޞަތު ދެއްވި ކަމަށްޓަކައި މާތް ﷲ އަށް ހަމްދާއި ޝުކުރު ކުރަމެވެ.\nހުކުރުގެ ޖަމާޢަތް ނިމިގެން ގެއަށް އައުމުގެ ކުރީގައި މިސްކިތުގެ ފޮޓޯގަޑުތަކެއް ދަތުރުގެ ހަނދާނަށްޓަކައި ނެގީމެވެ. ދެން ދިމާވީ ދަތުރުގައި ވަރަށް މުހިއްމު ޝަހުޝިއްޔަތަކާއެވެ. އެއީ ހަމަ އިއްތިފާޤެކެވެ. މެންދުރު ކެއެމަށް ކަވާބު ކަޑައަށް ނުގޮސް އުޅެނިކޮށް ރަހުމަތްތެރިޔާއަށް އެގުޅީ މަޝްހޫރު ބޭސް ހަދާ ދޮން ހުސައިންބޭ އެވެ. އެ ގެއިން މެންދުރުގެ ފަރިއްކޮޅު ލިބުނީތާއެވެ. އަޅުގަނޑުމެން ދެމީހުންނަށް ބޮޑުވެގެންވާ ދަޢުވަތެކެވެ.\nހުރިނަމަ ހުރި ސެންޓަކާއި ސުޕްރޭތައް ޖަހާ ބުރުވައި އެއްވަސް ކޮށް ދޮން ހުސައިންބޭ ގެއާ ދިމާލަށް ދަތުރު ފަށާފީމެވެ. ގައިންދާ ހިއްލާވަރަށް ހަމަ ގައިމުވެސް ހިގާކަށް ނުޖެހުނެވެ. މޫސުމުގެ ގޮތުން ކަމަށްވެސް ވެދާނެއެވެ. ރަހުމަތްތެރިޔާ ބޮޑު ދޮރާއްޓެއްގައި ޓަކި ދީފިއެވެ. ދޮން ހުސައިންބޭ ނަމަށް ކީ ނަމަވެސް، ކަޅު ރޫފަ ރަނގަޅު ފިރިހެނެއް ޓަކީގެ ޖަވާބުގައި ވައިލަކުމުއްސަލާމުގެ ރައްދު ދިނެވެ. އާއެކެވެ. ކަޅަކަސް، ކުރަކަސް އެއީ ހަމަ ބޭސް ހަދާ ދޮން ހުސައިން ބެއެވެ.\nކޮބާ ކޮބާ ކަންތައް އެބަހުރިދޯ\nވަރަށް ފައްކާ ޢިބާރާތްތައް! ކިޔާހިތުން ކިޔާލެވޭ!\nތޮއްޑޫން މީހަކާ އިންނަންތަ ތިއުޅޭނީ؟ ބޮޑުބެއަށް ހާދަ ވައްތަރޭ! <br>


Boakoh Vaarey Veheyne Kamah Lafaakoh 14 Atholhakah Samaalu Dhamahattaifi - Vaguthu\nބޯކޮށް ވާރޭ ވެހޭނެ ކަމަށް ލަފާކޮށް 14 އަތޮޅަކަށް ސަމާލު ދަމަހައްޓައިފި\nފާއިތުވެދިޔަ ދުވަސްތަކުގައި ރާއްޖެއަށް ކުރަމުންދާ ވިއްސާރައިގައި، ބައެއް ހިސާބުތަކަށް މޫސުން ގޯސްވެ ނެރެފައިވާ ހުދު ސަމާލު ދަމަހައްޓައިފި އެވެ.\nމޫސުމާއި ބެހޭ އިދާރާއިން ރޭ 1:00 އިން ފެށިގެން ހެނދުނު 6:00 އާއި ހަމައަށް ހއ. އަތޮޅުން ރ. އަތޮޅާއި ހަމައަށް ނެރެފައިވާ ހުދު ސަމާލު ދަމަހައްޓާފައި ވަނީ، 6:00 އިން ފެށިގެން 11:00 އާއި ހަމައަށެވެ. ސަމާލުގެ މުއްދަތު އިތުރުކޮށްފައި ވާއިރު، މިފަހަރުގެ ސަމާލު ނެރެފައި ވަނީ ހއ. އަތޮޅުން ފެށިގެން ދ. އަތޮޅާއި ހަމައަށް ހިމެނޭ 14 އަތޮޅަށެވެ.\nމޫސުމާއި ބެހޭ އިދާރާއިން ވިދާޅުވީ، ސަމާލުގެ ވަގުތުގައި މި ސަމާލު ނެރެފައިވާ ސަރަޙައްދުތަކަށް ގުގުރުމާއެކު ބޯކޮށް ވާރޭވެހޭނެ ކަމަށެވެ. އަދި ވިލާގަނޑުގައި ގަޑިއަކު 45 މޭލަށް ވައިގަދަވާނެ ކަމަށް ވެސް އެ އިދާރާއިން ވަނީ ލަފާކޮށްފައެވެ.\nAlert White extended for the area between Haa Alifu Atoll to Dhaalu Atoll. pic.twitter.com/c7jpnCfLdI\n— Maldives Meteorology (@MetMaldives) August 9, 2020\nމިދިޔަ ދުވަސްތަކުގައި އެންމެ ބޮޑަށް ވިއްސާރަވެ މޫސުން ގޯސްވެފައި ވަނީ އުތުރުގެ ސަރަޙައްދުތަކަށެވެ. މިގޮތުން ބައެއް ރަށްރަށަށް ބޯކޮށް ވާރޭވެހުމާއި ގުޅިގެން ފެންބޮޑުވުމުގެ ހާދިސާތައް ވެސް އަންނަނީ ހިނގަމުންނެވެ.\nރާއްޖެއަށް މޫސުން ކުރިޔަށް ލަފާކުރާގޮތް ހާމަކޮށް މޫސުމާއި ބެހޭ އިދާރާއިން ވިދާޅުވީ، އުތުރާއި މެދުރާއްޖެތެރޭގެ އެކިހިސާބަށް ވިއްސާރަކޮށް ބައެއް ރަށްރަށަށް ބޯކޮށް ވާރޭވެހުން އެކަށީގެންވާ ކަމަށެވެ. އަދި ދެކުނުގެ ބައެއް ރަށްރަށަށް ކެރީގެ އަސަރު ފޯރާނެ ކަމަށް ވެސް އެ އިދާރާއިން ވިދާޅުވިއެވެ.\n"ދެކުނުގެ އަތޮޅުތަކަށް، އިރުދެކުނާއި ދެކުނުން ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ވައި ޖެހޭނެ. އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 08 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެ. ވިލާގަނޑުގައި ގަޑިއަކު ގާތްގަނޑަކަށް 45 މޭލުގެ ބާރުމިނަށް ވައިގަދަވުން އެކަށީގެންވޭ." މޫސުމާއި ބެހޭ އިދާރާއިން ވިދާޅުވިއެވެ.\nއެ އިދާރާއިން އިތުރަށް ވިދާޅުވީ، ދެކުނުގެ ކަނޑުތައް އާދައިގެވަރަކަށް މަޑު ވާނެ ކަމަށާއި ނަމަވެސް އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށެވެ.\nކުރިޔަށް އޮތް ވަގުތުތަކުގައި ރާއްޖޭގެ އެކި ހިސާބަށް މޫސުން ގޯސްވެ ކަނޑުތައް ގަދަވާނެ ކަމަށް ލަފާކުރެވޭތީ، އާންމުކޮށް ހުރިހާ ފަރާތްތަކުން ވެސް މޫސުމަށް ސަމާލުވުމަށް، މޫސުމާއި ބެހޭ އިދާރާއިން ވަނީ އިލްތިމާސްކޮށްފައެވެ.


މާލެއިން ރަށް ރަށަށް ދާނަމަ އަދިވެސް ކަރަންޓީނު ވާންޖެހޭ – Dhen.mv\nމާލެއިން ރަށް ރަށަށް ދާނަމަ އަދިވެސް ކަރަންޓީނު ވާންޖެހޭ\nޢާއިޝަތު ނުޒުހާ November 8, 2020 - 12:30 am\nމާލެއިން ރަށް ރަށަށް ދާއިރު އަދިވެސް ކަރަންޓީނުވާން ޖެހޭނެ ކަމަށް އެޗްޕީއޭއިން ބުނެފިއެވެ.\nކޮވިޑް-19 ފެތުރުން ކޮންޓްރޯލް ކުރުމަށް އެޗްޕީއޭއިން އަޅާފައިވާ ބައެއް ފިޔަވަޅުތަކަށް މިރޭ ވަނީ ލުއި ދީފައެވެ. އަދި ކަރަންޓީނު ފުރަބަންދަށް ލުއިތަކެއް ދޭން އުޅޭ ކަމަށް ވެސް އަޑު ފެތުރިފައެވެ. ނަމަވެސް މިރޭ ދިން ލުއި ތަކުގައި ކަރަންޓީނު ފުރަބަންދަށް އެއްވެސް ލުޔެއް ދީފައެއް ނުވެއެވެ.\nއެޗްޕީއޭ އިން ދީފައިވާ ދީފައިވާ ލުއިތަކުގެ ތެރޭގައި:\n1. ހެލްތު ޕްރޮޓެކްޝަން އެޖެންސީގެ ގައިޑްލައިންތަކާ އެއްގޮތަށް، ޔޫތު މިނިސްޓްރީން ކަނޑައަޅާ ގޮތެއްގެ މަތިން މުބާރާތްތައް ފިޔަވައި، ކޮންޓެކްޓް ސްޕޯޓްސް އާއި އައުޓްޑޯ ކުޅިވަރުތައް ކުޅުމަށް ހުޅުވައިލުން.\n2 .ހެލްތު ޕްރޮޓެކްޝަން އެޖެންސީގެ ގައިޑްލައިންތަކާ އެއްގޮތަށް، ވިޔަފާރިކުރާ ތަންތަނާއި ކާބޯތަކެތީގެ ޚިދުމަތްދޭ ތަންތަން، އެކަމާ ގުޅޭ އިދާރާތަކުން ކަނޑައަޅާ ގޮތެއްގެ މަތިން ހުޅުވުން.\n3 .އެއްފަހަރާ 15 މީހުންނަށްވުރެ ގިނަ ނުވާގޮތަށް ކުޅިވަރުތައް ބަލަން ދިޔުން.\n4 .ހެލްތު ޕްރޮޓެކްޝަން އެޖެންސީގެ ގައިޑްލައިންތަކާ އެއްގޮތަށް، ޕާކުތަކާއި މައިޒާންތަކާއި ދާރުލް އާސާރުތަކާއި އާންމުން އެއްވެ އުޅޭ ތަންތަން ހުޅުވައިލުން.\n5 .ގޭގައި މަސައްކަތްކުރާ ގޮތަށް އޮފީސްތަކުން ހަމަޖައްސާފައިވާ ހައި ރިސްކު ފަރާތްތައް ރައްކާތެރިކަމުގެ ފިޔަވަޅުތަކާއެކު އޮފީސްތަކަށް ނިކުމެ މަސައްކަތް ކުރުން.\nމީގެ އިތުރުން މާލެ ތޭރޭގައި އުޅެވޭ ވަގުތުތައް ވެސް ވަނީ އިތުރު ކޮށްފައެވެ. މިގޮތުން، މާލެ، ހުޅުމާލެ، ވިލިމާލޭގައި ރޭގަނޑު 12:00 އިން ފެށިގެން ފަތިހު 04:00 އަށް، އެއްގަމު އުޅަނދުފަހަރު ދުއްވުމާއި، މަގުމައްޗާއި އާންމު ތަންތަނަށް ނުކުތުން މަނާ ކޮށްފައިވާއިރު، މީގެ ކުރިން ދަންވަރު 11 ގެ ފަހުން މަގުމައްޗަށް ނިކުތުން އޮތީ މަނާ ކޮށްފައެވެ.\nމާލެއިން ރަށްރަށަށް ދާ މީހުން ކަރަންޓީނުގެ މުއްދަތެއް ފުރިހަމަ ކުރަން ޖެހޭ ގޮތަށް ގަވައިދު ކަނޑައެޅީ ޖޫން މަހުގެ ތެރޭގައެވެ. ފުރަތަމަ 24 ދުވަހަށް ކަރަންޓީނު ވާން ޖެހޭ ގޮތަށް ނިންމި ނަމަވެސް ފަހުން މި މުއްދަތު ވަނީ 14 ދުވަހަށް ކުރު ކޮށްފައެވެ.\nހެލްތު ޕްރޮޓެކްޝަން އެޖެންސީ(އެޗްޕީއޭ)\nމިދެން މިހާރު ބޮޑުވެއްޖެ ކަމެއް.. މާލެއިން ދަންޏާ އަޅެފަހެ ކިހިނެތް ވަނީތަ… އެތަން މިތަނުން މާލެ އައިސް ނާޗަރަންގީ ކުޅޭމީހުން ކަރަންޓީން ވާކަށް ނުޖެހޭ…\nޓެކްސީތަކުން އެޗްޕީއޭ ގައިޑްލައިނާއި ޚިލާފުވޭ: ޑރ.ނަޒްލާ\nއާއްމު ރޯގާތައް ޖެހިގެން މިއަހަރު ރިޕޯޓުކުރި އަދަދު މަދު: އެޗްޕީއޭ\nޒަރޫރީ ބޭނުމަކު ނޫނަސް މާލެ ސަރަޙައްދުން ރަށްރަށަށް ދާން ހުއްދަ ދީފި\nކޮވިޑް-19: މާލެ ސަރަހައްދުގައި ބޭރުގައި އުޅެވޭ ވަގުތު އިތުރުކޮށްފި\nހަ މެޖިސްޓްރޭޓް ކޯޓަކަށް ފަނޑިޔާރުން ހުވާކުރައްވައިފި\nކޮވިޑް-19: އަލްޙަމްދުލިﷲ. ރާއްޖެއިން އިތުރު 36 މީހުން މިބަލިން ފަސޭހަވެއްޖެ\nކޮވިޑް-19: 1،728 ސާމްޕަލްގެ ތެރެއިން މިއަދު ފައްސިވީ 35 މީހުން


Raees Yameenge thaaeedhu dhanee ithuruvamun: Adhurey\nރައީސް ޔާމީނަށް އޮތް ތާއީދު ދަނީ އިތުރުވަމުން: އަދުރޭ\nއިދިކޮޅު ކޯލިޝަންގެ ޕީއެންސީގެ ރައީސް އަބްދުލްރަހީމް އަބްދުﷲ -- އަވަސް ފައިލް ފޮޓޯ\nއިދިކޮޅު ޕީޕީއެމް / ޕީއެންސީގެ ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން ޖަލުގައި ބާއްވައި އަނިޔާ ކޮށްގެން ސަރުކާރަށް އިތުރުވާނެ ތާއީދެއް ނެތް ކަމަށާއި އެ ގޮތަށް އަމަލު ކުރުމުން ވެސް ތާއީދު އިތުރު ވަނީ ރައީސް ޔާމީނަށާއި އިދިކޮޅު ކޯލިޝަނަށް ކަމަށް ޕީއެންސީގެ ރައީސް އަބްދުލްރަހީމް އަބްދުﷲ ރޭ ވިދާޅުވެއްޖެ އެވެ.\nރައީސް ޔާމީން މިނިވަން ކުރުމަށް ގޮވާލައި ޕީޕީއެމްގެ އޮފީހުގައި ބޭއްވި ޖަލްސާ އެއްގަ އެވެ، އަދުރޭ ވިދާޅުވީ ސަރުކާރުން ރައީސް ޔާމީނަށް އަނިޔާ ކުރަމުން ދާއިރު، ރައްޔިތުން ބޭނުންވާ ތަރައްގީ ސަރުކާރަށް ގެނެސް ނުދެވޭ ކަމަށާއި ވައުދުތައް ވެސް ނުފުއްދޭ ކަމަށެވެ. އޭގެ ސަބަބުން ސަރުކާރަށް އޮތް ތާއީދު ކުޑަވެ، އިދިކޮޅު ކޯލިޝަނަށް ތާއީދު އިތުރުވަމުންދާ ކަމަށެވެ.\n"ރައީސް ޔާމީނަށް އޮންނަ ތާއީދު ދަނީ ދުވަހުން ދުވަހަށް އިތުރުވަމުން. އެމަނިކުފާނު ޖަލުގައި ހޭދަކުރައްވާ ކޮންމެ ދުވަހަކު ދަނީ އެމަނިކުފާނަށް ތާއީދު އިތުރުވަމުން. މި ސަރުކާރުން ހޭދަ ކުރާ ކޮންމެ ދުވަހަކަށް ރައީސް ޔާމީނަށް އޮންނަ ތާއީދު ވަނީ އިތުރުވަމުން ދޭ،" އަދުރޭ ވިދާޅުވި އެވެ.\nޕީޕީއެމްއަކީ ލާމަރުކަޒީ ނިޒާމު ދަންނަ ޕާޓީއެއް ނޫން ކަމަށް ބުނެ ވެރިކަން ކުރާ މައި ޕާޓީ، އެމްޑީޕީގެ ލީޑަޝިޕްގެ ބޭފުޅުން ދައްކަވަމުން ގެންދަވާ ވާހަކަތަކަށް ވެސް އަދުރޭ ރައްދު ދެއްވި އެވެ. އަދުރޭ ވިދާޅުވީ ސިޔާސީ ހަރަކާތް ހިންގައި ދިވެހިންނަށާއި ގައުމަށް ހެޔޮ އެދިގެން މަސައްކަތް ކުރަނީ ހަމައެކަނި އިދިކޮޅު ކޯލިޝަނުން ކަމަށެވެ.\n"އެމްޑީޕީ އެ ދަންނަ ޑިމޮކްރަސީއެއް އަޅުގަނޑުމެން ނުދަންނަން. އެ ޑިމޮކްރަސީ ދަސް ކުރާކަށް އަޅުގަނޑުމެން ބޭނުމެއް ވެސް ނޫން. އެ ބޭފުޅުން ދަންނަ ލާމަރުކަޒީއަކީ ލާދީނީ ޑިމޮކްރަސީ. ކެމްޕޭނަށް ދައުލަތުގެ ވަސީލަތް ބޭނުން ކުރުން، އެ އަޅުގަނޑުމެން ބޭނުމެއް ނޫން." އަދުރޭ ވިދާޅުވި އެވެ.\nއަދުރޭ ދެން ވިދާޅުވީ ގައުމު ސަލާމަތް ވާނީ ކައުންސިލްތައް ޕީޕީއެމަށް ދީގެން ކަމަށެވެ. އަދި އޭގެ ފަހަށް ވެސް މަސައްކަތް ނުނިމޭ ކަމަށާއި ކައުންސިލްތައް ކާމިޔާބުކޮށް ޕީޕީއެމް އަލުން ވެރިކަމަށް ގެންނަން މަސައްކަތް ފަށަން ޖެހޭ ކަމަށެވެ.\n"އަޅުގަނޑުމެންގެ މާދަމާގެ މުސްތަގުބަލު ބިނާ ކުރެވެން އޮތީ ޕީޕީއެމްއަށް ވެރިކަމާ ހަވާލުވުމުގެ ފުރުސަތު ލިބިގެން. ރައްޔިތުން އެބަ ޖެހޭ ޕީޕީއެމްއަށް މި ފުރުސަތު ހޯދައިދޭން. ޕީޕީއެމްއަށް ހޯދައި ދިނުމަކީ ރައީސް ޔާމީނަށް ހޯދައި ދިނުން." އަދުރޭ ވިދާޅުވި އެވެ.\nރައީސް އަބްދުﷲ ޔާމީން ޕީޕީއެމް އަބްދުއްރަހީމް އަބްދުﷲ + ލޯކަލް ކައުންސިލްތަކުގެ އިންތިހާބު އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ\nހިޔާ ފްލެޓްތަކަށް ޒިޔާރަތް ކުރުމުގެ ފުރުސަތަކަށް އިދިކޮޅުން އެދިއްޖެ


SunOnline: Kuda kudhinnaai umurun dhubasvee meehunnah beyrah nukumeveyne vaki gadithakeh\nކުޑަ ކުދިންނާއި އުމުރުން ދުވަސްވީ މީހުންނަށް ބޭރަށް ދެވޭނެ ވަކި ގަޑިތަކެއް\nނަޖާހު މަސްއޫދު 27 May 2020, 23:45\nމާލެ ސަރަހައްދުގެ ލޮކްޑައުން ލުއި ކުރުމުގެ ފުރަތަމަ ފިޔަވަހީގައި އުމުރުން ދުވަސްވީ މީހުންނަށް އަދި ދެވަނަ ފިޔަވަހީގައި ކުޑަކުދިންނަށް ބޭރަށް ނުކުމެވޭނެ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރުން ބުނެފިއެވެ.\nލޮކްޑައުންއަށް ލުއި ދިނުމާ ގުޅޭ މައުލޫމާތު ދިނުމަށް މިރޭ ބޭއްވި ނޫސްވެރިންގެ ބައްދަލުވުމުގައި ހެލްތު މިނިސްޓަރު އަބްދުﷲ އަމީން ވިދާޅުވީ، ލޮކްޑައުންއަށް ލުއި ދޭން ނިންމާފައި ވަނީ ފޭސް ފިޔަވަހިތަކަކަށް ބަހާލައިގެން ކަމަށެވެ. އެގޮތުން ފުރަތަމަ ފިޔަވައްސަކީ މާދަމާއިން ފެށިގެން ދެ ހަފްތާ ކަމަށާއި، އޭގެ ފަހުން އަންނަ ދެ ހަފްތާ އަކީ ދެވަނަ ފިޔަވަހި ކަމަށް ވިދާޅުވިއެވެ.\nލުއިތަކާ ބެހޭ ގޮތުން އިތުރަށް މައުލުމާތު ދެއްވަމުން ޑރ. ނަޒްލާ ރަފީގު ވިދާޅުވީ، 60 އަހަރުން މަތީގެ މީހުންނަށް މާދަމާއިން ފެށިގެން ވަކި ގަޑިއެއްގައި ބޭރަށް ނުކުމެވެ އުޅެވޭނެ ކަމަށެވެ.\n"ފަތިހު ފަހަކާއި އަށަކާ ދެމެދު އުމުރުން 60 އަހަރުން މަތީގެ މީހުންނަށް ޕާމިޓްއާ އެއްކޮށް ބޭރަށް ނުކުމެވޭނެ،" ޑރ. ނަޒްލާ ވިދާޅުވިއެވެ.\nފުރަތަމަ ފިޔަވަހީގައި، ޕާމިޓާ އެއްކޮށްވެސް އާއިލާއާ ރައްޓެހިން އެއްވުމާއި، ތިމާގެ މީހުން އުޅޭ ގެއަކަށް ފިޔަވައި އެހެން ގެތަކަށް ދިޔުމަކީ ހުއްދަވެގެންވާ ކަމެއް ނޫން ކަމަށް ޑރ. ނަޒްލާ ވިދާޅުވިއެވެ.\nޑރ. ނަޒްލާ ވިދާޅުވި ގޮތުގައި، ފުރަތަމަ ދެ ހަފްތާގައި ގޭބީސީއަކަށް ތިން ހުއްދަ ލިބޭނެއެވެ. އެއީ ބޮޑެތި މީހުންނަށެވެ. ނަމަވެސް ދެވަނަ ފިޔަވަހީގެ ދެ ހަފްތާގައި ގޭބީސީއަކަށް ފަސް ހުއްދަ ލިބޭނެއެވެ. އަދި އެ ހަފްތާގައި ކުޑަކުދިންނަށްވެސް ވަކި ގަޑިއެއްގައި ބޮޑެތި މީހުންނާ އެއްކޮށް ގެއިން ނުކުމެވޭނެއެވެ.\n"[ދެވަނަ ފިޔަވަހީގައި] ކުޑަކުދިންނަށް ޕާމިޓާ އެއްކޮށް ފަތިހު ފަހަކާ އަށަކާ ދެމެދު ބޭރަށް އެ ދެ ހަފްތާގައި ނުކުމެވޭނެ،" ޑރ. ނަޒްލާ ވިދާޅުވިއެވެ.\nޕާމިޓް ދިނުމުގެ ބޭނުމަކީ އެއް ފަހަރާ މަގުތަކަށް ނުކުންނަ މީހުންގެ އަދަދު ކުޑަ ކުރުން ކަމަކަށްވެސް ޑރ. ނަޒްލާ ވިދާޅުވިއެވެ. އެއް ފަހަރާ ގިނަ މީހުން ނުކުންނަ ނަމަ ހާސިލު ކުރަން ބޭނުންވާ ނަތީޖާ ނުނެރެވިދާނެ ކަމަށް އޭނާ ވިދާޅުވިއެވެ.\nދުވަސްވީ މީހުން މާލީ ދާއިރާއަށް ހޭލުންތެރިކޮށްދީފި\nދޮށީ އުމުރުގެ މީހުންނަށްދޭ އަޅާލުން އިތުރުކުރަން އިލްތިމާސް


ގުރުދާގައި ހިލައުފެދުން - ވިކިޕީޑިއާ\nއާބާދީގެ ކޮންމެ 20 މީހަކުން 1 އަށް އުމުރުގެ ކޮންމެ ވެސް ދުވަސްވަރެއްގައި ގުރުދާގައި ހިލައުފެދުން (އިނގިރޭސި ބަހުން: Renal Stone) ކުރިމަތިވާ ކަމަށް ތަފާސް ހިސާބު ތަކުން ދައްކައެވެ. ގުރުދާގައި އުފެދޭ ހިލައަކީ ތަފާތު މަޢުދަން ތަކާއި، ކްރިސްޓަލް ތައް އެއްވެގެން އުފެދޭ ހަރު މާއްދާ އެކެވެ. ކުޑަކަމުދާއިރު ލޭއައުން، ދަށްބަނޑުން އެއްފަޅިއެއްގައި ރިހުން ފަދަ ކަންކަމަކީ ގުރުދާގައި ހިލައުފެދުމުން ފެނިދާނެ ބައެއް އަލާމާތްތަކެވެ.\nދިޔާތަކެތި ބޭނުންކުރާ މިންވަރު މަދުވުމުން ހަށިގަނޑުން ފެންމަދުވުން، ވަރުބަލި ވަންދެން ކަސްރަތު ކުރުމަށްފަހު ހަށިގަނޑުން ގެއްލިގެންދާ ފެނުގެ ބައި އަބުރައި ހަށިގަނޑަށް ނުލިބުން ފަދަ ކަންކަމަކީ ގުރުދާގައި ހިލައުފެދުމަށް މަގުފަހިކުރާ ކަންތައްތައް ކަމުގައި ބެލެވިފައި ވެއެވެ. މީގެ އިތުރުން ކުޑަކަމުދާ ތަކެތީގެ ކޮންމެ ވެސް ހިސާބެއްގައި ހުރި ކަމެއްގެ ކުޑަކަމުދާ ތަކެތި ބޭރުވުމަށް ހުރަސް އެޅުން، އަދި ކުޑަކަމުދާ ނިޒާމްގައި އިންފެކްޝަން އަށަގަތުން ފަދަ ކަންކަމަކީ ވެސް ގުރުދާގައި ހިލައުފެދުން މެދުވެރިކޮށްފާނެ ކަންތައްތަކެވެ.\nގުރުދާގައި ހިލައުފެދުން ކުރިމަތިކޮށްދާނެ ބައެއް ޙާލަތްތައް ތިރީގައި މިވަނީ އެވެ.\nގައުޓް: މިބަލި ކުރިމަތިވަނީ ކުޑަކަމުދާ ތަކެތީގެ ތެރޭގައި ޔުރިކް އެސިޑް ގިނަވުމުންނެވެ. ނަތީޖާއެއްގެ ޔުރިކް އެސިޑް ހިލަ ގުރުދާގައި އުފެދޭގޮތް ވެއެވެ.\nކުޑަކަމުދާ ތަކެތީގައި ކެލްސިއަމް ގިނަވުން: ގުރުދާގައި ހިލައުފެދުން ކުރިމަތިވާ މީހުންގެ 50 އިންސައްތަ މީހުންނަށް ހިލައުފެދުން ކުރިމަތިވަނީ ކުޑަކަމުދާ ތަކެތީގެ ތެރޭގައި ކެލްސިއަމްގެ މިންވަރު އިތުރުވެގެންނެވެ. ނަތީޖާއެއްގެ ގޮތުން ކެލްސިއަމް ފޮސްފޭޓް ނުވަތަ އޮކްސަލޭޓް އާއި އެއްވެގެން ފޮސްފޭޓް ހިލަ ނުވަތަ އޮކްސަލޭޓް ހިލަ އުފެދުން މެދުވެރި ކުރުވައެވެ.\nއެހެނިހެން ބަލިތައް: ގުރުދާގައި ހިލައުފެދުން މެދުވެރިކުރުވާ އެހެން ބަލިތަކުގެ ތެރޭގައި ކުޑަކަމުދާ ތަކެތީގެ ތެރޭގައި އޮކްސަލޭޓް ގިނަވުން، ތައިރޮއިޑް ގްލޭންޑްގެ މަސައްކަތް އާދަޔާ ޚިލާފަށް އިތުރުވުން، އަދި ބައެއް ކަހަލަ ގުރުދާގެ ބަލިތައް ހިމެނެއެވެ.\nގޮހޮރުގައި އިންފްލެމޭޝަން އުފެދޭ ބަލިތަކާއި، ގޮހޮރުގެ ބައިޕާސް ހަދައިފައި ތިބޭމީހުންނަށް ގުރުދާގައި ހިލައުފެދުމުގެ މައްސަލަ ކުރިމަތިވާލެއް އިތުރުކަން ފާހަގަ ކުރެވިފައި ވެއެވެ.\nބައެއް ކަހަލަ ބޭސްތައް: